
P R O J E K T V E N D I M

Nr. ______, datë _____, ______, 2026


PËR 

BATERITË DHE MBETJET E BATERIVE[footnoteRef:1] [1:  Ky vendim përafron plotësisht Rregulloren e Parlamentit Europian (EU)2023/1542 të 12 Korrik 2023 për bateritë dhe mbetjet e baterive, e cila amendon Direktivën 2008/98/EC dhe 2019/1020 si dhe shfuqizon Direktivën 2006/66/EC ((OJ L 191, 28.7.2023, p. 1)
] 


Në mbështetje të nenit 100 të Kushtetutës dhe në zbatim të nenit 52 të Ligjit nr. 57/2025, datë 12.10.2025, “Për menaxhimin e integruar të mbetjeve”, me propozimin e ministrit të Mjedisit, Këshilli i Ministrave
	
VENDOSI:

KREU I

DISPOZITA TË PËRGJITHSHME

[bookmark: _Hlk212109678]Neni 1

Qëllimi 

Qëllimi i këtij vendimi është të kontribuojë në funksionimin efikas të tregut të baterive, duke parandaluar dhe zvogëluar ndikimet negative të baterive mbi mjedisin, si dhe të mbrojë mjedisin dhe shëndetin e njeriut nëpërmjet parandalimit dhe zvogëlimit të ndikimeve negative që rrjedhin nga gjenerimi dhe menaxhimi i mbetjeve të baterive.

Neni 2
Objekti

Ky vendim përcakton:

a. kërkesat teknike për hedhjen në treg, vënien në dispozicion në treg dhe vënien në shërbim të baterive, përfshirë kërkesat për qëndrueshmërinë, sigurinë, performancën, përfshirë identifikimin dhe gjurmueshmërinë e tyre;
b. kufizimet për përdorimin e substancave të rrezikshme në bateri, procedurat e vlerësimit të të përputhshmërisë;
c. kërkesat për grumbullimin, transportin, trajtimin, ripërdorimin, ripërdorim për qëllim tjetër, riciklimin dhe asgjësimin e mbetjeve të baterive, si dhe objektivat dhe afatet e grumbullimit dhe riciklimit;
ç. rregullat për financimin e grumbullimit, transportit, trajtimit dhe riciklimit të mbetjeve të baterive, si dhe kërkesat për raportimin, shkëmbimin e informacionit, informimin e publikut dhe fushatat ndërgjegjësuese;.
d. kërkesat për regjistrimin e prodhuesve të baterive dhe përmbushjen e detyrimeve që lidhen me përgjegjësinë e zgjeruar të prodhuesit;
dh.	kërkesat për politikat e kujdesit të duhur në zinxhirin e furnizimit të baterive dhe për prokurimin e gjelbër publik të baterive dhe produkteve që përmbajnë bateri.

Neni 3 
Fusha e zbatimit

1. Ky vendim zbatohet për të gjitha kategoritë e baterive, përkatësisht bateritë portative, bateritë e nisjes, ndriçimit dhe ndezjes (bateritë SLI), bateritë për mjete të lehta transporti (bateritë LMT), bateritë e automjeteve elektrike dhe bateritë industriale, pavarësisht nga forma, vëllimi, pesha, projektimi, përbërja materiale, kimia, përdorimi ose qëllimi i tyre. Ai zbatohet gjithashtu për bateritë që janë të integruara në produkte ose të shtuara në produkte, si dhe për bateritë që janë projektuar posaçërisht për t’u integruar në produkte ose për t’u shtuar në produkte.
2. Për qëllimet e zbatimit të Kreut II të këtij projektvendimi, kur një bateri e vendosur në treg klasifikohet në më shumë se një kategori baterish, ajo klasifikohet në kategorinë për të cilën zbatohen kërkesat më të rrepta.
3. Në rastet kur qelizat e baterive ose modulet e baterive bëhen të disponueshme në treg për përdorim përfundimtar, pa ndonjë integrim ose montim të mëtejshëm në pako më të mëdha baterish ose bateri, ato do të konsiderohen se janë vendosur në treg si bateri për qëllimet e këtij Vendimi, dhe zbatohen kërkesat e kategorisë  së baterive më të cilën paraqesin ngjashmëri më të madhe . Në rastet kur mund të konsiderohet se qelizat e tilla të baterive ose modulet e tilla të baterive bëjnë pjesë në më shumë se një kategori baterish, ato do të konsiderohen se bëjnë pjesë në kategorinë për të cilën zbatohen kërkesat më të rrepta.
4. Ky vendim nuk zbatohet për bateritë që janë të integruara në ose që janë projektuar posaçërisht për t'u integruar në:
a. pajisje të lidhura me mbrojtjen e interesave thelbësore të sigurisë së Republikës së Shqipërisë, armë, municione dhe material lufte, me përjashtim të produkteve që nuk janë të destinuara për qëllime posaçërisht ushtarake; dhe
b. pajisje të projektuara për t’u dërguar në hapësirë.
5. Krerët III dhe VIII të këtij Vendimi nuk zbatohen për pajisje të projektuara posaçërisht për sigurinë e instalimeve bërthamore, siç përcaktohet në legjislacionin në fuqi për sigurinë bërthamore.

Neni 4 
Përkufizime 

Termat e përdorur në këtë vendim kanë të njëjtin kuptim si termat e përcaktuar në nenin 4 të Ligjit nr. 57, datë 12.10.2025, "Për menaxhimin e integruar të mbetjeve", dhe nenin 3, të Ligjit nr..74, datë 4.12.2025, " Për përgjegjësitë e zgjeruara të subjekteve prodhuesve të produkteve që gjenerojnë mbetje ", ndërsa termat e mëposhtëm kanë këto kuptime:
1. “autoritet kombëtar” është autoriteti përgjegjës për miratimin, mbikëqyrjen e tregut ose çdo autoritet tjetër kompetent i përfshirë në zbatimin e kërkesave të këtij vendimi për bateritë.
2. ‘bateri’ nënkupton çdo pajisje që jep energji elektrike të gjeneruar nga shndërrimi i drejtpërdrejtë i energjisë kimike, që ka ruajtje të brendshme ose të jashtme dhe që përbëhet nga një ose më shumë qeliza baterie, module ose paketa të tyre, të parikarikueshme ose të rikarikueshme, dhe përfshin një bateri që i është nënshtruar përgatitjes për ripërdorim, përgatitjes për ripërdorim për një qëllim tjetër, përgatitje për ripërdorim për një qëllim tjetër ose riprodhimit;
3. ‘bateri e automjetit elektrik’ do të thotë një bateri që është projektuar posaçërisht për të siguruar energji elektrike për tërheqje në automjete hibride ose elektrike të kategorisë L, që peshon më shumë se 25 kg, ose një bateri që është projektuar posaçërisht për të siguruar energji elektrike për tërheqje në automjete hibride ose elektrike të kategorive M, N ose O siç parashikohet në nenin 47, të Ligjit Nr. 8378, datë 22.07.1998, “Kodi Rrugor Shqiptar”, i ndryshuar;
4. ‘bateri industriale’ do të thotë një bateri që është projektuar posaçërisht për përdorime industriale, e destinuar për përdorime industriale pasi i është nënshtruar përgatitjes për ripërdorim për qëllim tjetër ose ripërdorimit për qëllim tjetër, ose çdo bateri tjetër që peshon më shumë se 5 kg dhe që nuk është as bateri e automjetit elektrik, as bateri LMT, dhe as bateri SLI;
5. ‘bateri jo e rikarikueshme’ do të thotë një bateri që nuk është projektuar të rikarikohet elektrikisht;
6. ‘bateri si mbetje’ është çdo bateri që përbën mbetje në kuptim të nenit 4, pika 20 të Ligjit Nr. 57/2025 “Për Menaxhimin e Integruar të Mbetjeve”;
7. ‘bateri me ruajtje të jashtme’ do të thotë një bateri që është projektuar në mënyrë specifike që energjia e saj të ruhet ekskluzivisht në një ose më shumë pajisje të jashtme të bashkëngjitura;
8. ‘bateri e rikarikueshme’ do të thotë një bateri që është projektuar për t’u rikarikuar elektrikisht;
9. ‘bateri nisjeje, ndriçimi dhe ndezjeje’ ose ‘bateri SLI’ do të thotë një bateri që është projektuar posaçërisht për të furnizuar energji elektrike për nisje, ndriçim ose ndezje dhe që mund të përdoret gjithashtu për qëllime ndihmëse ose rezervë në automjete, mjete të tjera transporti ose makineri;
10. ‘bateri portative’ do të thotë një bateri që është e mbyllur, peshon 5 kg ose më pak, nuk është projektuar posaçërisht për përdorim industrial dhe nuk është as bateri për automjet elektrik, as bateri për mjete të lehta transporti (LMT)  dhe as bateri për nisje ndriçim dhe ndezje të automjeteve (SLI);
11. ‘bateri portative për përdorim të përgjithshëm’ do të thotë një bateri portative, e rikarikueshme ose jo, që është projektuar posaçërisht për të qenë e ndërveprueshme dhe që ka një nga formatet e zakonshme të mëposhtme: 4,5 Volt (3R12), pilë në formë kopse, D, C, AA, AAA, AAAA, A23, ose 9 Volt (PP3);
12. ‘bateri për mjete të lehta transporti’ ose ‘bateri LMT’ do të thotë një bateri që është e vulosur, peshon 25 kg ose më pak dhe është projektuar posaçërisht për të siguruar energji elektrike për tërheqjen e mjeteve me rrota, “që mund të fuqizohet vetëm nga një motor elektrik ose nga një kombinim i motorit dhe fuqisë njerëzore, duke përfshirë mjetet e miratuara sipas tipit të kategorisë L në kuptim të Kodit Rrugor Shqiptar”, i ndryshuar, dhe që nuk është bateri e një mjeti elektrik;
13. ‘bateri që paraqet rrezik’ do të thotë një bateri që ka potencialin të ketë efekte të dëmshme mbi shëndetin e njeriut ose sigurinë e personave, mbi pronën ose mjedisin në një shkallë që shkon përtej asaj që konsiderohet e arsyeshme dhe e pranueshme në lidhje me qëllimin e synuar të baterisë ose në kushtet normale ose të arsyeshme të parashikueshme të përdorimit të baterisë në fjalë, duke përfshirë kohëzgjatjen e përdorimit, dhe, kur është e zbatueshme, me vënien e saj në shërbim, kërkesat e instalimit dhe mirëmbajtjes;
14. ‘efikasitet riciklimi’ nënkupton raportin, të shprehur si përqindje, të përftuar duke pjesëtuar masën e fraksioneve dalëse që llogariten për riciklim me masën e fraksionit hyrës të mbetjeve të baterive, në lidhje me një proces riciklimi;
15. ‘filial’ do të thotë një person juridik nëpërmjet të cilit ushtrohet veprimtaria e një ndërmarrjeje të kontrolluar në kuptim të nenit 3, pika 18 të Ligjit Nr. 62/2020 “Për Tregjet e Kapitalit”;
16. ‘gjendja teknike e baterisë’ nënkupton një masë të gjendjes së përgjithshme të një baterie të rikarikueshme dhe aftësisë së saj për të ofruar performancën e specifikuar krahasuar me gjendjen e saj fillestare;
17. ‘gjendje e ngarkimit’ do të thotë energjia e disponueshme në një bateri e shprehur si përqindje e kapacitetit të saj të vlerësuar, siç deklarohet nga prodhuesi;
18. ‘gjurmë karboni’ nënkupton shumën e emetimeve të gazeve serrë dhe të largimeve të gazeve serrë në një sistem produkti, të shprehura si ekuivalentë të dioksidit të karbonit dhe të bazuara në një studim të Gjurmës Mjedisore të Produktit (PEF) duke përdorur kategorinë e vetme të ndikimit të ndryshimeve klimatike;
19. ‘identifikues unik’ nënkupton një varg unik karakteresh për identifikimin e baterive që mundëson gjithashtu një lidhje interneti me pasaportën e baterisë;
20. ‘jetëgjatësia e një baterie’ nënkupton periudhën që fillon kur bateria prodhohet dhe përfundon kur bateria bëhet mbetje;
21. ‘Kodi QR’ do të thotë një kod matricor i lexueshëm nga pajisjet që lidhet me informacionin siç kërkohet nga ky Vendim;
22. ‘kontrata në distancë’ do të thotë kontratat në distancë siç përkufizohen në nenin 2 të Ligjit Nr. 9902, datë 17.04.2008 “Për Mbrojtjen e Konsumatorit”;
23. ‘kujdesi i duhur për bateritë’ nënkupton detyrimet e një operatori ekonomik në lidhje me sistemin e tij të menaxhimit, menaxhimin e rrezikut, verifikimet nga palë të treta dhe mbikëqyrjen nga organet e njoftuara dhe zbulimin e informacionit, me qëllim identifikimin, parandalimin dhe trajtimin e rreziqeve sociale dhe mjedisore aktuale dhe potenciale të lidhura me burimin, përpunimin dhe tregtimin e lëndëve të para dhe lëndëve të para dytësore të kërkuara për prodhimin e baterive, duke përfshirë edhe nga furnizuesit në zinxhir dhe filialet ose nënkontraktorët e tyre;
24. “legjislacion harmonizues” është legjislacioni në fuqi që harmonizon kushtet për tregtimin dhe vënien në dispozicion në treg të produkteve dhe përcakton kërkesat e zbatueshme për to.
25. ‘material aktiv’ nënkupton një material që reagon kimikisht për të prodhuar energji elektrike kur qeliza e baterisë shkarkohet ose për të ruajtur energji elektrike kur bateria është duke u karikuar;
26. ‘mbetje nga prodhimi i baterive’ nënkupton materialet ose objektet e hedhura poshtë gjatë procesit të prodhimit të baterive, të cilat nuk mund të ripërdoren si pjesë përbërëse në të njëjtin proces dhe duhet të riciklohen;
27. ‘modul baterie’ do të thotë çdo grup qelizash baterie që janë të lidhura së bashku ose të kapsuluara brenda një veshjeje të jashtme për të mbrojtur qelizat kundër goditjeve të jashtme, dhe që synohet të përdoret ose vetëm ose në kombinim me module të tjera;
28. ‘model baterie’ do të thotë një version i një baterie, të gjitha njësitë e së cilës ndajnë të njëjtat karakteristika teknike të rëndësishme për kërkesat e këtij Vendimi mbi qëndrueshmërinë, sigurinë, etiketimin, markimin dhe informacionin, si dhe të njëjtin identifikues modeli;
29. ‘objekt i lejuar’ nënkupton një stabiliment ose ndërmarrje që zotëron leje mjedisore për të kryer trajtimin e baterive të mbetjeve;
30. ‘operator ekonomik’ nënkupton prodhuesin, përfaqësuesin e autorizuar, importuesin, shpërndarësin ose ofruesin e shërbimit të përmbushjes ose çdo person tjetër fizik ose juridik që i nënshtrohet detyrimeve në lidhje me prodhimin, përgatitjen për ripërdorim, përgatitjen për ripërdorim për një qëllim tjetër, ripërdorimin për një qëllim tjetër ose riprodhimin e baterive, vënien në dispozicion në treg ose vendosjen në treg të baterive, përfshirë në internet, ose vënien e baterive në shërbim në përputhje me këtë Vendim;
31. ‘operator i pavarur’ nënkupton një person fizik ose juridik që është i pavarur nga prodhuesi dhe është i përfshirë drejtpërdrejt ose tërthorazi në riparimin, mirëmbajtjen ose ripërdorimin e baterive, dhe përfshin operatorë të menaxhimit të mbetjeve, riparues, prodhues ose shpërndarës të pajisjeve të riparimit, veglave ose pjesëve të këmbimit, si dhe botues të informacionit teknik, operatorë që ofrojnë shërbime inspektimi dhe testimi, operatorë që ofrojnë trajnim për instaluesit, prodhuesit dhe riparuesit e pajisjeve për automjete me lëndë djegëse alternative;
32. ‘operator menaxhimi i mbetjeve’ do të thotë çdo person fizik ose juridik që merret në mënyrë profesionale me grumbullimin e veçantë ose trajtimin e baterive të mbetjeve;
33. “organizatë e përgjegjësisë së prodhuesit’ nënkupton një person juridik që organizon financiarisht ose financiarisht dhe në aspektin operacional përmbushjen e detyrimeve të përgjegjësisë së zgjeruar të prodhuesit në emër të disa prodhuesve;
34. “organ i njoftuar” është një organ i vlerësimit të konformitetit i notifikuar në përputhje me Kreun V të këtij vendimi.
35. ‘paketë baterish’ do të thotë disa bateri ose akumulatorë që janë të lidhur së bashku dhe/ose të mbyllura brenda së njëjtës mbulesë të jashtme;
36. ‘pajisje’ nënkupton çdo pajisje elektrike ose elektronike, e cila furnizohet plotësisht ose pjesërisht nga një bateri ose është në gjendje të furnizohet në këtë mënyrë;
37. “‘platformë online’ është një platformë digjitale që mundëson ofrimin ose shitjen e produkteve nëpërmjet kontratave në distancë.
38. “Përdorues i fundit” është çdo person fizik ose juridik që përdor produktin për konsum final.
39. ‘përfaqësues i autorizuar’ nënkupton çdo person fizik ose juridik të vendosur në Shqipëri që ka marrë një mandat me shkrim nga një prodhues për të vepruar në emër të tij në lidhje me detyra të përcaktuara sa i përket detyrimeve të prodhuesit sipas Kreut IV dhe VI;
40. ‘përgatitje për ripërdorim për qëllim tjetër’ nënkupton çdo veprim, me anë të të cilit një bateri e klasifikuar si mbetje, ose pjesë të saj, përgatitet për t’u përdorur për një qëllim ose përdorim të ndryshëm nga ai për të cilin është projektuar fillimisht;
41. "përfaqësues i autorizuar për përgjegjësinë e zgjeruar të prodhuesit" nënkupton personin fizik ose juridik i vendosur në Republikën e Shqipërisë, i emëruar nga një prodhues i vendosur jashtë territorit të Republikës së Shqipërisë për përmbushjen e detyrimeve të këtij të fundit sipas Kreut VIII të këtij vendimi;
42. ‘prodhues për qëllime të përgjegjësisë së zgjeruar të prodhuesit” nënkupton çdo prodhues, importues ose shpërndarës apo person tjetër fizik ose juridik që, pavarësisht nga teknika e shitjes e përdorur, përfshirë me anë të kontratave në distancë, ose:
a. është i themeluar në Shqipëri dhe prodhon bateri nën emrin ose markën e vet tregtare, ose ka bateri të projektuara ose të prodhuara dhe i furnizon ato për herë të parë nën emrin ose markën e vet tregtare, duke përfshirë ato të integruara në pajisje, mjete të lehta transporti ose automjete të tjera, brenda territorit të Shqipërisë;
b. është i vendosur në Shqipëri dhe rishes brenda territorit të Shqipërisë, nën emrin ose markën e vet tregtare, bateri, përfshirë ato të integruara në pajisje, mjete të lehta transporti ose automjete të tjera, të prodhuara nga të tjerë, mbi të cilat nuk shfaqet emri ose marka tregtare e atyre prodhuesve të tjerë;
c. është i themeluar në Shqipëri dhe furnizon për herë të parë në Shqipëri mbi bazë profesionale, bateri, përfshirë ato të integruara në pajisje, mjete të lehta transporti ose automjete të tjera, nga një vend tjetër; ose
d. shet bateri, duke përfshirë ato të integruara në pajisje, mjete të lehta transporti ose automjete të tjera, me anë të kontratave në distancë drejtpërdrejt te përdoruesit fundorë, pavarësisht nëse janë apo jo familje private, në Shqipëri, dhe është i themeluar në një vend tjetër;
43. ‘përgatitja për riciklim’ do të thotë trajtimi i baterive të mbetjeve përpara çdo procesi riciklimi, duke përfshirë, ndër të tjera, ruajtjen, trajtimin dhe çmontimin e pakove të baterive ose ndarjen e fraksioneve që nuk janë pjesë e vetë baterisë;
44. “pikë vullnetare grumbullimi” nënkupton çdo ndërmarrje jofitimprurëse, tregtare ose ndërmarrje tjetër ekonomike apo organ publik të përfshirë me nismën e vet në grumbullimin e veçuar të mbetjeve të baterive portative dhe mbetjeve të baterive LMT, të gjeneruara prej saj ose nga përdorues të tjerë fundorë, përpara dorëzimit të këtyre mbetjeve të baterive te prodhuesit, te organizatat e përgjegjësisë së prodhuesit ose te operatorët e menaxhimit të mbetjeve për trajtim të mëpasshëm;
45. ‘qelizë baterie’ nënkupton njësinë funksionale bazë në një bateri, e përbërë nga elektroda, elektroliti, ena, terminalet dhe, sipas rastit, ndarësit, dhe që përmban materialet aktive, reaksioni i të cilave gjeneron energji elektrike;
46. ‘ripërdorim për një qëllim tjetër’ nënkupton çdo operacion që rezulton në përdorimin e një baterie, e cila nuk ka statusin e mbetjes, ose të pjesëve të saj, për një qëllim ose përdorim të ndryshëm nga ai për të cilin bateria është projektuar fillimisht;
47. ‘riprodhim’ nënkupton çdo operacion teknik mbi një bateri të përdorur që përfshin çmontimin dhe vlerësimin e të gjitha qelizave dhe moduleve të saj të baterisë, si dhe përdorimin e një numri të caktuar qelizash dhe modulesh baterie të reja, të përdorura ose të rikuperuara nga mbetjet, ose përbërës të tjerë të baterisë, me qëllim rikthimin e kapacitetit të baterisë në të paktën 90 % të kapacitetit nominal fillestar, dhe ku gjendja teknike e të gjitha qelizave individuale të baterisë nuk ndryshon më shumë se 3 % ndërmjet qelizave, dhe që rezulton në përdorimin e baterisë për të njëjtin qëllim ose përdorim si ai për të cilin bateria është projektuar fillimisht;
48. “riciklues” nënkupton çdo person fizik ose juridik që kryen riciklim në një impiant të lejuar;
49. ‘sistem i palëvizshëm i ruajtjes së energjisë me bateri’ do të thotë një bateri industriale me ruajtje të brendshme që është projektuar posaçërisht për të ruajtur dhe për të furnizuar energji elektrike në rrjet ose për të ruajtur dhe për t’u furnizuar energji elektrike përdoruesve fundorë, pavarësisht se ku dhe nga kush po përdoret bateria;
50. ‘sistem i menaxhimit të baterisë’ do të thotë një pajisje elektronike që kontrollon ose menaxhon funksionet elektrike dhe termike të një baterie për të siguruar sigurinë, performancën dhe jetëgjatësinë, menaxhon dhe ruan të dhënat për parametrat për përcaktimin e gjendjes teknike dhe jetëgjatësisë së pritshme të baterisë të përcaktuara në Aneksin VII dhe komunikon me automjetin, mjetin e lehtë të transportit ose pajisjen në të cilën është inkorporuar bateria, ose me një infrastrukturë karikimi publike ose private;
51. ‘substancë e rrezikshme’ do të thotë një substancë e klasifikuar si e rrezikshme në përputhje me Kreun I, Seksionin 1, pikën 4 të VKM-së Nr. 488, datë 29.06.2016 “Për klasifikimin, etiketimin dhe paketimin e kimikateve”;
52. ‘shoqëri mëmë’ nënkupton një shoqëri që kontrollon një ose më shumë filiale;
53. ‘trajtim’ nënkupton çdo veprim të kryer mbi mbetjet e baterive pasi ato i jenë dorëzuar një impianti për klasifikim, përgatitje për ripërdorim, përgatitje për ripërdorim për një qëllim tjetër, përgatitje për riciklim ose për riciklim;
54. Termat “pjesëmarrës tregu”, “agregues i pavarur” dhe “depozitim i energjisë”kanë kuptimin e përcaktuar sipas legjislacionit në fuqi për sektorin e energjisë elektrike.
55. "Termat "hedhje në treg", "vënie në dispozicion në treg", "prodhues", "specifikim teknik", "standard i harmonizuar", "markim CE", "akreditim", "organ kombëtar i akreditimit", "vlerësim i përputhshmërisë", "organ i vlerësimit të përputhshmërisë", "organ i njoftuar", "mbikëqyrje e tregut", "autoritet i mbikëqyrjes së tregut", "ofrues i shërbimeve të përmbushjes së porosive", "masë korrigjuese", "rrezik", "tërheqje për kthim nga përdoruesi" dhe "tërheqje nga tregu" kanë kuptimin e dhënë në Ligjin nr. 10489, datë 15.12.2011, "Për tregtimin dhe mbikëqyrjen e tregut të produkteve joushqimore", të ndryshuar.
56. ‘vënia në shërbim’ nënkupton përdorimin e parë, për qëllimin e synuar, në Shqipëri, të një baterie, pa qenë vendosur më parë në treg;
57. ‘zona të prekura nga konflikti dhe me rrezik të lartë’ nënkupton e identifikuara si të prekura nga konflikti ose me rrezik të lartë sipas standardeve dhe instrumenteve përkatëse ndërkombëtare;

Neni 5
Vënia në dispozicion në treg dhe vënia në shërbim e baterive

1. Për bateritë që përmbushin të gjitha kërkesat e zbatueshme të këtij vendimi nuk vendosen kufizime shtesë për hedhjen në treg, vënien në dispozicion në treg ose vënien në shërbim, për arsye që lidhen me qëndrueshmërinë, sigurinë, etiketimin ose informacionin e tyre..
2. Bateritë që nuk përmbushin kërkesat e këtij vendimi mund të ekspozohen në panaire tregtare, ekspozita, demonstrime ose veprimtari të ngjashme, me kusht që të shoqërohen me një njoftim të dukshëm, i cili tregon qartë se ato nuk janë në përputhje me këtë vendim dhe se nuk mund të hidhen në treg, të vihen në dispozicion në treg ose të vihen në shërbim përpara se të sigurohet përputhshmëria me kërkesat e tij..
3. Gjatë demonstrimit të baterive sipas pikës 2 të këtij neni, operatori ekonomik merr masat e nevojshme për garantimin e sigurisë së personave.

Neni 6 
Kërkesat për qëndrueshmërinë, sigurinë, etiketimin dhe informacionin për bateritë

1. Bateritë vendosen në treg ose vihen në shërbim vetëm nëse plotësojnë kërkesat e mëposhtme:
a. kërkesat e qëndrueshmërisë dhe sigurisë të përcaktuara në nenet 7 - 11 dhe 13 të këtij vendimi; dhe
b. kërkesat për etiketimin dhe informacionin të përcaktuara në Kreun III të këtij vendimi.
2. Bateritë e vendosura në treg ose të vëna në shërbim nuk duhet të paraqesin rrezik për shëndetin e njeriut, sigurinë e personave, pronën ose mjedisin, për sa u përket aspekteve që nuk rregullohen shprehimisht nga dispozitat e këtij vendimi.

KREU II 
KËRKESAT E QËNDRUESHMËRISË DHE SIGURISË

[bookmark: _Ref202451316]Neni 7 
Kufizime mbi substancat

1. Përveç kufizimeve të përcaktuara në Aneksin I, Kreu I, të VKM-së nr. 319, datë 15.05.2019, “Për kufizimet në prodhimin, hedhjen në treg dhe përdorimin e disa substancave, preparateve dhe artikujve të rrezikshëm”, bateritë nuk duhet të përmbajnë substanca për të cilat Aneksi I i këtij vendimi parashikon kufizime, përveç rasteve kur plotësohen kushtet e përcaktuara në atë Aneks.

2. Kufizimet për substancat e përdorura në prodhimin e baterive ose të pranishme në bateri rishikohen dhe përditësohen në përputhje me zhvillimet e legjislacionit të Bashkimit Evropian, vlerësimet shkencore dhe teknike, si dhe procedurat përkatëse të Bashkimit Evropian për kufizimin e substancave.


Neni 8 
Kërkesat për gjurmën e karbonit të baterive të automjeteve elektrike, baterive industriale të rikarikueshme dhe baterive LMT

1. Për bateritë e automjeteve elektrike, bateritë industriale të rikarikueshme me një kapacitet më të madh se 2 kWh dhe bateritë LMT, duhet të hartohet një deklaratë e gjurmës së karbonit për secilin model baterie sipas  impiantit të prodhimit, dhe që përmban, të paktën, informacionin e mëposhtëm:
a. informacion administrativ për prodhuesin;
b. informacion rreth modelit të baterisë;
c. informacion mbi vendndodhjen gjeografike të uzinës së prodhimit të baterive;
ç.	gjurma e karbonit e baterisë, e llogaritur si kg ekuivalent i dioksidit të karbonit për një kWh të energjisë totale të ofruar nga bateria gjatë jetëgjatësisë së saj të pritshme të shërbimit;
d. gjurma e karbonit e baterisë e diferencuar sipas fazës së ciklit të jetës siç përshkruhet në pikën 4 të Aneksit II;
dh.	numri i identifikimit i deklaratës së BE-së të konformitetit të baterisë;
e. një lidhje Web-i që jep akses në një version publik të studimit që mbështet vlerat e gjurmës së karbonit të përmendura në pikat d dhe e.
2. Ministri përgjegjës për mjedisin brenda 12 muajve nga hyrja në fuqi e këtij vendimi miraton me urdhër:
a. metodologjitë për llogaritjen dhe verifikimin e gjurmës së karbonit të kategorive të ndryshme të baterive;
b. formatin e për deklaratën e gjurmës së karbonit;
c. klasat e performancës së gjurmës së karbonit për:
i. bateri të automjeteve elektrike;
ii. bateri industriale të rikarikueshme përveç atyre me ruajtje ekskluzivisht të jashtme;
iii. bateri LMT;
iv. bateri industriale të rikarikueshme me magazinim të jashtëm.
ç. formatet e etiketimit dhe formatin e deklaratës për klasën e performancës së gjurmës së karbonit të përmendur në pikën 5.
d. pragjet maksimale të gjurmës së karbonit gjatë ciklit jetësor për:
i. bateritë e automjeteve elektrike;
ii. bateritë industriale të rikarikueshme, përveç atyre me ruajtje ekskluzivisht të jashtme;
iii. bateritë për mjetet e lehta të transportit (LMT);
iv. bateritë industriale të rikarikueshme me ruajtje të jashtme.
3. Kërkesa për deklaratën e gjurmës së karbonit sipas pikës 1 të këtij neni zbatohet 12 muaj pas miratimit të metodologjisë së përcaktuar në pikën 2, shkronja “a”, të këtij neni. 
4. Derisa të bëhet e aksesueshme përmes kodit QR të përmendur në nenin pikën 6 të nenit 14 deklarata e gjurmës së karbonit duhet të shoqërojë baterinë.
5. Bateritë e automjeteve elektrike, bateritë industriale të rikarikueshme me një kapacitet më të madh se 2 kWh dhe bateritë LMT duhet të mbajnë një etiketë të dukshme, qartësisht të lexueshme dhe të pashlyeshme që tregon gjurmën e karbonit të baterisë të përmendur në pikën 1, shkronja “d”, dhe që deklaron klasën e performancës së gjurmës së karbonit së cilës i korrespondon modeli përkatës i baterisë sipas impiantit të prodhimit.
6. Për bateritë e përmendura në pikën 5 të këtij neni, dokumentacioni teknik i përcaktuar në Aneksin VIII duhet të tregojë se:
a.  gjurma e karbonit e deklaruar dhe klasifikimi i saj në  klasën përkatëse të performancës së gjurmës së karbonit janë llogaritur në përputhje me metodologjinë e përcaktuar në pikën 2 shkronja “a” të këtij neni.
b. vlera e deklaruar e gjurmës së karbonit gjatë ciklit jetësor për modelin përkatës të baterisë është nën pragun maksimal të miratuar sipas pikës 2, shkronja “d”, të këtij neni.
7. Kërkesat për klasat e performancës së gjurmës së karbonit sipas pikës 5 ë këtij neni zbatohen 18 muaj pas miratimit të aktit të përcaktuar në pikën 2 shkronja “c” të këtij neni.
8. Kërkesat e këtij neni nuk zbatohen për bateritë që i janë nënshtruar përgatitjes për ripërdorim, përgatitjes për ripërdorim për një qëllim tjetër,  ose riprodhimit, nëse ato janë vendosur  në treg ose janë vendosur përpara kryerjes së këtyre operacioneve.

Neni 9 
Përmbajtja e ricikluar në bateritë industriale, bateritë e automjeteve elektrike, bateritë LMT dhe bateritë SLI

1. Bateritë që përmbajnë kobalt, plumb, litium ose nikel në materiale aktive, të vendosura në treg në Shqipëri, shoqërohen me dokumentacion që përmban informacion mbi përqindjen e kobaltit, litiumit ose nikelit që është e pranishme në materialet aktive dhe që është rikuperuar nga mbetjet e prodhimit të baterive ose nga mbetjet pas konsumit, si dhe përqindjen e pjesës së plumbit që është e pranishme në bateri dhe që është rikuperuar nga mbetjet, për çdo model baterie në vit dhe për çdo impiant prodhimi.
2. Kërkesat sipas paragrafit të mëparshëm zbatohen:
a. duke filluar nga 18 Gusht 2028 për bateri industriale me një kapacitet më të madh se 2 kWh, përveç atyre me ruajtje ekskluzivisht të jashtme, baterive të automjeteve elektrike dhe SLI;
b. duke filluar nga 18 Gusht 2033 te bateritë LMT.
3. Për bateritë e përmendura në pikat 1 dhe 2 të këtij neni, ministri përgjegjës për mjedisin, brenda 12 muajve nga hyrja në fuqi e këtij vendimi, miraton me urdhër, metodologjinë për llogaritjen dhe verifikimin e përqindjes së së kobaltit, litiumit ose nikelit të rikuperuar nga mbetjet e prodhimit të baterive ose mbetjet pas konsumit, si dhe përqindjes së  plumbit të rikuperuar nga mbetjet dhe formatin e dokumentacionit përkatës.
4. Nga 18 gusht 2031, për bateritë industriale me kapacitet më të madh se 2 kWh, përveç atyre me ruajtje ekskluzivisht të jashtme, baterive të automjeteve elektrike dhe baterive SLI që përmbajnë kobalt, plumb, litium ose nikel në materiale aktive, dokumentacioni teknik i përmendur në Aneksin VIII duhet të tregojë se ato bateri përmbajnë, në materiale aktive, përqindjen minimale të mëposhtme të, përkatësisht, kobaltit, litiumit ose nikelit që është rikuperuar nga mbetjet e prodhimit të baterive ose mbetjet pas konsumit, dhe përqindjen minimale të plumbit që është i pranishëm në bateri dhe që është rikuperuar nga mbetjet, për çdo model baterie në vit dhe për çdo impiant prodhimi:
a. 16 % kobalt;
b. 85 % plumb;
c. 6 % litium;
d. 6 % nikel.
5. Nga 18 gushti 2036, për bateritë industriale me një kapacitet më të madh se 2 kWh, përveç atyre me ruajtje ekskluzivisht të jashtme, baterive të automjeteve elektrike, baterive LMT dhe baterive SLI që përmbajnë kobalt, plumb, litium ose nikel në materiale aktive, dokumentacioni teknik i referuar në Aneksin VIII duhet të tregojë se ato bateri përmbajnë, në materialet aktive, përqindjen minimale në vijim të, përkatësisht, kobaltit, litiumit ose nikelit që është rikuperuar nga mbetjet e prodhimit të baterive ose mbetjet pas konsumit, dhe përqindjen minimale të plumbit që është i pranishëm në bateri dhe që është rikuperuar nga mbetjet, për secilin model baterie në vit dhe për çdo impiant prodhimi:
a. 26 % kobalt;
b. 85 % plumb;
c. 12 % litium;
d. 15 % nikel.
6. Kërkesat e këtij neni nuk zbatohen për bateritë që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit, nëse bateritë janë vendosur  në treg ose janë vënë në shërbim kryerjes së këtyre operacioneve.
7. Kërkesat për përmbajtjen e ricikluar rishikohen dhe përditësohen në përputhje me zhvillimet teknike dhe shkencore, si dhe me aktet përkatëse të Bashkimit Evropian.

Neni 10
Kërkesat për performancën dhe qëndrueshmërinë për bateritë portative të përdorimit të përgjithshëm

1. Ministri përgjegjës për mjedisin brenda 12 muajve nga hyrja në fuqi e këti vendimi dhe në përputhje me akte përkatëse të Bashkimit Evropian miraton me urdhër vlerat minimale të detyrueshme për parametrat e performancës elektrokimike dhe qëndrueshmërisë të përcaktuara në Aneksin III për bateritë portative të përdorimit të përgjithshëm, duke përjashtuar pilat në formë kopse. Bateritë portative të përdorimit të përgjithshëm duhet të përmbushin këto vlera minimale.
2. Parametrat e performancës elektrokimike dhe qëndrueshmërisë të përcaktuar në Aneksin III, si dhe vlerat minimale përkatëse, rishikohen dhe përditësohen në përputhje me zhvillimet teknike, shkencore dhe legjislacionin e Bashkimit Evropian.
3. Kërkesat e këtij neni nuk zbatohen për bateritë që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit, kur këto bateri janë vendosur në treg ose janë vënë në shërbim përpara se këto kërkesa të bëhen të zbatueshme.

Neni 11 
Kërkesat e performancës dhe qëndrueshmërisë për bateritë industriale të rikarikueshme, bateritë LMT dhe bateritë e automjeteve elektrike

1. Nga 1 janar 2028 bateritë industriale të rikarikueshme me një kapacitet më të madh se 2 kWh, bateritë LMT dhe bateritë e automjeteve elektrike shoqërohen me një dokument që përmban vlerat e parametrave të performancës elektrokimike dhe qëndrueshmërisë të përcaktuara në Pjesën A të Aneksit IV.
2. Për bateritë e përmendura në pikën 1 të këtij neni, dokumentacioni teknik i përmendur në Aneksin VIII duhet të përmbajë një shpjegim të specifikimeve teknike, standardeve dhe kushteve të përdorura për të matur, llogaritur ose vlerësuar vlerat për parametrat e performancës elektrokimike dhe qëndrueshmërisë. Ky shpjegim duhet të përfshijë, të paktën, elementet e përcaktuara në Pjesën B të Aneksit IV.
3. Ministri përgjegjës për mjedisin, brenda 12 muajve nga hyrja në fuqi e këtij vendimi dhe në përputhje me aktet përkatëse të Bashkimit Evropian që përcaktojnë vlerat minimale për parametrat e performancës elektrokimike dhe qëndrueshmërisë të përcaktuara në  pjesën A të Aneksit IV miraton me urdhër vlerat minimale të detyrueshme për:
a. bateri industriale të rikarikueshme me një kapacitet më të madh se 2 kWh, me përjashtim të baterive me  ruajtje ekskluzivisht të jashtme. 
b. Bateritë LMT. 
4. Bateritë e përmendura në pikën 3 të këtij neni duhet të përmbushin vlerat minimale të miratuara sipas kësaj pike.
5. Kërkesat e këtij neni nuk zbatohen për bateritë që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit, kur operatori ekonomik që i vendos ato  në treg ose i vë në shërbim provon se bateritë, janë vendosur në treg ose janë vënë në shërbim përpara se keto kërkesa të bëheshin të zbatueshme.
6. Parametrat elektrokimikë të performancës dhe qëndrueshmërisë të përcaktuar në Aneksin IV rishikohen dhe përditësohen në përputhje me zhvillimet teknike dhe shkencore, si dhe me zhvillimet e legjislacionit të Bashkimit Evropian.

Neni 12 
Kërkesat përheqjen dhe zëvendësimin e baterive portative dhe baterive LMT

1. Çdo person fizik ose juridik që vendos në treg produkte që përfshijnë bateri portative duhet të sigurojë që ato bateri të jenë lehtësisht të heqshme dhe të zëvendësueshme nga përdoruesi fundor në çdo kohë gjatë jetëgjatësisë së produktit. Ky detyrim zbatohet vetëm për bateritë e plota dhe jo për qelizat individuale ose pjesë të tjera që përbëjnë  këto bateri.
2. Një bateri portative konsiderohet lehtësisht e heqshme nga përdoruesi fundor kur ajo mund të hiqet nga produkti duke përdorur mjete të disponueshme në treg, pa pasur nevojë për mjetetë specializuara, përveç rasteve kur këto mjete  ofrohen pa pagesë me produktin, ose kur për çmontimin e produktit kërkohet përdorimi i, energjisë termike, ose  i tretësve  
3. Çdo person fizik ose juridik që vendos në treg produkte që përfshijnë bateri portative siguron që këto produkte të shoqërohen me udhëzime dhe informacion sigurie për përdorimin, heqjen dhe zëvendësimin e baterive. Këto udhëzime dhe ky informacion sigurie vihen në dispozicion në mënyrë të përhershme në një faqe interneti publike, në formë të qartë dhe lehtësisht të kuptueshme për përdoruesit fundorë.
4. Kërkesat e përcaktuara në pikat 1,2 dhe 3 të këtij neni zbatohen pa cënuar dispozitat e veçanta të legjislacionit në fuqi për pajisjet elektrike  dhe elektronike, të cilat  sigurojnë një nivel më të lartë të mbrojtjes së mjedisit dhe të shëndetit të njeriut lidhur me heqjen dhe zëvendësimin e baterive portative nga përdoruesit fundorë.
5. Me përjashtim nga pika 1 e këtij neni, produktet e mëposhtme që përfshijnë bateri portative mund të projektohen në mënyrë të tillë që bateria të mund të hiqet dhe zëvendësohet vetëm nga profesionistë të pavarur:
a. pajisje të projektuara posaçërisht për të funksionuar kryesisht në mjedise që i nënshtrohen rregullisht spërkatjes me ujë, rrjedhave të ujit ose zhytjes në ujë, dhe që janë të destinuara të lahen ose të shpëlahen, kur kypërjashtimështë i nevojshëm për të garantuar sigurinë e përdoruesit dhe të pajisjes
b. pajisje profesionale të imazherisë mjekësore dhe radioterapisë, sidhe pajisje mjekësore diagnostikuese in vitro, sipas legjislacionit në fuqi për pajisjet mjekësore.
6. Detyrimet e përcaktuara në pikën 1, 2, 3 dhe 5 të këtij neni,nuk zbatohen kur vazhdimësia e furnizimit me energji është e nevojshme dhe kërkohet një lidhje e përhershme ndërmjet produktit dhe baterisë portative përkatëse për të garantuar sigurinë e përdoruesit dhe të pajisjes ose, në rastin e produkteve që mbledhin dhe furnizojnë të dhëna si funksion kryesor, për arsye të integritetit të të dhënave.
7. Çdo person fizik ose juridik që vendos në treg produkte që përfshijnë bateri LMT, siguron që këto bateri, si dhe qelizat individuale  të përfshira në paketën e baterisë, të jenë lehtësisht të heqshme dhe të zëvendësueshme nga një profesionist i pavarur në çdo kohë gjatë jetëgjatësisë së produktit.
8. Për qëllimet e pikave 1, dhe 7, një bateri portative ose bateri LMT do të konsiderohet lehtësisht e zëvendësueshme kur, pas heqjes së saj nga një pajisje ose mjet i lehtë transporti, mund të zëvendësohet me një bateri tjetër të përputhshme pa ndikuar në funksionimin, performancën ose sigurinë e  pajisjejes ose mjetit përkatësi.
9. Çdo person fizik ose juridik që vendos në treg produkte që përfshijnë bateri portative ose bateri LMT siguron që këto bateri të jenë të disponueshme si pjesë këmbimi të pajisjes që furnizojnë me energji për një minimum prej 5 vjetësh pas vendosjes së njësisë së fundit të modelit të pajisjes në treg, me një çmim të arsyeshëm dhe jodiskriminues për profesionistët e pavarur dhe përdoruesit fundorë.
10. Softueri nuk duhet të përdoret për të penguar zëvendësimin e një baterie portative ose baterie LMT, ose të komponentëve kryesorë të tyre, me një bateri tjetër ose komponentë të tjerë të përputhshëm.
11. Ministri përgjegjës për mjedisin miraton me udhëzim masat e nevojshme për të lehtësuar zbatimin e harmonizuar të këtij neni, në përputhje me zhvillimet teknike, shkencore dhe legjislacionin e Bashkimit Evropian..
12. Përjashtimet nga kërkesat për heqjen dhe zëvendësimin e baterive të përcaktuara në këtë nen rishikohen dhe përditësohen në përputhje me zhvillimet teknike, shkencore dhe legjislacionin e Bashkimit Evropian.

Neni 13 
Siguria e sistemeve stacionare të ruajtjes së energjisë me bateri

1. Sistemet stacionare të ruajtjes së energjisë me bateri që vendosen në treg ose vihen në shërbim duhet të jenë të sigurta gjatë funksionimit dhe përdorimit normal të tyre
2. Deri më 1 janar 2028, dokumentacioni teknik i pëcaktuar në Aneksin VIII duhet:
a. të demonstrojë se sistemet stacionare të ruajtjes së energjisë me bateri janë në përputhje me pikën 1 të këtij neni dhe të përfshijë prova se ato janë testuar me sukses për parametrat e sigurisë të përcaktuara në Aneksin V, për të cilat përdoren metodologjitë më të avancuara të testimit. Parametrat e sigurisë të përcaktuar në Aneksin V zbatohen vetëm për aq sa korrespondojnë me  rreziqet e identifikuara për sistemin stacionar të ruajtjes së energjisë me bateri gjatë përdorimit të tij sipas sipas kushteve të përcaktuara nga prodhuesi;
b. të përfshijë një vlerësim të rreziqeve të mundshme të sigurisë të sistemit stacionar të ruajtjes së energjisë me bateri që nuk trajtohen në Aneksin V;
c. të përfshijn prova që rreziqet e përmendura në shkronjën ‘b’ janë zbutur dhe testuar me sukses; për një testim të tillë përdoren metodologjitë më të avancuara të testimit;
ç.	të përfshijë udhëzime për masat parandaluese në rast se rreziqet e identifikuara mund të materializohen, përfshirë rastet e zjarrit ose shpërthimit.
3. Dokumentacioni teknik rishikohet kur bateria i nënshtrohet përgatitjës  për ripërdorim, përgatitjes për ripërdorim për një qëllim tjetër, ripërdorimit për një qëllim tjetër, ose riprodhimit.




KREU III
KËRKESA SPECIFIKE PËR INFORMACIONIN DHE IDENTIFIKIMIN E BATERIVE

Neni 14 
Kërkesa specifike për identifikimin e baterive

1. Nga 18 gusht 2028 bateritë duhet të mbajnë një etiketë që përmban informacionin e përgjithshëm mbi bateritë, sipas Pjesës A të Aneksit VI. 
2. Nga 18 Gusht 2028 bateritë portative të rikarikueshme, bateritë LMT dhe bateritë SLI mbajnë një etiketë që përmban informacion mbi kapacitetin e tyre.
3. Nga 18 Gusht 2028 bateritë portative të parikarikueshme mbajnë një etiketë që përmban informacion mbi kohëzgjatjen e tyre minimale mesatare të përdorimit të tyre në aplikimet përkatëse, si dhe treguesin “e parikarikueshme”.
4. Nga 18 Gusht 2028, të gjitha bateritë shënohen me simbolin për grumbullimin e veçantë të baterive sipas Pjesës B të Aneksit VI. Simboli i grumbullimit të veçantë mbulon të paktën 3 % të sipërfaqes së anës më të madhe të baterisë deri në një madhësi maksimale prej 5 × 5 cm. Në rastin e qelizave cilindrike të baterive, simboli i grumbullimit të veçantë mbulon të paktën 1,5 % të sipërfaqes së baterisë dhe kaë një madhësi maksimale prej 5 × 5 cm.
Kur madhësia e baterisë është e tillë që simboli i grumbullimit të veçantë do të ishte më i vogël se 0,47 × 0,47 cm, bateria nuk  shënohet me këtë simbol. Në këtë rast, në ambalazh  shtypet simboli i grumbullimit të veçantë me përmasa të paktën 1 × 1 cm.
5. Të gjitha bateritë që përmbajnë më shumë se 0,002 % kadmium ose më shumë se 0,004 % plumb, shënohen me simbolin kimik të metalit përkatës, Cd ose Pb.
Simboli kimik që tregon praninë e metalit të rëndë duhet të shtypet poshtë simbolit të grumbullimit të veçantë dhe duhet të mbulojë një sipërfaqe jo më të vogël se ¼ e sipërfaqes së këtij simboli. .
6. Nga 1 janar 2030 dhe pas vënies në funksion të infrastrukturës dixhitale për pasaportën e baterisë, të gjitha bateritë shënohen me kod QR sipas Pjesës C të Aneksit VI. 
Kodi QR siguron akses në informacionin e mëposhtëm:
a. pasaportën e baterisë, për bateritë LMT, bateritë industriale me një kapacitet më të madh se 2 kWh dhe bateritë e automjeteve elektrike;
b. informacionin e përcaktuar në pikat 1 deri në 5 të këtij neni, deklaratën e BE-së së konformitetit, raportin për monitorimin e objektivave të grumbullimit dhe informacionin për parandalimin dhe menaxhimin e baterive si mbetje, për kategoritë e tjera të baterive;
c. informacionin mbi sasinë e kobaltit, plumbit, litiumit ose nikelit të rikuperuar nga mbetjet dhe të pranishëm në materialet aktive të baterisë, për bateritë SLI.
Informacioni i aksesueshëm përmes kodit QR duhet të jetë i plotë, i përditësuar dhe i saktë.
7. Etiketat dhe kodi QR të përmendura në pikat 1 deri në 6 të këtij neni,  shtypen ose gdhenden në mënyrë të dukshme, të lexueshme dhe të pashlyeshme mbi bateri. Kur kjo nuk është e mundur ose nuk justifikohet për shkak të natyrës dhe madhësisë së baterisë, etiketat dhe kodi QR vendosen në ambalazh dhe në dokumentet që shoqërojnë baterinë.
8. Ministri përgjegjës për mjedisin miraton me urdhër formatet alternative të etiketimit inteligjent që mund të përdoren në vend të kodit QR ose krahas tij, brenda 12 muajve nga hyrja në fuqi e këtij vendimi dhe në përputhje me aktet përkatëse të Bashkimit Evropian.
9. Bateritë që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për qëllim tjetër ose riprodhimit mbajnë etiketa të reja ose shënohen në përputhje me këtë nen. Këto etiketa ose shenja  përmbajnë informacion mbi ndryshimin e statusit të tyre në përputhje me pikën 4 të Aneksit XIII. Ky informacion është i aksesueshëm përmes kodit QR.
10. Ministri përgjegjës për mjedisin miraton me urdhër, brenda 12 muajve nga hyrja në fuqi e këtij vendimi, specifikimet e harmonizuara për kërkesat e etiketimit të përcaktuara në pikat 1, 2 dhe 3 të këtij neni, në përputhje me aktet përkatëse të Bashkimit Evropian.
11. Kërkesat e parashikuara në këtë nen zbatohen pa cënuar rregullat për etiketimin dhe gjurmueshmërinë e produkteve të përcaktuara sipas legjislacionit në fuqi për përgjegjësinë e zgjeruar të prodhuesit.

Neni 15 
Informacion mbi performancën, gjendjen teknike 
  dhe jetëgjatësinë e pritshme të baterive

1. Nga 1 janar 2028, të dhëna të përditësuara për parametrat për përcaktimin e gjendjes teknike dhe jetëgjatësisë së pritshme të baterive, siç përcaktohet në Aneksin VII, duhet të përmbahen në sistemin e menaxhimit të baterisë të sistemeve stacionare të ruajtjes së energjisë me bateri, baterive LMT dhe baterive të automjeteve elektrike.
2. Aksesi vetëm për lexim në të dhënat për parametrat e përcaktuar në Aneksin VII përmes sistemit të menaxhimit të baterisë të përmendur në pikën 1 sigurohet, duke respektuar të drejtat e pronësisë intelektuale të prodhuesit të baterisë, mbi një bazë jodiskriminuese për personin fizik ose juridik që e ka blerë ligjërisht baterinë, duke përfshirë operatorët e pavarur ose operatorët e menaxhimit të mbetjeve, ose çdo palë të tretë që vepron në emër të tyre në çdo kohë, me qëllim të:
a. vënies së baterisë në dispozicion të  agregatorëve të pavarur ose pjesëmarrës të tregut nëpërmjet ruajtjes së energjisë;
b. vlerësimi i vlerës së mbetur ose jetëgjatësisë së mbetur të baterisë dhe i aftësisë për përdorim të mëtejshëm, bazuar në vlerësimin e gjendjes teknike të baterisë;
c. lehtësimin e përgatitjes për ripërdorim, përgatitjen për ripërdorim për një qëllim tjetër, ripërdorimin për një qëllim tjetër ose riprodhimin e baterisë.
3. Sistemi i menaxhimit të baterisë duhet të përfshijë një funksion rivendosjeje të softuerit, kur operatorët ekonomikë që kryejnë përgatitje për ripërdorim, përgatitje për ripërdorim  për një qëllim tjetër, ripërdorim për një qëllim tjetër ose riprodhim kanë nevojë të instalojë softuer të ndryshëm të sistemit të menaxhimit të baterisë. Nëse përdoret funksioni i rivendosjes së softuerit, prodhuesi fillestar i baterisë nuk mbahet përgjegjësi për cënimin e sigurisë ose funksionalitetit të baterisë që mund t’i atribuohet softuerit të instaluar, pas vendosjes së baterisë në treg.
4. Dispozitat e këtij neni zbatohen krahas dispozitave të legjislacionit shqiptar për miratimin e tipit të automjeteve.
5. Ministri përgjegjës për mjedisin, me urdhër, përditëson parametrat për përcaktimin e gjendjes teknike dhe jetëgjatësisë së pritshme të baterive, të përcaktuar në Aneksin VII, në përputhje me aktet e deleguara të Bashkimit Evropian të miratuara në zbatim të Rregullores (BE) 2023/1542.


KREU IV 
PËRPUTHSHMËRIA E BATERIVE

Neni 16 
Prezumimi i përputhshmërisë së baterive

1. Për qëllimet e vlerësimit dhe verifikimit të përputhshmërisë së baterive me kërkesat e këtij vendimi, testet, matjet dhe llogaritjet kryhen duke përdorur metoda të besueshme, të sakta dhe të riprodhueshme, të cilat marrin parasysh metodat përgjithësisht të njohura më të avancuara të teknologjisë, dhe rezultatet e të cilave konsiderohen të kenë pasiguri të ulët, përfshirë metodat e përcaktuara në standardet e harmonizuara.
2. Standardet e harmonizuara synojnë të simulojnë përdorimin në jetën reale sa më shumë që të jetë e mundur, duke ruajtur testet standarde.
3. Bateritë që janë në përputhje me standardet e harmonizuara, ose pjesë të tyre, prezumohen se janë në përputhje me kërkesat  e këtij vendimi,  në masën që këto kërkesa mbulohen nga këto standarde ose pjesë të tyre dhe, sipas rastit, në masën që përmbushen vlerat minimale të detyrueshme përkatëse.

Neni 17
Specifikimet e përbashkëta

1.  Në mungesë të standardeve të harmonizuara që mbulojnë kërkesat e këtij vendimi ose metodat e testimit të përdorura për vlerësimin dhe verifikimin e përputhshmërisë së baterive, ministri përgjegjës për mjedisin miraton me urdhër specifikime të përbashkëta teknike për qëllimet e vlerësimit të përputhshmërisë së baterive.

2. Bateritë që janë në përputhje me specifikimet e përbashkëta të miratuara sipas pikës 1 të këtij neni prezumohen se janë në përputhje me kërkesat e këtij vendimi, në masën që këto kërkesa mbulohen nga këto specifikime dhe, sipas rastit, në masën që përmbushen vlerat minimale të detyrueshme përkatëse.

3. Pas anëtarësimit të Republikës së Shqipërisë në Bashkimin Evropian, specifikimet e përbashkëta përditësohen në përputhje me aktet zbatuese të Bashkimit Evropian të miratuara në zbatim të Rregullores (BE) 2023/1542.


Neni 18 
Procedurat e vlerësimit të përputhshmërisë

1. Vlerësimi i përputhshmërisë së baterive me kërkesat e përcaktuara në nenet 7, 9, 10, 12, 13 dhe 14 kryhet në përputhje me një nga procedurat e mëposhtme:
a. për bateritë e prodhuara në seri:
i. ‘Moduli A – kontrolli i brendshëm i prodhimit’, përcaktuar në Pjesën A të Aneksit VIII, ose
ii. ‘Moduli D1 – Sigurimi i cilësisë së procesit të prodhimit’, i përcaktuar në Pjesën B të Aneksit VIII;
b. për bateritë që nuk prodhohen në seri:
i. ‘Moduli A – kontrolli i brendshëm i prodhimit’, i përcaktuar në Pjesën A të Aneksit VIII, ose
ii. ‘Moduli G – Përputhshmëria e bazuar në verifikimin e njësisë’, përcaktuar në Pjesën C të Aneksit VIII.
2. Vlerësimi i përputhshmërisë së baterive me kërkesat e përcaktuara në nenet 7 dhe 8 kryhet në përputhje me një nga procedurat e mëposhtme:
a. “Moduli D1 – Sigurimi i cilësisë së procesit të prodhimit” i përcaktuar në Pjesën B të Aneksit VIII për bateritë e prodhuara në seri; ose
b. ‘Moduli G – Përputhshmëria bazuar në verifikimin e njësisë’ i përcaktuar në Pjesën C të Aneksit VIII për bateritë që nuk prodhohen në seri.
3. Një vlerësim shtesë i përputhshmërisë për bateritë që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit kryhet në përputhje me procedurën ‘Moduli A – kontrolli i brendshëm i prodhimit’, të përcaktuar në Pjesën A të Aneksit VIII, duke marrë parasysh kërkesat e përcaktuara në nenet 7, 9, 10, 12, 13 dhe 14.
4. Dokumentacioni dhe korrespondenca që lidhen me procedurat e vlerësimit të përputhshmërisë së baterive hartohen në gjuhën e kërkuar nga organi i vlerësimit të përputhshmërisë që kryen procedurën ose në një nga gjuhët e pranuara prej tij.

Neni 19 
Deklarata e BE-së së konformitetit

1. Deklarata e BE-së e konformitetit deklaron se përputhshmëria me kërkesat e përcaktuara në nenet 6 deri në 10 dhe nenet 12, 13 dhe 14 është demonstruar.
2. Deklarata e BE-së e konformitetit ka strukturën model të përcaktuar në Aneksin IX, përmban elementet e specifikuara në modulet përkatëse të përcaktuara në Aneksin VIII, dhe mbahet e përditësuar. Ajo përkthehet në gjuhën shqipe kur bateria vendoset në treg, ose vihet në dispozicion në treg ose vihet në shërbim në Republikën e Shqipërisë. Deklarata hartohet në format elektronik dhe, kur kërkohet, jepet në format letre.
3. Kur një bateri është subjekt i më shumë se një akti juridik që kërkon hartimin e një deklarate të konformitetit të BE-së, hartohet një deklaratë e vetme BE-së së konformitetit për të gjitha këto akte. Deklarata përmban identifikimin e akteve juridike përkatëse dhe referencat e publikimit të tyre.
4. Me hartimin e deklaratës së BE-së së konformitetit, prodhuesi merr përsipër përgjegjësinë për përputhshmërinë e baterisë me kërkesat e përcaktuara në këtë vendim.
5. Pa cënuar pikën 3 të këtij neni, deklarata e vetme e BE-së e konformitetit së mund të përbëhet nga një ose më shumë deklarata individuale të BE-së së konformitetit, të hartuara më parë në përputhje me akte të tjera juridike të zbatueshme, me qëllim uljen e barrës administrative për operatorët ekonomikë.

Neni 20 
Rregulla dhe kushte për vendosjen e markimit CE

1. Markimi CE i nënshtrohet parimeve të përgjithshme të përcaktuara në legjislacionin në fuqi për tregtimin dhe mbikëqyrjen e tregut të produkteve joushqimore.
2. Markimi CE vendoset në bateri në mënyrë të dukshme, të lexueshme dhe të pashlyeshme. Kur kjo nuk është e mundur ose nuk justifikohet për shkak të natyrës së baterisë, ai vendoset në ambalazh dhe në dokumentet që shoqërojnë baterinë.
3. Markimi CE do të vendoset përpara se bateria të vendoset në treg ose të vihet në shërbim.
4. Markimi CE ndiqet nga numri i identifikimit i organit të njoftuar kur kërkohet sipas Aneksit VIII. Ai numër identifikimi vendoset nga vetë organi i njoftuar ose, sipas udhëzimeve të tij, nga prodhuesi ose nga përfaqësuesi i tij i autorizuar.
5. Markimi CE dhe numri i identifikimit të përmendur në paragrafin 3 mund të ndiqen, sipas rastit, nga çdo piktogram ose shenjë tjetër që tregon një rrezik të veçantë, përdorim ose çdo rrezik që lidhet me përdorimin, ruajtjen, trajtimin ose transportin e baterisë.
6. Zbatimi i saktë i rregullave për vendosjen e markimit CE sigurohet nëpërmjet mekanizmave ekzistues të mbikëqyrjes së tregut. Në rast të përdorimit të papërshtatshëm të markimit CE merren masat e parashikuara në legjislacionin në fuqi.

KREU V 
NJOFTIMI I ORGANEVE PËR VLERËSIMIN E PËRPUTHSHMËRISË

Neni 21 
Organe për vlerësimin e përputhshmërisë

1. Detyrat e vlerësimit të përputhshmërisë sipas këtij vendimi kryhen nga organe për vlerësimin e përputhshmërisë të akredituara në përputhje me legjislacionin shqiptar për akreditimin dhe vlerësimin e përputhshmërisë.
2. Organet për vlerësimin e përputhshmërisë duhet të përmbushin kërkesat e përcaktuara në këtë kre dhe në legjislacionin në fuqi për akreditimin.
3. Deri në anëtarësimin e Republikës së Shqipërisë në Bashkimin Evropian, detyrat e vlerësimit të përputhshmërisë mund të kryhen edhe nga organe të vlerësimit të përputhshmërisë të akredituara nga organizma akreditimi të njohur në përputhje me legjislacionin në fuqi për akreditimin.
4. Ministria përgjegjëse për mjedisin publikon dhe përditëson listën e organeve që mund të kryejnë veprimtari të vlerësimit të përputhshmërisë sipas këtij vendimi.

Neni 22 
Autoriteti njoftues

1. Ministria përgjegjëse për mjedisin është caktohet si autoriteti njoftues dhe përgjigjet për ngritjen dhe zbatimin e procedurave për vlerësimin, njoftimin dhe monitorimin e organeve të njoftuara të vlerësimit të përputhshmërisë për qëllimet e këtij vendimi.
2. Vlerësimi dhe monitorimi i organeve të vlerësimit të përputhshmërisë për qëllime njoftimi kryhen nga organi kombëtar i akreditimit, në përputhje me legjislacionin në fuqi për akreditimin.
3. Kur autoriteti njoftues, bazuar në legjislacionin në fuqi, i delegon një subjekti tjetër joqeveritar, detyrat që lidhen me vlerësimin, njoftimin ose monitorimin e organeve të vlerësimit të përputhshmërisë, ky subjekt duhet të jetë person juridik, të përmbushë, mutatis mutandis, kërkesat e përcaktuara në nenin 24 të këtij vendimi dhe të sigurojë mbulimin e përgjegjësive që rrjedhin nga veprimtaria e tij.
4. Në rastet kur legjislacioni në fuqi parashikon kryerjen e funksioneve të caktuara nga subjekte të tjera të autorizuara., i cili nuk është një entitet qeveritar, ai organ duhet të jetë një person juridik, të përmbushë mutatis mutandis kërkesat e përcaktuara në nenin 24 dhe të ketë marrëveshje për të mbuluar përgjegjësitë që rrjedhin nga veprimtaritë e tij.
Autoriteti njoftues merr përgjegjësi të plotë për detyrat e kryera nemër të tij nga organi dhe subjektiga organi i përmendur në pikën 2.
5. Ose Autoriteti njoftues mban përgjegjësinë e plotë për njoftimin dhe monitorimin e organeve të njoftuara, përfshirë rastet kur për vlerësimin e tyre mbështetet në veprimtarinë e organizmit kombëtar të akreditimit ose të një subjekti tjetër sipas pikës 3 të këtij neni.
6. Autoriteti njoftues njofton Komisionin Evropian dhe shtetet anëtare të Bashkimit Evropian për organet e vlerësimit të përputhshmërisë të autorizuara për të kryer detyrat e vlerësimit të përputhshmërisë sipas këtij vendimi.
Neni 23 
Kërkesat lidhur me autoritetin njoftues

1. Autoriteti njoftues ushtron funksionet e tij në mënyrë që të shmanget çdo konflikt interesi me organet e vlerësimit të përputhshmërisë Autoriteti njoftues krijohet në mënyrë të tillë që të mos lindë asnjë konflikt interesi me organet e vlerësimit të përputhshmërisë.
2. Autoriteti njoftues garanton objektivitetin, paanshmërinë dhe transparencën në ushtrimin e detyrave që lidhen me vlerësimin, njoftimin dhe monitorimin e organeve të vlerësimit të përputhshmërisë. Autoriteti njoftues organizohet dhe funksionon në mënyrë të tillë që të garantohet objektiviteti dhe paanshmëria e veprimtarisë së tij.
3. Autoriteti njoftues merr masa për të garantuar organizohet në mënyrë të tillë që çdo vendim lidhur me njoftimin e një organi të vlerësimit të përputhshmërisë të merret nga persona kompetentë të ndryshëm nga ata që kanë kryer vlerësimin e organeve të vlerësimit të përputhshmërisë që aplikojnë për njoftim sipas nenit 27.
4. Autoriteti njoftues nuk ofron ose nuk kryen  veprimtari që kryhen nga organet e vlerësimit të përputhshmërisë dhe nuk ofron shërbime konsulence mbi bazë tregtare ose konkurruese.
5. Autoriteti njoftues ruan konfidencialitetin e informacionit që merr. Megjithatë, ai shkëmben informacion për organet e njoftuara me Komisionin Evropian, autoritetet njoftuese të shteteve të anëtare të Bashkimit Evropian dhe autoritetet e tjera kombëtare kompetente.
6. Autoriteti njoftues duhet të ketë në dispozicion personel kompetent dhe burime financiare të mjaftueshme për kryerjen e duhur të detyrave të tij.

Neni 24 
Kërkesat në lidhje me organet e njoftuara

1. Për qëllimet e njoftimit, një organ për vlerësimin e përputhshmërisë duhet të përmbushë kërkesat e përcaktuara në pikat 2 deri në 12 të këtij neni.
2. Një organ për vlerësimin e përputhshmërisë krijohet sipas legjislacionit të shtetit ku  është i regjistruar dhe ka personalitet juridik.
3. Një organ për vlerësimin e përputhshmërisë duhet të jetë organ i palës së tretë i pavarur nga veprimtaritë tregtare dhe, për sa u përket baterive që vlerëson, në veçanti nga prodhuesit e baterive, partnerët tregtarë të prodhuesve të tyre, investitorët aksionarë në impiantet e prodhuesve të baterive, organet e tjera të njoftuara, shoqatat e tyre profesionale, shoqëritë mëmë dhe filialet. 
4. Organi i vlerësimit të përputhshmërisë, drejtuesit e tij të nivelit më të lartë dhe personeli përgjegjës për kryerjen e detyrave të vlerësimit të përputhshmërisë nuk duhet të jenë projektues, prodhues, furnizues, importues, shpërndarës, instalues, blerës, pronarë, përdorues ose mirëmbajtës të baterive që vlerësojnë, si dhe as përfaqësues të këtyre subjekteve. Ky ndalim nuk duhet të pengojë përdorimin e baterive të vlerësuara që janë të nevojshme për veprimtaritë e organit për vlerësimin e përputhshmërisë ose përdorimin e baterive të tilla për qëllime personale. 
5. Organi i vlerësimit të përputhshmërisë, drejtuesit e tij dhe personeli përgjegjës për vlerësimin e përputhshmërisë nuk duhet të përfshihen drejtpërdrejt në projektimin, prodhimin, tregtimin, importimin, shpërndarjen, instalimin, përdorimin ose mirëmbajtjen e baterive që vlerësojnë dhe nuk duhet të përfaqësojnë subjektet që ushtrojnë këto veprimtari. Ata nuk duhet të angazhohen në veprimtari që cenojnë pavarësinë e gjykimit ose integritetin e tyre në lidhje me detyrat e vlerësimit të përputhshmërisë për të cilat janë njoftuar. Kjo kërkesë zbatohet veçanërisht për shërbimet e konsulencës.
6. Organi i vlerësimit të përputhshmërisë siguron që veprimtaritë e shoqërisë mëmë, të shoqërive motra, të filialeve ose të nënkontraktorëve të mos ndikojnë në konfidencialitetin, objektivitetin ose paanshmërinë e veprimtarive të tij të vlerësimit të përputhshmërisë.
7. Organi i vlerësimit të përputhshmërisë dhe personeli i tij kryejnë veprimtaritë e vlerësimit të përputhshmërisë me nivelin më të lartë të integritetit profesional dhe me kompetencën e nevojshme teknike në fushën përkatëse, duke qenë të lirë nga çdo presion ose nxitje, veçanërisht financiare, që mund të ndikojë në gjykimin e tyre ose në rezultatet e veprimtarive të vlerësimit të përputhshmërisë.
8. Organi i vlerësimit të përputhshmërisë duhet të jetë në gjendje të kryejë të gjitha detyrat e vlerësimit të përputhshmërisë që i janë caktuar sipas Aneksit VIII, auditimet periodike sipas nenit 47, pika 2, dhe verifikimin nga palë të treta sipas nenit 50, pavarësisht nëse këto detyra kryhen prej tij drejtpërdrejt ose në emër të tij dhe nën përgjegjësinë e tij.
Për çdo procedurë të vlerësimit të përputhshmërisë të përcaktuar në Aneksin VIII, për auditimet periodike dhe verifikimet nga palë të treta, si dhe për çdo kategori baterish për të cilën është njoftuar, organi i vlerësimit të përputhshmërisë duhet të ketë në dispozicion:

a. personelin e nevojshëm me njohuri teknike dhe përvojë të mjaftueshme e të përshtatshme;
b. procedurat e nevojshme për kryerjen e vlerësimit të përputhshmërisë, duke siguruar transparencën dhe riprodhueshmërinë e tyre;
c. politika dhe procedura që bëjnë dallimin ndërmjet detyrave që kryhen si organ i njoftuar dhe detyrave të tjera;
ç.   procedura që marrin parasysh madhësinë e ndërmarrjes, sektorin ku ajo vepron, strukturën e saj, kompleksitetin e teknologjisë së baterisë dhe natyrën masive ose seriale të prodhimit.	
9. Organi i vlerësimit të përputshmërisë duhet të ketë mjetet e nevojshme për kryerjen e detyrave teknike dhe administrative të lidhura me veprimtarinë e tij dhe të ketë akses në të gjitha informacionet, pajisjet e testimit dhe mjediset e nevojshme. Kjo përfshin krijimin dhe mbikëqyrjen e procedurave të brendshme, politikave të përgjithshme, kodeve të sjelljes, rregullave të tjera të brendshme, caktimin e personelit për detyra të veçanta dhe marrjen e vendimeve të vlerësimit të përputshmërisë pa ua deleguar ato filialëve ose nënkontraktorëve.
10. Personeli përgjegjës për kryerjen e detyrave të vlerësimit të përputshmërisë duhet të ketë:

a. formim teknik dhe profesional të përshtatshëm që mbulon të gjitha veprimtaritë e vlerësimit të përputshmërisë për të cilat organi është njoftuar;
b. njohuri të mjaftueshme për kërkesat që lidhen me vlerësimet që kryhen dhe autoritet të mjaftueshëm për kryerjen e tyre;
c. njohuri dhe kuptim të përshtatshëm të kërkesave dhe detyrimeve të përcaktuara në këtë vendim, të standardeve të harmonizuara të përmendura në nenin 16 dhe të specifikimeve të përbashkëta të përmendura në nenin 17;
ç. aftësi për të hartuar certifikata, procesverbale dhe raporte që dëshmojnë kryerjen e vlerësimeve të përputhshmërisë.
11. Paanshmëria e organit për vlerësimin e përputhshmërisë, e menaxhimit të tij të nivelit më të lartë dhe e personelit përgjegjës për kryerjen e detyrave të vlerësimit të përputhshmërisë duhet të garantohet. Shpërblimi i drejtuesve të nivelit më të lartë dhe i personelit përgjegjës për kryerjen e detyrave të vlerësimit të përputhshmërisë nuk duhet të varet nga numri i vlerësimeve të përputhshmërisë të kryera ose nga rezultatet e tyre.
12. Organi i vlerësimit të përputshmërisë duhet të sigurohet kundër përgjegjësisë, përveç rasteve kur përgjegjësia merret përsipër nga shteti në përputhje me legjislacionin e zbatueshëm ose kur vetë shteti është drejtpërdrejt përgjegjës për vlerësimin e përputhshmërisë.
13. Personeli i organit të vlerësimit të përputshmërisë respekton sekretin profesional për çdo informacion të marrë gjatë kryerjes së detyrave të vlerësimit të përputshmërisë sipas Aneksit VIII, auditimeve periodike sipas nenit 47, pika 2, ose verifikimeve nga palë të treta sipas nenit 50, me përjashtim të informacionit që i vihet në dispozicion autoritetit njoftues dhe autoriteteve kompetente. Të drejtat e pronësisë intelektuale duhet të mbrohen.
14. Organi i vlerësimit të përputshmërisë merr pjesë ose siguron që personeli i tij përgjegjës të informohet për veprimtaritë e standardizimit dhe për veprimtaritë e grupit sektorial të koordinimit të organeve të njoftuara të përmendura në nenin 36 dhe zbaton si udhëzim të përgjithshëm vendimet administrative dhe dokumentet e nxjerra prej tij.

Neni 25
Prezumimi i përputhshmërisë së organeve të njoftuara

1. Organet e vlerësimit të përputhshmërisë që dëshmojnë përputhshmëri me kriteret e përcaktuara në standardet e harmonizuara përkatëse ose në pjesë të tyre, prezumohen se përmbushin kërkesat e përcaktuara në nenin 24, në masën që këto kërkesa mbulohen nga standardet përkatëse.

Neni 26
Filialet dhe nënkontraktimi nga organet e njoftuara

1. Kur një organ i njoftuar nënkontrakton detyra specifike ose përdor një filial për kryerjen e detyrave të vlerësimit të përputhshmërisë, ai siguron që nënkontraktori ose filiali të përmbushë kërkesat e përcaktuara në nenin 24 dhe njofton autoritetin njoftues përkatës.
2. Organi i njoftuar mban përgjegjësi të plotë për detyrat e kryera nga nënkontraktorët ose filialet, pavarësisht vendit ku janë të vendosur.
3. Veprimtaritë mund të nënkontraktohen ose të kryhen nga filialet vetëm me pëlqimin e klientit.
4. Organi i njoftuar ruan dokumentacionin përkatës lidhur me vlerësimin e kualifikimeve të nënkontraktorit ose filialit dhe për punën e kryer prej tyre.


Neni 27
Aplikimi për njoftim

1. Organi i vlerësimit të përputhshmërisë paraqet pranë autoritetit njoftues një kërkesë për njoftim.
2. Kërkesa shoqërohet me përshkrimin e veprimtarive të vlerësimit të përputhshmërisë, procedurat e vlerësimit të përputhshmërisë, kategoritë e baterive për të cilat kërkohet njoftimi dhe dokumentacionin që vërteton kompetencën teknike të organit.
3. Kur disponohet, certifikata e akreditimit përkatëse bashkëngjitet me kërkesën.


Neni 28
Procedura e njoftimit
1. Autoriteti njoftues njofton vetëm ato organe të vlerësimit të përputhshmërisë që përmbushin kërkesat e përcaktuara në nenin 24.
2. Njoftimi përmban informacion të plotë mbi veprimtaritë e vlerësimit të përputhshmërisë, procedurat përkatëse dhe kategoritë e baterive për të cilat organi është vlerësuar si kompetent.
3. Kur njoftimi nuk bazohet në një certifikatë akreditimi, autoriteti njoftues siguron dokumentacionin që vërteton kompetencën e organit të vlerësimit të përputhshmërisë dhe masat për monitorimin e vazhdueshëm të përmbushjes së kërkesave të këtij vendimi.
4. Organi i vlerësimit të përputhshmërisë kryen detyrat e organit të njoftuar vetëm pasi të jetë përfunduar procedura e njoftimit në përputhje me kërkesat e këtij vendimi.
5. Autoriteti njoftues informon për çdo ndryshim në njoftim në përputhje me procedurat e zbatueshme.

Neni 29
Numrat e identifikimit dhe lista e organeve të njoftuara

1. Çdo organi të njoftuar i caktohet një numër identifikimi unik.
2. Autoriteti njoftues mban dhe përditëson listën e organeve të njoftuara dhe të veprimtarive për të cilat ato janë autorizuar.


Neni 30
Ndryshimet në njoftime

1. Kur autoriteti njoftues konstaton ose informohet se një organ i njoftuar nuk përmbush më kërkesat përkatëse, ai kufizon, pezullon ose tërheq njoftimin, sipas rastit.
2. Autoriteti njoftues siguron që rastet e kufizimit, pezullimit ose tërheqjes së njoftimit të trajtohen në mënyrë të përshtatshme.


Neni 31
Vënia në dyshim e kompetencës së organeve të njoftuara

1. Autoriteti njoftues verifikon vazhdimisht që organet e njoftuara të vazhdojnë të përmbushin kërkesat e përcaktuara në këtë vendim.
2. Me kërkesë të autoriteteve kompetente përkatëse, autoriteti njoftues vë në dispozicion të gjithë informacionin që lidhet me bazën e njoftimit ose me ruajtjen e kompetencës së organit të njoftuar.
3. Autoriteti njoftues siguron që çdo informacion i ndjeshëm i marrë gjatë procedurave të verifikimit dhe monitorimit të trajtohet në mënyrë konfidenciale, në përputhje me legjislacionin në fuqi.


Neni 32
Detyrimet operacionale të organeve të njoftuara

1. Organet e njoftuara kryejnë procedurat e vlerësimit të përputhshmërisë në përputhje me Aneksin VIII, auditimet periodike sipas nenit 47, pika 2, dhe verifikimet nga palë të treta sipas nenit 50, në përputhje me fushën për të cilën janë njoftuar.
2. Organet e njoftuara kryejnë procedurat e vlerësimit të përputhshmërisë në mënyrë proporcionale, duke shmangur ngarkesat e panevojshme për operatorët ekonomikë dhe duke marrë parasysh madhësinë e ndërmarrjes, sektorin në të cilin ajo vepron, strukturën e saj, shkallën e kompleksitetit të baterisë që vlerësohet, si dhe natyrën masive ose seriale të procesit të prodhimit. Megjithatë, ato sigurojnë nivelin e kërkuar të rigorozitetit dhe mbrojtjes për përputhshmërinë e baterisë dhe të operatorëve ekonomikë me kërkesat e këtij vendimi.
3.  Kur një organ i njoftuar konstaton se kërkesat e zbatueshme të përcaktuara në këtë vendim, standardet e harmonizuara, specifikimet e përbashkëta ose specifikimet e tjera teknike përkatëse nuk janë përmbushur, ai kërkon nga prodhuesi ose operatori tjetër ekonomik përkatës marrjen e masave korrigjuese të nevojshme. Kur mangësitë e konstatuara nuk mund të korrigjohen, organi i njoftuar nuk lëshon certifikatën e përputhshmërisë ose vendimin e miratimit.
4. Kur, gjatë monitorimit të përputhshmërisë pas lëshimit të një certifikate ose vendimi miratimi, organi i njoftuar konstaton se kërkesat nuk përmbushen më, ai kërkon marrjen e masave korrigjuese dhe, kur është e nevojshme, pezullon ose tërheq certifikatën ose vendimin përkatës.
5. Kur masat korrigjuese të kërkuara nuk merren ose nuk japin rezultatet e nevojshme, organi i njoftuar kufizon, pezullon ose tërheq certifikatën ose vendimin e miratimit, sipas rastit.


Neni 33
Ankimi ndaj vendimeve të organeve të njoftuara

Organet e njoftuara sigurojnë një procedurë të dokumentuar për shqyrtimin e ankesave kundër vendimeve të tyre.

Neni 34
Detyrimi për shkëmbim informacioni

1. Organet e njoftuara informojnë autoritetin njoftues për:
a. çdo refuzim, kufizim, pezullim ose tërheqje të një certifikate të përputhshmërisë ose vendimi miratimi;
b. çdo rrethanë që ndikon në fushën e veprimtarisë ose kushtet e njoftimit të tyre;
c. çdo kërkesë për informacion të marrë nga autoritetet e mbikëqyrjes së tregut në lidhje me veprimtaritë e tyre të vlerësimit të përputhshmërisë;
ç.   me kërkesë, veprimtaritë e vlerësimit të përputhshmërisë të kryera brenda fushës së njoftimit të tyre, si dhe çdo veprimtari tjetër të ushtruar, përfshirë nënkontraktimin.
2. Me kërkesë të autoritetit njoftues, organet e njoftuara vënë në dispozicion të gjithë informacionin e nevojshëm për ushtrimin e funksioneve të tij.
3. Organet e njoftuara që kryejnë veprimtari të ngjashme të vlerësimit të përputhshmërisë për të njëjtat kategori baterish shkëmbejnë informacion për:
a. rezultatet negative të vlerësimit të përputhshmërisë dhe, me kërkesë, rezultatet pozitive të vlerësimit të përputhshmërisë;
b. çdo kufizim, pezullim ose tërheqje të certifikatave të përputhshmërisë ose vendimeve të miratimit.

Neni 35
Shkëmbimi i përvojës dhe praktikave të mira

Organet e njoftuara dhe autoriteti njoftues bashkëpunojnë për shkëmbimin e informacionit, përvojës dhe praktikave të mira në lidhje me zbatimin e këtij vendimi.


Neni 36
Koordinimi i organeve të njoftuara

Organet e njoftuara marrin pjesë ose sigurojnë që personeli i tyre përkatës të informohet për aktivitetet e koordinimit dhe dokumentet udhëzuese të miratuara në kuadër të mekanizmave përkatës sektorialë.

KREU VI 
DETYRIMET E OPERATORËVE EKONOMIKË PËRVEÇ DETYRIMEVE NË KRERËT VII DHE VIII

Neni 37 
Detyrimet e prodhuesve

1. Kur vendosin një bateri në treg ose e vënë atë në përdorim, përfshirë për qëllimet vetjake të prodhuesve, prodhuesit duhet të sigurojnë që bateria:
a. është projektuar dhe prodhuar në përputhje me nenet 6 deri në 10 dhe nenet 12 dhe 15, si dhe shoqërohet me udhëzime dhe informacion sigurie të qartë, të kuptueshëm dhe të lexueshëm në gjuhën shqipe; dhe
b. është markuar dhe  etiketuar në përputhje me nenin 14.
2. Përpara vendosjes në treg të një baterie ose vënies së saj në shërbim, prodhuesit hartojnë dokumentacionin teknik të përmendur në Aneksin VIII dhe kryejnë procedurën përkatëse të vlerësimit të përputhshmërisë, ose bëjnë që ajo të kryhet.
3. Kur përputhshmëria e një baterie me kërkesat e zbatueshme është demonstruar nga procedura përkatëse e vlerësimit të përputhshmërisë, së cilës i referohet neni 17, prodhuesit hartojnë deklaratën e konformitetit të BE-së  në përputhje me nenin 19 dhe vendosin markimin CE në përputhje me nenin 20.
4. Prodhuesit mbajnë në dispozicion të autoriteteve kombëtare dokumentacionin teknik të përmendur në Aneksin VIII dhe deklaratën e konformitetit të BE për 10 vjet pasi bateria është vendosur në treg ose është vënë në shërbim.
5. Prodhuesit duhet të sigurojnë që procedurat të jenë në fuqi që një bateri që është pjesë e një prodhimi në seri të mbetet në përputhje me këtë Vendim. Duke vepruar kështu, prodhuesit duhet të marrin në konsideratë në mënyrë të përshtatshme ndryshimet në procesin e prodhimit ose në projektimin apo karakteristikat e baterisë dhe ndryshimet në standardet e harmonizuara të përmendura në nenin 15, specifikimet e përbashkëta të përmendura në nenin 16 ose specifikime të tjera teknike me referencë ndaj të cilave deklarohet përputhshmëria e baterisë ose me zbatimin e të cilave verifikohet përputhshmëria e saj.
6. Prodhuesit duhet të sigurojnë që bateritë që ata vendosin në treg të mbajnë një identifikim modeli dhe numër serie ose lote, ose numër produkti apo një element tjetër që lejon identifikimin e tyre. Kur madhësia ose natyra e baterisë nuk e lejon këtë, informacioni i kërkuar duhet të jepet në paketim ose në një dokument që shoqëron baterinë.
7. Prodhuesit duhet të tregojnë në bateri emrin e tyre, emrin tregtar të regjistruar ose markën tregtare të regjistruar, adresën postare, me një pikë të vetme kontakti, dhe, nëse është e disponueshme, adresën e internetit dhe të email-it. Kur kjo nuk është e mundur, informacioni i kërkuar duhet të jepet në paketim ose në një dokument që shoqëron baterinë. Të dhënat e kontaktit duhet të tregohen në gjuhën shqipe dhe duhet të jenë të qarta, të kuptueshme dhe të lexueshme.
8. Prodhuesit duhet të sigurojnë akses në të dhënat për parametrat e përcaktuar në Aneksin VII në sistemin e menaxhimit të baterisë të përmendur në nenin 15 pika 1, në përputhje me kërkesat e përcaktuara në atë nen.
9. Prodhuesit që konsiderojnë ose kanë arsye të besojnë se një bateri që kanë vendosur në treg ose e kanë vënë në shërbim nuk është në përputhje me një ose më shumë nga kërkesat e zbatueshme të përcaktuara në nenet 6 deri në 10 dhe nenet 12, deri në 14, marrin menjëherë masën korrigjuese të nevojshme për ta sjellë atë bateri në përputhje, për ta tërhequr ose për ta rikthyer nga tregu, sipas rastit. Kur bateria paraqet rrezik, prodhuesit njoftojnë menjëherë autoritetetet kompetente, duke dhënë informacion  për mospërputhshmërinë dhe p masat korrigjuese të marra.
10. Me kërkesë të autoriteteve kompetente, prodhuesit, vënë në dispozicion të gjithë informacionin dhe dokumentacionin e nevojshëm për të provuar përputhshmërinë e baterisë me kërkesat e përcaktuara në nenet 6 deri në 10 dhe nenet 12, 13 dhe 14. Ky informacion dhe dokumentacion jepet në format elektronik dhe, kur kërkohet, në format letre. Prodhuesit bashkëpunojnë me autoritetet kompetente, për çdo masë të marrë  për eliminimin e rreziqeve që paraqet bateria.
11. Operatorët ekonomikë që kryejnë përgatitje për ripërdorim, përgatitje për riripërdorim për një qëllim tjetër, ripërdorim për një qëllim tjetër ose riprodhim dhe që vendosin  në treg ose vënë në shërbim një baterie që i është nënshtruar këtyre operacioneve përmbushin detyrimet e përcaktuara për prodhuesit sipas këtij vendimi. 

Neni 38 
Detyrimet e furnizuesve të qelizave të baterive dhe moduleve të baterive

Furnizuesit e qelizave të baterive dhe moduleve të baterive vënë në dispozicion të prodhuesit informacionin dhe dokumentacionin e nevojshëm për përmbushjen e kërkesave të këtij vendimikur furnizojnë qeliza ose module baterish një prodhuesi. 

Neni 39 
Detyrimet e përfaqësuesve të autorizuar

1. Një prodhues mund, me një mandat me shkrim, të caktojë një përfaqësues të autorizuar. Mandati i përfaqësuesit të autorizuar do të jetë i vlefshëm vetëm kur pranohet me shkrim nga përfaqësuesi i autorizuar.
2. Detyrimet e përcaktuara në nenin 37 pika 1 dhe nenet 48 deri në 52 si dhe detyrimi për të hartuar dokumentacion teknik nuk do të bëjnë pjesë në mandatin e përfaqësuesit të autorizuar.
3. Përfaqësuesi i autorizuar kryen detyrat e përcaktuara në mandatin e marrë nga prodhuesi. Përfaqësuesi i autorizuar duhet të ketë mjetet e përshtatshme për të kryer detyrat e përcaktuara në mandat. Përfaqësuesi i autorizuar i siguron autoritetit të mbikëqyrjes së tregut një kopje të mandatit, sipas kërkesës, në gjuhën shqipe ose në një gjuhë tjetër të përcaktuar nga ai autoritet. Mandati do të përfshijë të paktën detyrat e mëposhtme:
a. mban në dispozicion të autoriteteve kompetente deklaratën e konformitetit të BE-së, dokumentacionin teknik, raportin e verifikimit dhe vendimin e miratimit të përmendura në nenin 51 pika 2 si dhe raportet e auditimit të përmendura në nenin 48 pika 2 për 10 vjet pasi bateria të jetë vendosur në treg ose të jetë vënë në shërbim;
b. në vijim të një kërkese të arsyetuar nga një autoritet kombëtar, i vë në dispozicion të të gjitha informacionet dhe dokumentacionin e nevojshëm për të provuar përputhshmërinë e baterisë. Ky informacion dhe dokumentacioni do të sigurohen në format elektronik dhe, kur kërkohet, në format letre;
c. bashkëpunon me autoritetet kompetente, me kërkesën e tyre, për çdo veprim të ndërmarrë për eliminimin e rreziqeve që paraqiten nga bateritë e mbuluara nga mandati i tij.
4. Kur bateria paraqet rrezik, përfaqësuesit e autorizuar informojnë menjëherë autoritetet kompentente për mbikëqyrjen e tregut.

Neni 40 
Detyrimet e importuesve

1. Importuesit duhet të vendosin në treg vetëm një bateri që është në përputhje me nenet 6 deri në 10 dhe nenet 12, 13 dhe 14.
2. Përpara se të vendosin një bateri në treg, importuesit duhet të verifikojnë që:
a. deklarata e konformitetit e BE dhe dokumentacioni teknik të referuara në Aneksin VIII janë hartuar dhe që procedura përkatëse e vlerësimit të përputhshmërisë e referuar në Nenin 17 është kryer nga prodhuesi;
b. bateria mban markimin CE të përmendur në nenin 19, dhe është shënuar dhe etiketuar në përputhje me nenin 13;
c. bateria shoqërohet me dokumentet e kërkuara në përputhje me nenet 6 deri në 10 dhe nenet 12, 13 dhe 14, si dhe me udhëzime dhe informacion sigurie në gjuhën shqipe; dhe
ç.	prodhuesi ka përmbushur kërkesat e përcaktuara në Nenin 37 pika 6 dhe pika 7.
d. Kur një importues konsideron ose ka arsye të besojë se një bateri nuk është në përputhje me nenet 6 deri në 10 dhe nenet 12, 13 dhe 14, ai nuk e vendos atë në treg deri sa ajo të jetë sjellë në përputhje. Për më tepër, kur bateria paraqet rrezik, importuesi informon prodhuesin dhe autoritetet kompetente, duke dhënë informacion për mospërputhshmërinë dhe masat korrigjuese të ndërmarra.
3. Importuesit tregojnë në bateri emrin e tyre, emrin tregtar të regjistruar ose markën tregtare të rregjistruar, adresën postare, me një pikë të vetme kontakti, dhe, nëse është disponohet, adresën e internetit dhe adresën e postës elektronike. Kur kjo nuk është e mundur, informacioni i kërkuar duhet të jepet në paketim ose në një dokument që shoqëron baterinë.
4. Importuesit sigurojnë që, ndërsa një bateri është nën përgjegjësinë e tyre, kushtet e ruajtjes ose transportit të mos vënë në rrezik përputhshmërinë e saj me nenet 6 deri në 10 dhe nenet 12, 13 dhe 14.
5. Kur konsiderohet e përshtatshme në lidhje me rreziqet e paraqitura nga një bateri, importuesit, për të mbrojtur shëndetin dhe sigurinë e konsumatorëve, kryejnë testimin me kampion të baterive të vendosura në treg, hetojnë dhe, nëse është e nevojshme, mbajnë një regjistër të ankesave, të baterive që nuk janë në përputhje dhe të kthimit të baterive, dhe informojnë shpërndarësit për rezultatet e këtij  monitorimi 
6. Importuesit që konsiderojnë ose kanë arsye të besojnë se një bateri që kanë vendosur në treg nuk është në përputhje me nenet 6 deri në 10 dhe nenet 12, 13 dhe 14, duhet të marrin menjëherë masat korrigjuese të nevojshme për ta sjellë atë bateri në përputhje, për ta tërhequr ose për ta rikthyer nga tregu, sipas rastit. Për më tepër, kur bateria paraqet rrezik, importuesit duhet të informojnë menjëherë autoritetin e mbikëqyrjes së tregut, duke dhënë hollësi, në veçanti, për mospërputhjen dhe për çdo masë korrigjuese të marrë.
7. Importuesit , , mbajnë në dispozicion të autoriteteve kompetente një kopje të deklaratës së konformitetit të BE për 10 vjet pasi bateria të jetë vendosur në treg  dhe  sigurojnë që dokumentacioni teknik i përmendur në Aneksin VIII t’u vihet në dispozicion atyre autoriteteve, sipas kërkesës.
8. Në vijim të një kërkese të arsyetuar nga një autoritetet kompetent, importuesit vënë në dispozicion të gjitha informacionet dhe dokumentacionin e nevojshëm për të provuar përputhshmërinë e baterisë me nenet 6 deri në 10 dhe nenet 12, 13 dhe 14. Ky informacion dhe dokumentacion jepet në format elektronik dhe kur kërkohet, në format letre. Importuesit bashkëpunojnë me autoritetet kompetente, me kërkesën e tyre, për çdo veprim të ndërmarrë për eliminimin e rreziqeve që paraqiten bateritë, që kanë vendosur në treg.

Neni 41 
Detyrimet e shpërndarësve

1. Kur vënë një bateri në dispozicion në treg, shpërndarësit veprojnë me kujdesin e duhur në lidhje me kërkesat e këtij vendimi.
2. Përpara se ta vënë një bateri në dispozicion në treg, shpërndarësit verifikojnë që:
a. prodhuesi është i regjistruar në regjistrin e prodhuesve të përmendur në nenin 55;
b. bateria mban markimin CE të përmendur në nenin 19 dhe është e markuar dhe e etiketuar në përputhje me nenin 14;
c. bateria shoqërohet nga dokumentet e kërkuara në mbështetje të neneve 6 deri në 10 dhe neneve 12, 13 dhe 14, si dhe me udhëzime dhe informacion sigurie në gjuhën shqipe; dhe
ç.	prodhuesi dhe importuesi kanë përmbushur kërkesat e përcaktuara në nenin 37 pika 6 dhe 7 dhe në  nenin 39 pika 3 përkatësisht.
3. Kur një shpërndarës konsideron ose ka arsye të besojë se një bateri nuk është në përputhje me nenet 6 deri në 10 ose nenet 12, 13 ose 14, ai nuk e vë baterinë në dispozicion në treg derisa ajo të jetë sjellë në përputhje. Kur bateria paraqet rrezik, shpërndarësi informon prodhuesin ose importuesin, si dhe autoritetet kompetente..
4. Shpërndarësit sigurojnë që, ndërsa një bateri është nën përgjegjësinë e tyre, kushtet e ruajtjes ose transportit të mos vënë në rrezik përputhshmërinë e saj me nenet 6 deri në 10 dhe nenet 12, 13 dhe 14.
5. Shpërndarësit që konsiderojnë ose kanë arsye të besojnë se një bateri që kanë vënë në dispozicion në treg nuk është në përputhje me nenet 6 deri në 10 ose nenet 12, 13 ose 14, sigurohen që të merren masat korrigjuese të nevojshme për ta sjellë atë bateri në përputhje, për ta tërhequr ose për ta rikthyer nga tregu, sipas rastit. Kur bateria paraqet rrezik, shpërndarësit informojnë menjëherë autoritetet kompetente, duke dhënë informacion, në veçanti, për mospërputhshmërinë dhe masat korrigjuese të ndërmarra.
6. Në vijim të një kërkese të arsyetuar nga një autoritet kompetent, shpërndarësit vënë në dispozicion të gjitha informacionet dhe dokumentacionin e nevojshëm për të provuar përputhshmërinë e një baterie me nenet 6 deri në 10 dhe nenet 12, 13 dhe 14. Ky informacion dhe dokumentacion jepet në format elektronik dhe, kur kërkohet, në format letre. Shpërndarësit bashkëpunojnë me autoritetet kompetente, me kërkesën e tyre, për çdo veprim të ndërmarrë për eliminimin e rreziqeve që paraqesin bateritë që ata kanë vënë në dispozicion në treg.
Neni 42 
Detyrimet e ofruesve të shërbimeve të përmbushjes

1. Ofruesit e shërbimeve të përmbushjes do të sigurojnë që, për bateritë që ata trajtojnë, kushtet gjatë magazinimit, paketimit, adresimit ose dërgimit, të mos rrezikojnë përputhshmërinë e baterive me nenet 6 deri në 10 dhe nenet 12, 13 dhe 14.
2. Pa cënuar detyrimet e operatorëve ekonomikë përkatës të përcaktuara në këtë kre, ofruesit e shërbimeve të përmbushjes kryejnë edhe detyrat e përcaktuara në nenin 39 pika 3, shkronja “c”, dhe pika 4.

Neni 43 
Rasti në të cilin detyrimet e prodhuesve zbatohen ndaj importuesve dhe shpërndarësve

Importuesi ose shpërndarësi i nënshtrohet detyrimeve të prodhuesit të përcaktuara në nenin 37 të këtij vendimi kur zbatohet një nga rastet e mëposhtme::
a. një bateri vendoset në treg ose vihet në shërbim nën emrin ose markën tregtare të vetë importuesit ose shpërndarësit;
b. një bateri vendoset në treg ose vihet në shërbim modifikohet nga  importuesi ose shpërndarësi në mënyrë të tillë që mund të ndikojë në përputhshmërinë e saj me kërkesat e këtij vendimi;
c. qëllimi i përdorimit të një baterie të vendosur tashmë në treg ose të vënë në shërbim modifikohet nga importuesi ose shpërndarësi.

Neni 44 
Detyrimet e operatorëve ekonomikë që vendosin në treg ose vënë në shërbim bateri që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit

1. Operatorët ekonomikë që vendosin në treg ose vënë në shërbim bateri që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit sigurojnë që ekzaminimi, testimi i performancës, paketimi dhe transportimi i këtyre baterive, si dhe i përbërësve të tyre që i janë nënshtruar cilitdo prej këtyre operacioneve, të kryhen në përputhje me procedurat e përshtatshme të kontrollit të cilësisë dhe kërkesat e sigurisë.
2. Operatorët ekonomikë që vendosin në treg ose vënë në shërbim bateri që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit sigurojnë që bateria të jetë në përputhje me kërkesat e këtij vendimi, si dhe me kërkesat e zbatueshme për produktin, mbrojtjen e mjedisit, mbrojtjen e shëndetit të njeriut dhe sigurinë e transportit, të përcaktuara në legjislacionin në fuqi, duke marrë parasysh faktin se, si rezultat i këtyre operacioneve, bateria mund të klasifikohet në një kategori tjetër baterish. Për operacionet e riprodhimit, operatorët ekonomikë vënë në dispozicion të autoriteteve kompetente, me kërkesën e tyre, dokumentacionin e nevojshëm për të provuar se bateria i është nënshtruar riprodhimit në përputhje me këtë vendim.


Neni 45 
Identifikimi i operatorëve ekonomikë

1. Operatorët ekonomikë, me kërkesë të autoriteteve kompetente, u japin këtyre autoriteteve informacionin e mëposhtëm:

a. identitetin e çdo operatori ekonomik që u ka furnizuar një bateri;
b. identitetin e çdo operatori ekonomik të cilit i kanë furnizuar një bateri, si dhe sasinë dhe modelet përkatëse.

2. Operatorët ekonomikë sigurojnë që të jenë në gjendje të japin informacionin e përmendur në pikën 1 të këtij neni për një periudhë prej10 vjetësh nga data kur u është furnizuar bateria dhe për 10 vjet nga data kur ata kanë furnizuar baterinë.


KREU VII 
DETYRIMET E OPERATORËVE EKONOMIKË PËR KUJDESIN E DUHUR NË ZHIXHIRIN E FURNIZIMIT TË BATERIVE

Neni 46 
Fusha e zbatimit të këtij Kreu

1. Ky Kre nuk zbatohet për operatorët ekonomikë që kanë pasur një xhiro neto më të vogël se 40 milionë EUR në vitin financiar që i paraprin vitit të fundit financiar, dhe që nuk janë pjesë e një grupi, i përbërë nga ndërmarrje mëmë dhe bijë, i cili, mbi bazë të konsoliduar, e tejkalon kufirin prej 40 milionë EUR.
2. Ky Kre nuk zbatohet për operatorët ekonomikë në lidhje me vendosjen në treg ose vënien në shërbim të baterive që i janë nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit, nëse këto bateri janë vendosur në treg ose janë vënë në shërbim përpara se t’u nënshtroheshin këtyre operacioneve.Ky Kre zbatohet pa cenuar dispozitat e përcaktuara në legjislacionin e Bashkimit Evropian mbi detyrimet e kujdesit të duhur në lidhje me mineralet dhe metalet me origjinë nga zonat e prekura nga konflikti dhe zonat me rrezik të lartë.

Neni 47 
Politikat e kujdesit të duhur për bateritë

1. Nga 1 janari 2030, operatorët ekonomikë që vendosin bateri në treg ose i vënë ato në shërbim përmbushin detyrimet e kujdesit të duhur të përcaktuara në pikat 2 dhe 3 të këtij neni dhe në nenet 48, 49 dhe 51 dhe, për këtë qëllim, krijojnë dhe zbatojnë politika të kujdesit të duhur për bateritë.
2. Operatorët ekonomikë të përmendur në pikën 1 të këtij neni i nënshtrojnë politikat e tyre të kujdesit të duhur për bateritë verifikimit nga palë e tretë nga një organ i njoftuar në përputhje me nenin 50 dhe auditimeve periodike nga ai organ i njoftuar, me qëllim që të sigurohet se politikat e kujdesit të duhur për bateritë mirëmbahen dhe zbatohen në përputhje me nenet 35, 36 dhe 38. Organi i njoftuar i jep operatorit ekonomik raportin e auditimit.
3. Operatorët ekonomikë të përmendur në pikën 1 të këtij neni mbajnë dokumentacion që demonstron përmbushjen e detyrimeve të përcaktuara në nenet 48, 49 dhe 51, duke përfshirë raportin e verifikimit dhe vendimin e miratimit të përmendur në nenin 50, si dhe raportet e auditimit të përmendura në pikën 2 të këtij neni, për 10 vjet pas vendosjes në treg të baterisë së fundit të prodhuar sipas politikës përkatëse të kujdesit të duhur për bateritë.
4. Pa cënuar përgjegjësinë individuale të operatorëve ekonomikë për politikat e tyre të kujdesit të duhur për bateritë, operatorët ekonomikë të përmendur në pikën 1 të këtij neni mund, për qëllime të përmbushjes së kërkesave të përcaktuara në nenet 48, 49 dhe 51, të bashkëpunojnë me aktorë të tjerë, përfshirë nëpërmjet skemave të kujdesit të duhur të njohura sipas këtij vendimi.
5. Udhëzimet e publikuara nga Komisioni Evropian për zbatimin e kërkesave të kujdesit të duhur të përcaktuara në nenet 48 dhe 49 publikohen në përputhje me aktet përkatëse të Bashkimit Evropian.
6. Autoritetet kompetente ndërmarrin masa për informimin dhe mbështetjen e operatorëve ekonomikë në përmbushjen e kërkesave të kujdesit të duhur, në përputhje me aktet dhe mekanizmat përkatës të Bashkimit Evropian.
7. Lista e lëndëve të para dhe kategorive të rrezikut të përcaktuara në Aneksin X rishikohet dhe përditësohet në përputhje me zhvillimet shkencore, teknike dhe legjislacionin e Bashkimit Evropian.
8. Instrumentet ndërkombëtare dhe kërkesat për politikat e kujdesit të duhur të përcaktuara në Aneksin X rishikohen dhe përditësohen në përputhje me zhvillimet e legjislacionit të Bashkimit Evropian.


Neni 48 
Sistemi i menaxhimit të operatorit ekonomik

1. Çdo operator ekonomik i përmendur në nenin 47, pika 1:

a. miraton dhe u komunikon qartë furnizuesve dhe publikut një politikë të kujdesit të duhur për bateritë, në lidhje me lëndët e para të listuara në pikën 1 të Aneksit X dhe kategoritë e rreziqeve sociale dhe mjedisore të listuara në pikën 2 të Aneksit X;
b. përfshin në politikën e tij të kujdesit të duhur për bateritë standarde që janë në përputhje me instrumentet ndërkombëtare të njohura të kujdesit të duhur, të listuara në pikën 4 të Aneksit X;
c. strukturon sistemin e tij të brendshëm të menaxhimit për të mbështetur politikën e kujdesit të duhur për bateritë, duke caktuar përgjegjësi nivelit më të lartë drejtues për mbikëqyrjen e saj dhe duke ruajtur evidencat përkatëse për të paktën 10 vjet;
ç	 krijon dhe vë në funksion një sistem kontrolli dhe transparence për zinxhirin e furnizimit, përfshirë një sistem gjurmueshmërie ose zinxhiri ruajtjeje, që identifikon aktorët e segmentit të sipërm të zinxhirit të furnizimit;
d. përfshin politikën e kujdesit të duhur për bateritë, përfshirë masat e menaxhimit të rrezikut, në kontratat dhe marrëveshjet me furnizuesit;
dh krijon një mekanizëm ankesash, përfshirë një sistem paralajmërimi të hershëm për ndërgjegjësimin ndaj rrezikut dhe një mekanizëm korrigjues, ose siguron ekzistencën e mekanizmave të tillë nëpërmjet marrëveshjeve bashkëpunuese me operatorë të tjerë ekonomikë ose organizata, apo nëpërmjet përdorimit të ekspertëve ose organeve të jashtme. Këta mekanizma bazohen në Parimet Udhëzuese të Kombeve të Bashkuara për Biznesin dhe të Drejtat e Njeriut.
2. Sistemi i kontrollit dhe transparencës së zinxhirit të furnizimit sipas pikës 1, shkronja “ç”, të këtij neni mbështetet nga dokumentacioni përkatës, i cili përmban të paktën:

a. përshkrimin e lëndës së parë, duke përfshirë emërtimin dhe llojin e saj;
b. emrin dhe adresën e furnizuesit që ka furnizuar lëndën e parë të pranishme në bateritë e vendosura në treg;
c. vendin e origjinës së lëndës së parë dhe informacionin për hallkat kryesore të zinxhirit të furnizimit deri te furnizuesi i drejtpërdrejtë të operatorit ekonomik;
ç. sasinë e lëndës së parë të pranishme në bateri;
d. raportet e verifikimit nga palë të treta, kur ato janë të disponueshme;

dh. kur lënda e parë e ka origjinën nga zona të prekura nga konflikti ose zona me rrezik të lartë dhe raportet e verifikimit nuk janë të disponueshme, informacion shtesë mbi origjinën, tregtimin, përpunimin dhe gjurmueshmërinë e saj.

Raportet e verifikimit nga palë të treta u vihen në dispozicion operatorëve ekonomikë në hallkat pasuese të zinxhirit të furnizimit.


Neni 49 
Detyrimet e menaxhimit të rrezikut

1. Operatori ekonomik i referuar në nenin 47 pika 1 do të:
a. identifikon dhe vlerëson rrezikun e ndikimeve negative në zinxhirin e tij të furnizimit, të lidhura me kategoritë e rrezikut të renditura në pikën 2 të Aneksit X si pjesë e planit të tij të menaxhimit, duke përfshirë në bazë të informacionit të dhënë në përputhje me nenin 47 dhe çdo informacioni tjetër përkatës që është ose i disponueshëm publikisht ose i dhënë nga palët e interesuara, duke iu referuar politikës së tij të kujdesit të duhur për bateritë;
b. harton dhe zbaton një strategji për t’iu përgjigjur rreziqeve të identifikuara për të parandaluar, zbutur dhe ndryshe adresuar ndikimet negative duke:
i. raportimin e gjetjeve të vlerësimit të rrezikut të tij te niveli i drejtues i lartë i caktuar në përputhje me nenin 47 pika 1, shkronja “c”;
ii. duke miratuar masa të menaxhimit të rrezikut që janë në përputhje me instrumentet e kujdesit të duhur të njohura ndërkombëtarisht të listuara në pikën 4 të Aneksit X, duke marrë në konsideratë aftësinë e saj për të ushtruar ndikim dhe, kur është e nevojshme, për të ndërmarrë hapa për të ushtruar presion mbi furnizuesit, përfshirë filialet dhe nënkontraktorët e tyre, të cilët mund të parandalojnë ose zbusin në mënyrën më efektive rrezikun e identifikuar;
iii. hartimin dhe zbatimin e një plani të menaxhimit të rrezikut, monitorimin dhe ndjekjen e performancës së përpjekjeve për zbutjen e rrezikut, raportimin te niveli i saj i drejtuesit të lartë i caktuar në përputhje me nenin 47 pika 1, shkronja “c”, dhe shqyrtimin e pezullimit ose ndërprerjes së angazhimit me një furnizues ose filialin apo nënkontraktorin e tij pas përpjekjeve të dështuara për zbutje, bazuar në kontratat dhe marrëveshjet përkatëse të përmendura në nenin 47 pika 1, shkronja “e”;
iv. ndërmarrja e vlerësimeve shtesë të fakteve dhe të rrezikut për rreziqet që kërkojnë zbutje, ose pas një ndryshimi të rrethanave.
2. Nëse operatori ekonomik i përmendur në nenin 47 pika 1 ndërmerr përpjekje për zbutjen e rrezikut duke vazhduar tregtinë ose duke pezulluar përkohësisht tregtinë, ai konsultohet me furnitorët dhe me palët e interesuara përkatëse, duke përfshirë autoritetet qeveritare vendore dhe kombëtare, organizatat ndërkombëtare ose të shoqërisë civile dhe palët e treta të prekura siç janë komunitetet vendore, përpara se të përcaktojë një strategji për zbutjen e matshme të rrezikut në planin e menaxhimit të rrezikut të përmendur në pikën 1, shkronja “b” nënparagrafi iii, të këtij neni.
3. Operatori ekonomik i referuar në nenin 47 pika 1 do të identifikojë dhe vlerësojë probabilitetin e ndikimeve negative në kategoritë e rrezikut të renditura në pikën 2 të Aneksit X, në zinxhirin e tij të furnizimit. Ai operator ekonomik do të identifikojë dhe vlerësojë rreziqet në zinxhirin e tij të furnizimit si pjesë e sistemeve të veta të menaxhimit të rrezikut. Operatori ekonomik do të kryejë verifikime nga palë të treta të zinxhirëve të vet të kujdesit të duhur nëpërmjet një organi të njoftuar në përputhje me nenin 51. Operatori ekonomik mund të përdorë raporte verifikimi nga palë të treta të nxjerra në përputhje me nenin 51 pika 2 nga një organ i tillë i njoftuar lidhur me politikat e kujdesit të duhur për bateritë të zbatuara nga furnitorët në atë zinxhir në përputhje me këtë Kre. Operatori ekonomik mund të përdorë gjithashtu ato raporte verifikimi nga palë të treta për të vlerësuar, sipas rastit, praktikat e kujdesit të duhur të atyre furnitorëve.
4. Operatori ekonomik i përmendur në nenin 47 pika 1 raportojnë gjetjet e analizës së rrezikut të përmendur në pikën 3 të këtij neni te niveli më i lartë i menaxhimit të tij, të cilit i është caktuar përgjegjësia në përputhje me nenin 49 pika 1, shkronja “c”, dhe zbatojnë strategjinë e përmendur në pikën 1, shkronja “b”, të këtij neni.

Neni 50 
Verifikimi nga palë të treta i politikave të kujdesit të duhur për bateritë

1. Organi i vlerësimit të përputhshmërisë kryen verifikime nga palë të treta. Verifikime të tilla nga palë të treta do të:
a. mbulojnë të gjitha aktivitetet, proceset dhe sistemet e përdorura nga operatorët ekonomikë për të përmbushur detyrimet e tyre të kujdesit të duhur në përputhje me nenet 48, 49 dhe 51;
b. kanë si objektiv përcaktimin e përputhshmërisë së praktikave të kujdesit të duhur të operatorëve ekonomikë që vendosin bateri në treg në përputhje me nenet 48, 49 dhe 51;
c. kur është e nevojshme, të përfshihen kontrolle mbi ndërmarrjet dhe të mblidhen informacione nga palët e interesuara;
ç.	identifikojë, për operatorët ekonomikë që vendosin bateri në treg, fushat e përmirësimit të mundshëm në lidhje me praktikat e tyre të kujdesit të duhur;
d. respektojnë parimet e auditimit të pavarësisë, kompetencës dhe llogaridhënies, siç përcaktohen në Udhëzuesin e OECD për Kujdesin e Duhur për Zinxhirët e Përgjegjshëm të Furnizimit të Mineraleve nga Zonat e Prekura nga Konflikti dhe me Rrezik të Lartë.
2. Organi i njoftuar lëshon raportin e verifikimit që regjistron veprimtaritë e ndërmarra në përputhje me pikën 1 të këtij neni dhe rezultatet e tyre. Kur politikat e kujdesit të duhur për bateritë të përmendura në nenin 47 përmbushin detyrimet e përcaktuara në nenet 48, 49 dhe 51, organi i njoftuar do të lëshojë një vendim miratimi.

Neni 51 
Publikimi i informacionit mbi politikat e kujdesit të duhur për bateritë

1. Operatori ekonomik i përmendur në nenin 47 pika 1 vë në dispozicion me kërkesë të autoritetet kompetente të mbikëqyrjes së tregut ose AKM-së raportin e verifikimit dhe vendimin e miratimit të lëshuar në përputhje me nenin 50, raportet e auditimit të përmendura në nenin 48 pika 2 dhe provat e disponueshme të përputhshmërisë me një skemë të kujdesit të duhur.
2. Operatori ekonomik i përmendur në nenin 48 pika 1 do t’u vërë në dispozicion blerësve të tij të menjëhershëm në hallkën pasuese të gjithë informacionin përkatës të marrë dhe të mbajtur sipas politikës së tij të kujdesit të duhur për bateritë, duke marrë në konsideratë konfidencialitetin tregtar dhe shqetësime të tjera konkurruese.
3. Operatori ekonomik i referuar në nenin 48 pika 1 rishikon çdo vit dhe vë në dispozicion të publikut, përfshirë në internet, një raport mbi politikën e tij të kujdesit të duhur për bateritë. Ai raport do të përmbajë, në një mënyrë që kuptohet lehtësisht nga përdoruesit fundorë dhe që identifikon qartë bateritë përkatëse, të dhënat dhe informacionin mbi hapat e ndërmarrë nga ai operator ekonomik për të përmbushur kërkesat e përcaktuara në nenet 48 dhe 49, përfshirë konstatimet e ndikimeve të rëndësishme negative në kategoritë e rrezikut të renditura në pikën 2 të Aneksit X, dhe mënyrën se si ato janë trajtuar, si dhe një raport përmbledhës të verifikimeve të palëve të treta të kryera në përputhje me nenin 50, përfshirë emrin e organit të njoftuar, duke mbajtur parasysh siç duhet konfidencialitetin tregtar dhe shqetësime të tjera konkurruese. Ai raport do të mbulojë gjithashtu, kur është e rëndësishme, aksesin në informacion, pjesëmarrjen e publikut në vendimmarrje dhe aksesin në drejtësi në çështjet mjedisore në lidhje me burimin, përpunimin dhe tregtimin e lëndëve të para të pranishme në bateri.
4. Kur operatori ekonomik i referuar në nenin 47 pikën 1 mund të demonstrojë se lëndët e para të renditura në pikën 1 të Aneksit X, që janë të pranishme në bateri, rrjedhin nga burime të ricikluara, ai do t’i bëjë publike përfundimet e tij në hollësi të arsyeshme, duke marrë parasysh siç duhet konfidencialitetin e biznesit dhe shqetësime të tjera konkurruese.

Neni 52
Skemat e kujdesit të duhur

1. Operatorët ekonomikë mund të përdorin skema të kujdesit të duhur të njohura në përputhje me legjislacionin e Bashkimit Evropian për përmbushjen së kërkesave të këtij Kreu.
2. Njohja, monitorimi, përditësimi dhe tërheqja e njohjes së skemave të kujdesit kryhet në përputhje me legjislacionin e Bashkimit Evropian.
3. Skemat e njohura të kujdesit të duhur duhet të mundësojnë përmbushjen e kërkesave të këtij Kreu nga operatorët ekonomikë.
4. Skemat e njohura të kujdesit të duhur i nënshtrohen monitorimit dhe rivlerësimit të vazhdueshëm në përputhje me legjislacionin përkatës të Bashkimit Evropian.
5. Ndryshimet e bëra në skemat e njohura të kujdesit të duhur trajtohen në përputhje me legjislacionin e Bashkimit Evropian.
6. Kur konstatohen mangësi në zbatimin e një skeme të njohur të kujdesit të duhur, merren masat e përcaktuara në legjislacionin e Bashkimit Evropian.
7. Njohja e një skeme të kujdesit të duhur mund të tërhiqet në përputhje me legjislacionin e Bashkimit Evropian.
8. Skemat e njohura të kujdesit të duhur regjistrohen dhe publikohen në përputhje me legjislacionin e Bashkimit Evropian.


KREU VIII 
MENAXHIMI I MBETJEVE TË BATERIVE 

Neni 53

Autoritetet kompetente

1. Agjencia Kombëtare e Mjedisit është autoriteti kompetent përgjegjës për monitorimin dhe verifikimin e përmbushjes nga prodhuesit dhe organizatat e përgjegjësisë së prodhuesit të detyrimeve të përcaktuara në këtë Kre.
2. Agjencia Kombëtare e Mjedisit administron regjistrin e prodhuesve dhe ushtron funksionet e përcaktuara në këtë Kre, përfshirë mbledhjen, përpunimin, administrimin dhe publikimin e informacionit dhe të dhënave për bateritë dhe bateritë si mbetje.
3. Agjencia Kombëtare e Mjedisit monitoron zbatimin e detyrimeve të përcaktuara në këtë Kre dhe mund t’u kërkojë prodhuesve, organizatave të përgjegjësisë së prodhuesit dhe operatorëve të tjerë ekonomikë informacionin e nevojshëm për ushtrimin e funksioneve të saj.
4. Agjencia Kombëtare e Mjedisit shërben si pikë kontakti për koordinimin dhe shkëmbimin e informacionit lidhur me zbatimin e këtij Kreu dhe, sipas rastit, për komunikimin dhe bashkëpunimin me institucionet kompetente dhe mekanizmat e përcaktuar në legjislacionin e Bashkimit Evropian.

Neni 54
Regjistri i prodhuesve

1. Prodhuesit e baterive regjistrohen në regjistrin e prodhuesve, në përputhje me legjislacionin në fuqi për përgjegjësinë e zgjeruar të prodhuesit. Regjistrimi dhe autorizimi kryhen në pwrputhje me legjislacionin në fuqi për përgjegjësinë e zgjeruar të prodhuesit, në kuadër të një procedure të vetme administrative.
2. Prodhuesit nuk duhet të vënë në dispozicion në treg bateri, përfshirë ato të integruara në pajisje, mjete të lehta transporti ose mjete të tjera transporti, nëse ata ose, kur është e zbatueshme, përfaqësuesit e tyre të autorizuar për përgjegjësinë e zgjeruar të prodhuesit, nuk janë të regjistruar në regjistrin e prodhuesve sipas pikës 1 të këtij neni.
3. Kur për të njëjtën kategori baterish janë autorizuar më shumë se një organizatë e përgjegjësisë së prodhuesit, ministria përgjegjëse për mjedisin siguron koordinimin ndërmjet tyre me qëllim garantimin e mbulimit të të gjithë territorit të Republikës së Shqipërisë dhe përmbushjen e detyrimeve të përcaktuara në këtë vendim.

Neni 55
Përgjegjësia e Zgjeruar e Prodhuesit

1. Përgjegjësia e zgjeruar e prodhuesit për bateritë zbatohet në përputhje me legjislacionin në fuqi për përgjegjësinë e zgjeruar të prodhuesit dhe me kërkesat specifike të këtij vendimi.
2. Operatori ekonomik që vendos në treg për herë të parë në territorin e Republikës së Shqipërisë një bateri që rezulton nga përgatitja për ripërdorim, përgatitja për ripërdorim për një qëllim tjetër, ripërdorimi për një qëllim tjetër ose riprodhimi, konsiderohet prodhues për qëllimet e këtij vendimi dhe i nënshtrohet detyrimeve të përgjegjësisë së zgjeruar të prodhuesit.
3. Kur në treg vendosen bateri që kanë qenë objekt i përgatitjes për ripërdorim, përgatitjes për riripërdorim për qëllim tjetër, riripërdorimit për qëllim tjetër ose riprodhimit, prodhuesi i baterisë fillestare dhe prodhuesi që vendos në treg baterinë që rezulton nga këto procese mund të përcaktojnë dhe përshtatin një mekanizëm për ndarjen e kostove të përmbushjes së detyrimeve të përgjegjësisë së zgjeruar të prodhuesit, në përpjesëtim me kostot që i atribuohen secilit prej tyre.

Neni 56 
Organizata e Përgjegjësisë së Prodhuesit

1. Autorizimi, organizimi dhe funksionimi i shoqërive të përgjegjësisë së zgjeruar të prodhuesit për bateritë dhe mbetjet e baterive rregullohen në përputhje me legjislacionin në fuqi për përgjegjësinë e zgjeruar të prodhuesit dhe aktet nënligjore në zbatim të tij.
2. Kërkesat që rrjedhin nga aktet zbatuese të Bashkimit Evropian të miratuara në zbatim të nenit 57, pikës 7, të Rregullores (BE) 2023/1542 zbatohen në përputhje me dispozitat kalimtare të këtij vendimi dhe me legjislacionin në fuqi për përgjegjësinë e zgjeruar të prodhuesit.

Neni 57
Autorizim mbi përmbushjen e përgjegjësisë së zgjeruar të prodhuesit

Autorizimi i prodhuesve që përmbushin individualisht detyrimet e tyre dhe i shoqërive të përgjegjësisë së zgjeruar të prodhuesit kryhet në përputhje me legjislacionin në fuqi për përgjegjësinë e zgjeruar të prodhuesit dhe aktet nënligjore në zbatim të tij. 

Neni 58
Grumbullimi i baterive portative të klasifikuara si mbetje 

1. Prodhuesit e baterive portative ose organizatat e përgjegjësisë së prodhuesit, të caktuara në përputhje me nenin 56, pika 1, sigurojnë grumbullimin e veçantë të baterive portative të dala jashtë përdorimit, pavarësisht natyrës, përbërjes kimike, gjendjes, markës ose origjinës së tyre, në të gjithë territorin e Republikës së Shqipërisë. Për këtë qëllim ata:
a. krijojnë një sistem për marrjen mbrapsht dhe grumbullimin e baterive portative si mbetje;
b. ofrojnë, pa pagesë, grumbullimin e baterive portative si mbetje subjektet e përmendura në pikën 2, shkronja “a”, të këtij neni dhe sigurojnë grumbullimin e baterive portative si mbetje nga të gjitha subjektet që kanë pranuar këtë ofertë (“pika të lidhura grumbullimi për bateritë portative si mbetje”)
c. sigurojnë rregullimet praktike të nevojshme për grumbullimin dhe transportin e baterive portative si mbetje, duke përfshirë sigurimin, pa pagesë, të kontejnerëve të përshtatshëm për grumbullim dhe transport, që përmbushin kërkesat për transportin e mallrave të rrezikshme, në pikat e lidhura të grumbullimit për bateritë portative si mbetje;
ç.	mbledhin, pa pagesë, bateritë portative si mbetje të grumbulluara në pikat e lidhura të grumbullimit, me një frekuencë proporcionale me zonën e mbuluar dhe me vëllimin dhe natyrën e rrezikshme të tyre;
d. mbledhin, pa pagesë, bateritë portative si mbetje, të hequra nga mbetjet e pajisjeve elektrike dhe elektronike, me një frekuencë proporcionale me vëllimin dhe natyrën e rrezikshme të tyre;
dh.	sigurojnë që bateritë portative si mbetje, të grumbulluara në pikat e lidhura të grumbullimit dhe të hequra nga mbetjet e pajisjeve elektrike dhe elektronike, t’i nënshtrohen trajtimit në një impiant të lejuar nga një operator i menaxhimit të mbetjeve, në përputhje me nenin 71.
2. Prodhuesit e baterive portative ose, kur caktohen në përputhje me nenin 56, pika 1, organizatat e përgjegjësisë së prodhuesit, sigurojnë që sistemi i marrjes mbrapsht dhe grumbullimit të baterive portative si mbetje:
a.  të përbëhet nga pika grumbullimi të ngritura prej tyre në bashkëpunim me një ose më shumë nga subjektet e mëposhtme:
i. shpërndarësit, në përputhje me nenin 63;
ii. impiantet e autorizuara për trajtimin e automjeteve në fund të jetës;
iii. autoritetet publike ose palët e treta që kryejnë menaxhimin e mbetjeve në emër të tyre, në përputhje me nenin 67;
iv. pikat vullnetare të grumbullimit, në përputhje me nenin 68;
v. impiantet e autorizuara për trajtimin e mbetjeve të pajisjeve elektrike dhe elektronike;
b.  të mbulojë të gjithë territorin e Republikës së Shqipërisë, duke marrë parasysh madhësinë dhe dendësinë e popullsisë, vëllimin e pritshëm të baterive portative si mbetje, aksesueshmërinë dhe afërsinë me përdoruesit fundorë, pa u kufizuar vetëm në zonat ku grumbullimi dhe menaxhimi i mëtejshëm i tyre është fitimprurës.
3. Prodhuesit e baterive portative ose, kur caktohen në përputhje me nenin 56, pika 1, organizatat e përgjegjësisë së prodhuesit, arrijnë dhe ruajnë në mënyrë të qëndrueshme të paktën objektivat e mëposhtme të grumbullimit për bateritë portative si mbetje:
a.  45 % deri më 31 dhjetor 2027;
b. 63 % deri më 31 dhjetor 2029;
c. 73 % deri më 31 dhjetor 2030.
Norma e grumbullimit e përmendur në këtë pikë llogaritet në përputhje me Aneksin XI.
4. Përdoruesit fundorë duhet të jenë në gjendje të dorëzojnë bateritë portative si mbetje në pikat e grumbullimit të përmendura në pikën 2, shkronja “a”, të këtij neni, pa pagesë dhe pa qenë të detyruar të blejnë një bateri të re ose të kenë blerë baterinë portative nga prodhuesi që ka ngritur pikën e grumbullimit.
5. Pikat e grumbullimit të ngritura në përputhje me pikën 2, shkronja “a”, nënndarjet (i), (iii) dhe (iv), të këtij neni, përjashtohen nga kërkesat për pajisje me leje mjedisore, në rast se shërbehen nga një operator i autorizuar i menaxhimit të mbetjeve.
6. Pikat e grumbullimit të përmendura në pikën 2, shkronja “a”, të këtij neni mund të grumbullojnë bateri portative si mbetje vetëm nëse kanë lidhur kontratë me prodhuesit ose, kur janë caktuar në përputhje me nenin 56, pika 1, organizatat e përgjegjësisë së prodhuesit.
7. Metodologjia për llogaritjen e normës së grumbullimit dhe objektivat e grumbullimit të përcaktuara në Aneksin XI përditësohen në përputhje me aktet përkatëse të Bashkimit Evropian.

Neni 59
Grumbullimi i mbetjeve të baterive LMT

1. Prodhuesit e baterive LMT ose organizatat e përgjegjësisë së prodhuesit, të caktuara në përputhje me nenin 56, pika 1, sigurojnë grumbullimin e veçantë të baterive LMT si mbetje, pavarësisht natyrës, përbërjes kimike, gjendjes, markës ose origjinës së tyre, në të gjithë territorin e Republikës së Shqipërisë. 
a. Për këtë qëllim:krijojnë një sistem kthimi mbrapsht dhe grumbullimi të baterive LMT si mbetje;
b. ofrojnë grumbullimin baterive LMT si mbetje, pa pagesë, për entitetet e përmendura në pikën 2, shkronjën “a”, dhe parashikojnë grumbullimin e mbetjeve të baterive LMT nga të gjitha entitetet që kanë bërë përdorim të asaj oferte (‘pika grumbullimi të lidhura për bateritë LMT’);
c. sigurojnë masat praktike të nevojshme për grumbullimin dhe transportin e baterive LMT si mbetje, duke përfshirë vënien në dispozicion, pa pagesë, të kontejnerëve të përshtatshëm për grumbullim dhe transport që përmbushin kërkesat për transportimin e mallrave të rrezikshme, në pikat e lidhura të grumbullimit për bateritë LMT;
ç.	mbledhin, pa pagesë, bateritë LMT si mbetje të mbledhura në pikat e lidhura të grumbullimit për bateritë LMT, me një frekuencë që është proporcionale me zonën e mbuluar dhe vëllimin dhe natyrën e rrezikshme të baterive LMT si mbetje që zakonisht mblidhen në ato pika grumbullimi;
d. mbledhin, pa pagesë, bateritë LMT si mbetje të hequra nga mbetjet e pajisjeve elektrike dhe elektronike, me një frekuencë që është në përpjesëtim me vëllimin dhe natyrën e rrezikshme të baterive MLT mbetje;
dh.	të sigurojë që bateritë LMT si mbetje  të mbledhura nga pikat e lidhura të grumbullimit për bateritë LMT dhe të hequra nga mbetjet e pajisjeve elektrike dhe elektronike t’i nënshtrohen më pas trajtimit në një impiant të lejuar nga një operator i menaxhimit të mbetjeve në përputhje me nenin 71.
2. Prodhuesit e baterive LMT ose, organizatat e përgjegjësisë së prodhuesit, të caktuara në përputhje me nenin 56, pika 1,  sigurojnë që sistemi i marrjes mbrapsht dhe grumbullimit për baterive LMT si mbetje:
a. përbëhet nga pika grumbullimi të ngritura prej tyre në bashkëpunim me një ose më shumë nga sa vijon:
i. shpërndarësit në përputhje me nenin 63;
ii. impiante të autorizuara për trajtimin e mjeteve jashtë përdorimit;
iii. autoritetet publike, ose palët e treta që kryejnë menaxhimin e mbetjeve në emër të tyre, në përputhje me nenin 67;
iv. pika vullnetare grumbullimi në përputhje me nenin 68;
v. objektet e autorizuara për trajtimin e mbetjeve të pajisjeve elektrike dhe elektronike; dhe
b. mbulon të gjithë territorin e Shqipërisë duke marrë parasysh madhësinë dhe dendësinë e popullsisë, vëllimin e pritshëm të  baterive LMT si mbetje, aksesueshmërinë për dhe afërsinë me përdoruesit fundorë, pa u kufizuar në zona ku grumbullimi dhe menaxhimi pasues i baterive LMT si mbetje është fitimprurës.
3. Prodhuesit e baterive LMT ose, ose, organizatat e përgjegjësisë së prodhuesit, të caktuara në përputhje me nenin 56, pika 1, duhet të arrijnë dhe të ruajnë në mënyrë të qëndrueshme, të paktën objektivat e mëposhtme të grumbullimit të mbetjeve të baterive LMT:
a. 51 % deri më 31 dhjetor 2028;
b. 61 % deri më 31 dhjetor 2031.
Prodhuesit e baterive LMT ose, ose, organizatat e përgjegjësisë së prodhuesit, të caktuara në përputhje me nenin 56, pika 1 do të llogarisin normën e grumbullimit të përmendur në këtë paragraf në përputhje me Aneksin XI.
4. Prodhuesit e baterive LMT ose, organizatat e përgjegjësisë së prodhuesit, të caktuara në përputhje me nenin 56, pika 1, duhet të:
a. ngrenë pikat e grumbullimit të përmendura në pikën 2, shkronja “a”, me infrastrukturë të përshtatshme grumbullimi për grumbullimin e veçuar të baterive LMT si mbetje që përmbushin kërkesat e zbatueshme të sigurisë dhe të mbulojnë kostot e nevojshme të shkaktuara nga ato pika grumbullimi në lidhje me veprimtaritë e marrjes mbrapsht; kontejnerët për grumbullimin dhe ruajtjen e përkohshme të këtyre mbetjeve të baterive në pikat e grumbullimit duhet të jenë të përshtatshëm duke pasur parasysh vëllimin dhe natyrën e rrezikshme të baterive LMT si mbetje që ka të ngjarë të grumbullohen përmes atyre pikave të grumbullimit;
b. mbledhin bateritë LMT si mbetje nga pikat e grumbullimit të përmendura në pikën 2, shkronja “a”, me një shpeshtësi që është në përpjesëtim me kapacitetin e ruajtjes së grumbullimit të veçuar infrastrukturën dhe vëllimin dhe natyrën e rrezikshme të baterive mbetje që zakonisht grumbullohen nëpërmjet atyre pikave të grumbullimit; dhe
c. parashikojnë dorëzimin e baterive mbetje LMT të mbledhura nga pikat e grumbullimit të përmendura në pikën 2, shkronja “a”, të këtij neni te objektet e lejuara për trajtim në përputhje me nenet 71 dhe 74.
5. Përdoruesit fundorë do të jenë në gjendje të hedhin bateri mbetje LMT në pikat e grumbullimit të përmendura në pikën 2,shkronja “a”, dhe nuk do të tarifohen ose të detyrohen të blejnë një bateri të re ose ta kenë blerë baterinë LMT nga prodhuesit që krijuan pikat e grumbullimit.
6.  Pikat e grumbullimit të ngritura në përputhje me pikën 2, shkronja “a”, nënndarjet (i), (iii) dhe (iv), të këtij neni, përjashtohen nga kërkesat për pajisje me leje mjedisore, në rast se shërbehen nga një operator i autorizuar i menaxhimit të mbetjeve. 
7. Pikat e grumbullimit të përmendura në pikën 2, shkronja “a”, të këtij neni mund të grumbullojnë bateri LMT si mbetje vetëm nëse kanë lidhur një kontratë me prodhuesit ose, organizatat e përgjegjësisë së prodhuesit, të caktuara në përputhje me nenin 56, pika 1.
8. Metodologjia për llogaritjen e normës së grumbullimit të baterive LMT si mbetje, e përcaktuar në Aneksin XI, si dhe objektivat e grumbullimit të përcaktuara në pikën 3 të këtij neni, përditësohen me urdhër të ministrit përgjegjës për mjedisin, në përputhje me aktet përkatëse të Bashkimit Evropian.

Neni 60
Grumbullimi i baterive SLI baterive industriale dhe baterive të automjeteve elektrike të klasifikuara si mbetje

1. Prodhuesit e baterive SLI, baterive industriale dhe baterive të automjeteve elektrike ose organizatat e përgjegjësisë së prodhuesit, të caktuara në përputhje me nenin 56, pika 1, i marrin mbrapsht, pa pagesë dhe pa kushtëzuar përdoruesin fundor të blejë një bateri të re ose ta ketë blerë baterinë prej tyre, dhe sigurojnë që të gjitha bateritë SLI si mbetje, bateritë industriale si mbetje dhe bateritë e automjeteve elektrike si mbetje, pavarësisht natyrës, përbërjes kimike, gjendjes, markës ose origjinës së tyre, të grumbullohen veçmas në territorin e Republikës së Shqipërisë.
a. Për këtë qëllim, ata pranojnë t’i marrin mbrapsht bateritë SLI si mbetje, bateritë industriale si mbetje dhe bateritë e automjeteve elektrike si mbetje nga përdoruesit fundorë ose nga sistemet e marrjes mbrapsht dhe grumbullimit që përfshijnë pika grumbullimi të ngritura prej tyre në bashkëpunim me:shpërndarësit e baterive SLI, baterive industriale dhe baterive të automjeteve elektrike në përputhje me nenin 63 pika 1;
b. operatorët që kryejnë riprodhim ose ripërdorim për një qëllim tjetër të bateriveë SLI, baterive industriale dhe baterive të automjeteve elektrike;
c. impiantet e trajtimit të mbetjeve të pajisjeve elektrike dhe elektronike dhe impiantet e trajtimit të automjeteve në fund të jetës së tyre të përmendura në nenin 66 për bateritë SLI si mbetje, bateritë industriale mbetje dhe bateritë e automjeteve elektrike si mbetje që rezultojnë  nga veprimtaria e tyre;
ç.	autoritetet publike ose palët e treta që kryejnë menaxhimin e mbetjeve në emër të tyre në përputhje me nenin 67.
2. Subjektet e përmendura në pikën 1, shkronjat “a” deri “ç”, të këtij neni, mund të grumbullojnë bateri SLI, baterih industriale dhe baterih të automjeteve elektrike si mbetje, vetëm nëse kanë lidhur një kontratë me prodhuesit ose, organizatat e përgjegjësisë së prodhuesit, të caktuara në përputhje me nenin 56, pika 1.
3. Kur bateritë industriale si mbetje kërkojnë çmontim paraprak në ambientet e përdoruesve privatë, jofitimprurës, detyrimi i prodhuesit për t’i marrë mbrapsht këto bateri nuk sjell asnjë kosto lidhur me çmontimin dhe grumbullimin e tyre për këta përdorues.
4. Marrëveshjet e marrjes mbrapsht të ngritura në përputhje me pikën 1 të këtij neni mbulojnë të gjithë territorin e Republikës së Shqipërisë, duke marrë parasysh madhësinë dhe dendësinë e popullsisë, vëllimin e pritshëm të baterive SLI baterive industriale dhe të baterive të automjeteve elektrike të klasifikuara si mbetje aksesueshmërinë dhe afërsinë për përdoruesit fundorë, pa u kufizuar vetëm në zonat ku grumbullimi dhe menaxhimi pasues i tyre është fitimprurës.
5. Prodhuesit e baterive SLI, baterive industriale dhe baterive të automjeteve elektrike ose, organizatat e përgjegjësisë së prodhuesit, të caktuara në përputhje me nenin 56, pika 1:
a. pajisin sistemet e marrjes mbrapsht dhe të grumbullimit të përmendura në pikën 1 të këtij neni, me infrastrukturë të përshtatshme për grumbullimin e veçantë të  baterive SLI, baterive industriale dhe baterive të automjeteve elektrike si mbetje që përmbush kërkesat e zbatueshme të sigurisë, dhe mbulojnë kostot e nevojshme që lidhen me veprimtaritë e marrjes mbrapsht; kontejnerët për grumbullimin dhe ruajtjen e përkohshme të këtyre baterive duhet të jenë të përshtatshëm duke marrë parasysh vëllimin dhe natyrën e rrezikshme të tyre;
b. grumbullojnë bateritë SLI si mbetjeve, bateritë industriale si mbetjee dhe bateritë e automjeteve elektrike si mbetje nga sistemet e marrjes mbrapsht dhe të grumbullimit të përmendura në pkën 1 të këtij neni, me një frekuencë propocionale,  me kapacitetin e ruajtjes së infrastrukturës së grumbullimit të veçantë dhe me vëllimin dhe natyrën e rrezikshme të baterive që zakonisht grumbullohen nëpërmjet këtyre sistemeve 
c. sigurojnë dorëzimin e baterive SLI si mbetje, baterive industriale si mbetje dhe baterive  automjeteve elektrike si mbetje të grumbulluara nga përdoruesit fundorë dhe nga sistemet e marrjes mbrapsht dhe grumbullimit të përmendura në pikën 1 të këtij neni në impiante të lejuara për trajtim në përputhje me nenet 71 dhe 74.
6. Subjektet e përmendura në në pikën 1, shkronjat “a” deri “ç”,, të këtij neni mund t'u dorëzojnë operatorëve të menaxhimit të mbetjeve, të përzgjedhur në përputhje me nenin 56 pika 8, bateritë SLI si mbetje, bateritë industriale si mbetje dhe bateritë e automjeteve elektrike si mbetje të grumbulluara, me qëllim trajtimin e tyre në përputhje me nenin 71. Në këto raste, detyrimi i prodhuesve sipas pikës 5, shkronja “c”, të këtij neni konsiderohet i përmbushur.

Neni 61 
Detyrimet e shpërndarësve

1. Shpërndarësit marrin mbrapsht bateritë si mbetje nga përdoruesit fundorë pa pagesë dhe pa vendosur detyrimin që përdoruesi fundortë blejë ose të ketë blerë një bateri të re, pavarësisht nga përbërja e tyre kimike, marka ose origjina, si më poshtë:
a. për bateritë portative si mbetje, në ose në afërsi të menjëhershme të pikës së shitjes me pakicë të shpërndarësit;
b. për bateritë LMT si mbetje, bateritë SL si mbetjeI, bateritë industriale të mbetjeve dhe bateritë e mbetjeve të automjeteve elektrike, në ose në afërsi të pikës së shitjes me pakicë të shpërndarësit.
2. Detyrimi i marrjes mbrapsht i përcaktuar në pikën 1 të këtij neni:
a. nuk zbatohet për produktet e mbetjeve që përmbajnë bateri;
b. kufizohet në kategoritë e baterive si mbetje që  shpërndarësi  ka ose  ka pasur në ofertën e tij dhe, për bateritë portative si mbetje, në sasitë që përdoruesit fundorë joprofesionistë zakonisht hedhin.
3. Shpërndarësit ua dorëzojnë bateritë si mbetje që  kanë marrë mbrapsht te prodhuesit ose organizatat e përgjegjësisë së prodhuesit që janë përgjegjëse për grumbullimin e tyre në përputhje me nenet 60, 61 dhe 62 sipas rastit, ose një operatori të menaxhimit të mbetjeve të përzgjedhur në përputhje me nenin 56 pika 8 për trajtimin e tyre në përputhje me nenin 71.
4. Detyrimet e përcaktuara në këtë nen zbatohen mutatis mutandis edhe për shpërndarësit që furnizojnë bateri nëpërmjet kontratave në distancë për përdoruesit fundorë. Këta shpërndarës sigurojnë një numër të mjaftueshëm pikash grumbullimi që mbulojnë të gjithë territorin e Republikës së Shqipërisë, duke marrë parasysh madhësinë dhe dendësinë e popullsisë, vëllimin e pritshëm të baterive portative si mbetje, baterive LMT si mbetje, baterive SLI si mbetje, baterive industriale si mbetje dhe baterive të automjeteve elektrike si mbetje, si dhe aksesueshmërinë dhe afërsinë me përdoruesit fundorë..
5. Në rastin e shitjeve me dorëzim, shpërndarësit ofrojnë marrjen mbrapsht pa pagesë, të baterive portative si mbetje, baterive LMT si mbetje, baterive industriale si mbetje, baterive SLI si mbetje dhe baterive të automjeteve elektrike si mbetjee në pikën e dorëzimit te përdoruesi fundor ose në një pikë lokale grumbullimi. Përdoruesi fundor  informohet kur porosit një bateri për rregullimet e marrjes mbrapsht për një bateri si mbetje.
6. Ofruesit e platformave online që u mundësojnë konsumatorëve lidhjen e kontratave në distancë me prodhuesit e baterive marrin nga prodhuesit që ofrojnë bateri në tregun e Republikës së Shqipërisë të paktën informacionin e mëposhtëm:
7. 
a) të dhënat për regjistrimin e prodhuesit në regjistrin e prodhuesve dhe numrin e regjistrimit;
b) një vetëdeklarim nga prodhuesi që konfirmon se përmbush kërkesat e përgjegjësisë së zgjeruar të prodhuesit sipas legjislacionit në fuqi për bateritë dhe përgjegjësinë e zgjeruar të prodhuesit.

Neni 62
Sistemet e kthimit me depozitë për bateritë
 
Sistemet e kthimit me depozitë për bateritë krijohen dhe funksionojnë në përputhje me aktet përkatëse të Bashkimit Evropian dhe me dispozitat kalimtare të këtij vendimi.

Neni 63 
Detyrimet e përdoruesve fundorë

1. Përdoruesit fundorë i dorëzojnë bateritë si mbetje veçmas nga rrymat e tjera të mbetjeve, përfshirë mbetjet bashkiake të përziera.
2. Përdoruesit fundorë i dorëzojnë bateritë si mbetje në pikat e posaçme të grumbullimit të veçantë të ngritura nga, prodhuesit ose organizatat e përgjegjësisë së prodhuesit, ose në bazë të marrëveshjeve të lidhura prej tyre,, në përputhje me kërkesat e këtij vendimi.

Neni 64 
Detyrimet e operatorëve të impianteve të trajtimit

1. Operatorët e impianteve të trajtimit të mbetjeve të pajisjeve elektrike dhe elektronike dhe të automjeteve në fund të jetës së tyre ua dorëzojnë bateritë si mbetje, që rezultojnë nga trajtimi i këtyre mbetjeve, prodhuesve të kategorisë përkatëse të baterive, organizatave të përgjegjësisë së prodhuesit ose operatorëve të menaxhimit të mbetjeve të përzgjedhur, me qëllim trajtimin e tyre në përputhje me kërkesat e këtij vendimi..

2. Operatorët e impianteve të trajtimit të përmendur në pikën 1 të këtij neni mbajnë regjistra për dorëzimin e këtyre baterive si mbetje.

Neni 65 
Pjesëmarrja e njësive të vetëqeverisjes vendore

1. Bateritë si mbetje që vijnë nga përdorues fundorë privatë, jofitimprurës mund të dorëzohen në pika të veçanta grumbullimi të ngritura nga autoritetet publike të menaxhimit të mbetjeve.
2. Autoritetet publike të menaxhimit të mbetjeve sigurojnë që bateritë si mbetje të grumbulluara të trajtohen në përputhje me kërkesat e këtij vendimi, duke:
a. ua dorëzuar ato prodhuesve të kategorisë përkatëse të baterive, organizatave të përgjegjësisë së prodhuesit ose operatorëve të menaxhimit të mbetjeve të përzgjedhur; ose
b. kryer vetë trajtimin e baterive të grumbulluara si mbetje në përputhje me kërkesat e këtij vendimi.

Neni 66 
Pjesëmarrja e pikave vullnetare të grumbullimit

1. Pikat vullnetare të grumbullimit për bateritë portative si mbetje  ua dorëzojnë bateritë portative si mbetje të grumbulluara prodhuesve të baterive portative, palëve të treta që veprojnë në emër të tyre, përfshirë organizatat e përgjegjësisë së prodhuesit, ose operatorëve të menaxhimit të mbetjeve të përzgjedhur në me qëllim trajtimin e tyre në përputhje me kërkesat e këtij vendimi.
2. Pikat vullnetare të grumbullimit bateritë LMT si mbetje ua dorëzojnë bateritë LMT si mbetje të grumbulluara  prodhuesve të baterive LMT ose palëve të treta që veprojnë në emër të tyre, përfshirë organizatat e përgjegjësisë së prodhuesit, ose operatorëve të menaxhimit të mbetjeve të përzgjedhur me qëllim trajtimin e tyre në përputhje me nenin 71.

Neni 67 
Kufizime lidhur me dorëzimin e baterive portative mbetje dhe baterive LMT mbetje

1. Dorëzimi i baterive portative si mbetje dhe i baterive LMT si mbetje nga shpërndarësit, operatorët e impianteve të trajtimit, autoritetet publike të menaxhimit të mbetjeve dhe pikat vullnetare të grumbullimit mund t’u nënshtrohet kufizimeve të përcaktuara në përputhje me legjislacionin në fuqi, me kusht që këto kufizime të mos cenojnë funksionimin e sistemeve të grumbullimit dhe riciklimit.
2. Autoritetet publike të menaxhimit të mbetjeve mund të kryejnë vetë trajtimin e baterive portative si mbetje dhe të baterive LMT si mbetje, në përputhje me kërkesat e këtij vendimi.

Neni 68 
Monitorimi dhe arritja e objektivave të grumbullimit për bateritë portative si mbetje dhe bateritë LMT si mbetje

1. Prodhuesit ose organizatat e përgjegjësisë së prodhuesit, kur janë caktuar sipas këtij vendimi,, janë përgjegjës për arritjen e objektivave të grumbullimit për bateritë portative si mbetje dhe bateritë LMT si mbetje, të përcaktuara në këtë vendim.
2. Monitorimi i përmbushjes së objektivave të grumbullimit kryhet nga AKM mbi bazën e informacionit të raportuar në Sistemin e Integruar Mjedisor (SIM), në përputhje me kërkesat e këtij vendimi. Monitorimi përfshin verifikimin e këtij informacioni, zbatimin e metodologjisë së llogaritjes së përcaktuar në Aneksin XI, si dhe rezultatet e shqyrtimit përbërës të përmendur në pikën 7 të këtij neni.
3. Kur, në bazë të monitorimit të përmendur në pikën 2 të këtij neni, AKM konstaton se një prodhues ose, organizatë e përgjegjësisë së prodhuesit, nuk ka marrë masa të mjaftueshme për arritjen e objektivave të grumbullimit kërkon marrjen e masave korrigjuese të përshtatshme për të siguruar arritjen e këtyre objektivave.
4. Pa cënuar mekanizmin e vetëkontrollit të parashikuar në këtë vendim, prodhuesi ose organizata e përgjegjësisë së prodhuesit paraqet pranë AKM-së një projektplan veprimi korrigjues brenda tre muajve nga marrja e kërkesës së përmendur në pikën 3 të këtij neni. AKM mund të paraqesë vërejtje mbi projektplanin e veprimit korrigjues dhe ia komunikon ato prodhuesit ose organizatës së përgjegjësisë së prodhuesit brenda një muaji nga marrja e projektplanit..
5. Kur AKM paraqet vërejtje  mbi projektplanin e veprimit korrigjues, prodhuesi ose organizata e përgjegjësisë së prodhuesit, brenda një muaji nga marrja e tyre, harton planin e veprimit korrigjues, duke marrë parasysh këto vërejtje, dhe e zbatojnë atë në përputhje me to.
6. Përmbajtja e planit të veprimit korrigjues dhe pajtueshmëria me të nga prodhuesi ose organizata e përgjegjësisë së prodhuesit do të merren parasysh gjatë vlerësimit nëse kushtet për regjistrimin të përcaktuara në nenin 54 dhe, kur është e zbatueshme, autorizimi i përcaktuar në nenin 57 vazhdojnë të përmbushen.
7. Deri më 1 Janar 2030 dhe çdo pesë vjet pas kësaj date AKM në bashkëpunim me autoritetet vendore kryen një shqyrtim përbërës të rrymave të mbetjeve bashkiake të përziera dhe të mbetjeve të pajisjeve elektrike dhe elektronike të grumbulluara, gjatë vitit kalendarik paraardhës, për të përcaktuar pjesën e baterive portative si mbetje dhe baterive LMT si mbetje në to. Në bazë të këtyre shqyrtimeve, AKM mund t’u kërkojë  prodhuesve të baterive portative, prodhuesve të baterive LMT ose, organizatave përkatëse të përgjegjësisë së prodhuesit të marrin masa korrigjuese për të zgjerimin e rrjetit të pikave të grumbullimit dhe për zhvillimin e  fushatave informuese në përputhje me nenin 72 pika 1. Metodologjia për kryerjen e këtij shqyrtimi miratohet nga ministri përgjegjës për mjedisin, me propozim të Agjencisë Kombëtare të Mjedisit.

Neni 69
Trajtimi

1. Bateritë si mbetje të grumbulluara nuk asgjësohen dhe nuk i nënshtrohen operacioneve të rikuperimit të energjisë.

2. Pa cënuar kërkesat e legjislacionit në fuqi për emetimet industriale, impiantet e lejuara sigurojnë që trajtimi i baterive si mbetje të kryhet, të paktën, në përputhje me Pjesën A të Aneksit XII të këtij vendimi dhe me teknikat më të mira të disponueshme.

3. Kur bateritë mblidhen ndërsa janë ende të integruara në një pajisje që ka marrë statusin e mbetjes, në një mjet të lehtë transporti ose në një automjet në fund të jetës së tij, ato hiqen në përputhje me kërkesat e legjislacionit në fuqi.
4. Kërkesat për trajtimin e baterive si mbetje, të përcaktuara në Pjesën A të Aneksit XII, përditësohen në përputhje me aktet përkatëse të Bashkimit Evropian.
5. Për të nxitur performancën mjedisore, mund të zbatohen masa nxitëse për operatorët ekonomikë që arrijnë norma më të larta se objektivat e përcaktuara në Pjesët B dhe C të Aneksit XII për efikasitetin e riciklimit dhe rikuperimin e materialeve.

Neni 70 
Objektivat për efikasitetin e riciklimit dhe rikuperimin e materialeve

1. Çdo impiant i lejuar siguron që të gjitha bateritë si mbetje të vëna në dispozicion të tij,  të pranohen dhe t’i nënshtrohen përgatitjes për ripërdorim, përgatitjes për ripërdorim për një qëllim tjetër  ose riciklimit.
2. Operatorët që kryejnë riciklimin sigurojnë që procesi i riciklimit të përmbush objektivat për efikasitetin e riciklimit dhe objektivat për rikuperimin e materialeve të përcaktuara përkatësisht në Pjesët B dhe C të Aneksit XII.
3. Normat e efikasitetit të riciklimit dhe rikuperimit të materialeve llogariten në përputhje me metodologjinë e miratuar me urdhër të ministrit përgjegjës për mjedisin..
4. Brenda 12 muajve nga hyrja në fuqi e këtij vendimi, ministri përgjegjës për mjedisin miraton me urdhër metodologjinë për llogaritjen dhe verifikimin e normave të efikasitetit të riciklimit dhe rikuperimit të materialeve, si dhe formatin e dokumentacionit përkatës.
5. Objektivat për efikasitetin e riciklimit dhe rikuperimin e materialeve të përcaktuara në Pjesët B dhe C të Aneksit XII rishikohen dhe përditësohen në përputhje me zhvillimet e legjislacionit të Bashkimit Evropian.
6. Pjesët B dhe C të Aneksit XII mund të përditësohen për të përfshirë materiale ose teknologji të reja baterish, në përputhje me zhvillimet e legjislacionit të Bashkimit Evropian.

Neni 71 
Eksporti i baterive të klasifikuara si mbetje

1. Trajtimi mund të ndërmerret jashtë Shqipërisë, me kusht që dërgesa e baterive të klasifikuara si mbetje ose e fraksioneve të tyre, të jetë në përputhje me legjislacionin në fuqi për eksportin e mbetjeve.
2. Për të bërë dallimin midis baterive të përdorura dhe baterive mbetje, autoritetet inspektuese  inspektojnë dërgesat e baterive të përdorura të dyshuara si bateri të klasifikuara si mbetje për përputhshmëri me kërkesat minimale të përcaktuara në Aneksin XIV dhe t’i monitorojë dërgesa të tilla në përputhje me rrethanat.
3. Kur autoritetet kompetente përcaktojnë se një dërgesë e synuar e baterive të përdorura përbëhet nga mbetje baterish, kostot e analizave, inspektimeve dhe ruajtjes së përshtatshme të baterive të përdorura që dyshohen se janë mbetje u ngarkohen prodhuesve të kategorisë përkatëse të baterive, palëve të treta që veprojnë në emër të tyre ose personave të tjerë që organizojnë dërgesën. 
4. Bateritë mbetje ose fraksionet e tyre të eksportuara nga Shqipëria në vende jashtë Bashkimit Europian do të llogariten për përmbushjen e detyrimeve, efikasiteteve dhe objektivave të përcaktuara në nenet 69 dhe 71 vetëm nëse eksportuesi i baterive mbetje ose i fraksioneve të tyre paraqet prova dokumentare të miratuara nga autoritetet kompetente të destinacionit se trajtimi është kryer në kushte që janë ekuivalente me ato të kërkuara nga ky Vendim dhe në përputhje me ligje të tjera lidhur me shëndetin e njeriut dhe mbrojtjen e mjedisit.

Neni 72
Përgatitja për ripërdorim ose përgatitja për ripërdorim për një qëllim tjetër e baterive LMT mbetje, baterive industriale të klasifikuara si mbetje dhe baterive të automjeteve elektrike të klasifikuara si mbetje 

1. Për të dokumentuar që një bateri LMT e e klasifikuar si mbetje, bateri industriale e klasifikuar si mbetje dhe bateri e automjetit elektrik e klasifikuar si mbetje që i nënshtrohet përgatitjes për ripërdorim ose përgatitjes për ripërdorim për një qëllim tjetër, nuk është më mbeturinë, mbajtësi i baterisë duhet të demonstrojë sa vijon me kërkesë të autoritetet kompetente:
a. provë e një vlerësimi të gjendjes teknike  ose testimi të gjendjes teknike të kryer në Shqipëri ose në një shtet anëtar të BE në formën e një kopjeje të procesverbalit që konfirmon aftësinë e baterisë për të ofruar performancën përkatëse për përdorimin e saj pas përgatitjes për ripërdorim ose përgatitjes për ripërdorim për një qëllim tjetër;
b. përdorimi i mëtejshëm i baterisë që i është nënshtruar përgatitjes për ripërdorim ose përgatitjes për ripërdorim për një qëllim tjetër, dokumentohet me anë të një fature ose të një kontrate për shitjen ose transferimin e pronësisë së baterisë;
c. provë e mbrojtjes së përshtatshme kundër dëmtimit gjatë transportit, ngarkimit dhe shkarkimit, duke përfshirë përmes paketimit të mjaftueshëm dhe stivimit të përshtatshëm të ngarkesës.
2. Informacioni i përmendur në paragrafin 1, pika (a), do t'u vihet në dispozicion përdoruesve fundorë dhe palëve të treta që veprojnë në emër të tyre, me kushte dhe terma të barabartë, si pjesë e dokumentacionit që shoqëron baterinë e përmendur në paragrafin 1 kur hidhet në treg ose vihet në shërbim.
3. Dhënia e informacionit në përputhje me paragrafët 1 dhe 2 do të bëhet pa cenuar detyrimet për të ruajtur konfidencialitetin e informacionit tregtar sensitiv sipas ligjit përkatës shqiptar.
4.  Kushtet teknike dhe kërkesat e verifikimit për përcaktimin e rasteve kur bateritë LMT si mbetje, bateritë industriale si mbetje dhe bateritë e automjeteve elektrike si mbetje pushojnë së qeni mbetje, përditësohen në përputhje me aktet përkatëse të Bashkimit Evropian dhe zbatohen në përputhje me dispozitat kalimtare të këtij vendimi.

Neni 73 
Informacion mbi parandalimin dhe menaxhimin e baterive të klasifikuara mbetje

1. Pa cënuar kërkesat për informimin e konsumatorëve dhe mbajtësve të mbetjeve të përcaktuara në legjislacionin në fuqi për përgjegjësinë e zgjeruar të prodhuesit, prodhuesit ose, kur emërohen në përputhje me nenin 56, pika 1, organizatat e përgjegjësisë së prodhuesit u vënë në dispozicion përdoruesve fundorë dhe shpërndarësve informacionin specifik të mëposhtëm për bateritë:
a) udhëzimet e nevojshme të sigurisë për trajtimin e baterive si mbetje, përfshirë rreziqet që lidhen me bateritë që përmbajnë litium;
b) kuptimin e etiketave, simboleve dhe shenjave të vendosura mbi bateritë, ambalazhin e tyre ose dokumentacionin që i shoqëron;
c) ndikimin e substancave të rrezikshme të pranishme në bateri mbi mjedisin, shëndetin e njeriut dhe sigurinë e personave, përfshirë ndikimin që mund të shkaktohet nga hedhja e tyre e papërshtatshme.
2. Informacioni sipas pikës 1 vihet në dispozicion në gjuhën shqipe në intervale të rregullta kohore për secilin model baterie nga momenti kur modeli i baterisë në fjalë bëhet i disponueshëm në treg në Shqipëri, të paktën në pikën e shitjes në mënyrë të dukshme dhe përmes platformës online.
3. Prodhuesit do t’u vënë në dispozicion shpërndarësve dhe operatorëve të përmendur në nenet 61, 63 dhe 64 dhe operatorëve të tjerë të menaxhimit të mbetjeve që kryejnë përgatitje për ripërdorim, përgatitje për ripërdorim për një qëllim tjetër,ose trajtim, informacion lidhur me masat e sigurisë dhe mbrojtëse, përfshirë për sigurinë në punë, të zbatueshme për magazinimin dhe grumbullimin e baterive të mbetjeve.
4. Nga momenti që një bateri furnizohet brenda territorit të Shqipërisë, prodhuesit vënë në dispozicion në mënyrë elektronike, pa pagesë dhe me kërkesë, për operatorët e menaxhimit të mbetjeve që kryejnë përgatitje për ripërdorim, përgatitje për ripërdorim për një qëllim tjetër ose trajtim, për aq sa u nevojitet atyre operatorëve për të kryer ato veprimtari, informacionin e mëposhtëm specifik për modelin e baterisë lidhur me trajtimin e duhur dhe mjedisor të shëndoshë të baterive të mbetjeve:
a. proceset për çmontimin e mjeteve të lehta të transportit, automjeteve dhe pajisjeve në një mënyrë që lejon heqjen e baterive të inkorporuara;
b. masat e sigurisë dhe mbrojtëse, duke përfshirë sa i përket sigurisë në punë dhe mbrojtjes nga zjarri, të zbatueshme për ruajtjen, transportin dhe proceset e trajtimit për bateritë e mbetjeve.
5. Informacioni i përmendur në shkronjat “a” dhe “b” të pikës 1 të këtij neni duhet të identifikojë komponentët dhe materialet dhe vendndodhjen e të gjitha substancave të rrezikshme në një bateri, për aq sa është e nevojshme për operatorët që kryejnë përgatitjen për ripërdorim, përgatitjen për ripërdorim për një qëllim tjetër ose trajtim, me qëllim që t’u mundësojë atyre të pajtohen me kërkesat e këtij Vendimi.
6. Shpërndarësit që furnizojnë bateri te përdoruesit fundorë duhet të ofrojnë në mënyrë të përhershme në ambientet e tyre të shitjes me dhe në një mënyrë lehtësisht të aksesueshme dhe qartë të dukshme për përdoruesit fundorë, informacionin e përmendur në pikat 1, 2 dhe 3, si dhe informacion mbi mënyrën se si përdoruesit fundorë mund t’i kthejnë pa pagesë mbetjet e baterive në pikat përkatëse të grumbullimit. Shpërndarësit duhet të ofrojnë gjithashtu  informacionin e përmendur në pikat 1,2 dhe 3, edhe kur furnizimi me bateri kryhet përmes platformave online.
7. Kostot e mbuluara nga prodhuesi sipas nenit 55 pika 4, shkronjave “a” deri në “d”, do t’i shfaqen veçmas përdoruesit fundor në pikën e shitjes së një baterie të re.
8. Prodhuesit e kategorive përkatëse të baterive ose organizatat e përgjegjësisë së prodhuesit zhvillojnë fushata ndërgjegjësimi dhe masa nxitëse, në përputhje me programet e përgjegjësisë së zgjeruar të prodhuesit, me qëllim nxitjen e dorëzimit të baterive si mbetje në sistemet e grumbullimit të veçantë. 
9. Kur informacioni u jepet publikisht përdoruesve fundorë sipas këtij neni, konfidencialiteti i informacionit të ndjeshëm tregtar në përputhje me ligjin përkatës shqiptar ruhet.

Neni 74
Kërkesat minimale për raportimin tek autoritetet kompetente

1. Raportimi i prodhuesve, i shoqërive të përgjegjësisë së zgjeruar të prodhuesit dhe i operatorëve të menaxhimit të mbetjeve kryhet në përputhje me legjislacionin në fuqi për përgjegjësinë e zgjeruar të prodhuesit, legjislacionin për menaxhimin e mbetjeve dhe aktet nënligjore në zbatim të tyre.

Neni 75
Raportimi nga Autoritetet Kombëtare

1. Agjencia Kombëtare e Mjedisit vë në dispozicion të publikut në një formë të agreguar për çdo vit kalendarik të dhënat e mëposhtme për bateritë portative, bateritë LMT, bateritë SLI, bateritë industriale dhe bateritë e automjeteve elektrike, sipas kategorive të baterive dhe kimive të tyre:
a. sasinë e baterive të disponueshme në treg për herë të parë në Republikën e Shqipërisë, përfshirë bateritë e inkorporuara në pajisje, automjete ose produkte industriale me përjashtim të baterive që kanë dalë nga territori i Republikës së Shqipërisë në atë vit, përpara se t’u shiten përdoruesve fundorë;
b. sasinë e baterive si mbetje të grumbulluara dhe normat e grumbullimit të llogaritura mbi bazën e metodologjisë së përcaktuar në Aneksin XI;
c. sasinë e baterive industriale si mbetje dhe sasia e baterive të automjeteve elektrike si mbetje të grumbulluara dhe të dorëzuara në impiante të lejuara për përgatitje për ripërdorim ose përgatitje për ripërdorim për qëllim tjetër;
ç.	vlerat e efikasitetit të riciklimit të arritura siç përmendet në Pjesën B të Aneksit XII dhe vlerat e rikuperimin të materialeve të arritura siç përmendet në Pjesën C të Aneksit XII, në lidhje me bateritë e grumbulluara në Shqipëri.
Të dhënat e përmendura në pikën 1, të këtij neni përpunohen dhe publikohen nëpërmjet Sistemit të Integruar Mjedisor (SIM) dhe vihen në dispozicion brenda 18 muajve nga përfundimi i vitit raportues për të cilin janë mbledhur. 
2. Të dhënat e përmendura në pikën 1 të këtij neni përfshijnë edhe bateritë e inkorporuara në automjete dhe pajisje, si dhe  bateritë si mbetje të hequra prej tyre në përputhje kërkesat e këtij vendimi.
3. Raportimi mbi efikasitetin e riciklimit dhe rikuperimin e materialeve, i përmendur në pikën 1, shkronja“ç”, mbulon të gjitha fazat e procesit të riciklimit dhe të gjitha fraksionet përkatëse të përftuara.
4. Të dhënat e publikuara sipas këtij neni shoqërohen me një raport të kontrollit të cilësisë.
5. Mbledhja, shqyrtimi dhe vlerësimi i të dhënave të publikuara sipas këtij neni, si dhe publikimi i raporteve përkatëse nga institucionet kompetente të Bashkimit Evropian, kryhen në përputhje me aktet përkatëse të Bashkimit Evropian dhe zbatohen sipas dispozitave kalimtare të këtij vendimi.
6. Formati i të dhënave dhe informacionit që raportohen, metodat e vlerësimit dhe kushtet operacionale që lidhen me grumbullimin dhe trajtimin e baterive si mbetje përcaktohen në përputhje me aktet përkatëse të Bashkimit Evropian.



KREU IX 
PASAPORTA DIGJITALE DHE GJURMUESHMËRIA E BATERIVE

Neni 76
Pasaporta e baterisë

1. Nga 1 janar 2029 çdo bateri LMT, çdo bateri industriale me një kapacitet më të madh se 2 kWh dhe çdo bateri e automjetit elektrik e vendosur në treg ose e vënë në shërbim duhet të ketë një pasaportë elektronike të baterisë (“pasaporta e baterisë”).
2. Pasaporta e baterisë përmban informacion në lidhje me modelin e baterisë dhe informacion specifik për baterinë individuale, duke përfshirë informacionin që rezulton nga përdorimi saj, sipas Aneksit XIII.
3. Informacioni në pasaportën e baterisë përfshin:
a. informacion të aksesueshëm për publikun e gjerë në përputhje me pikën 1 të Aneksit XIII;
b. informacion të aksesueshëm vetëm për organet e njoftuara dhe autoritetet e mbikëqyrjes së tregut në përputhje me pikat 2 dhe 3 të Aneksit XIII; dhe
c. informacion të aksesueshëm vetëm për personat fizikë ose juridikë që kanë interes legjitim për aksesimin dhe përpunimin e tijsipas pikave 2 dhe 4 të Aneksit XIII.
4. Aksesimi dhe përpunimi i informacionit të përmendur në pikën 3, shkronja“c” të këtij neni, bëhet vetëm kur:
a. lidhet me çmontimin e baterisë, përfshirë masat e sigurisë gjatë çmontimit, dhe me përbërjen e detajuar të modelit të baterisë në masën e nevojshme për t’u mundësuar riparuesve, operatorëve të riprodhimit, operatorëve të ripërdorimit për një qëllim tjetëe dhe ricikluesve ushtrimin e veprimtarisë së tyre; ose
b. në rastin e baterive individuale, është i nevojshëm për blerësin e baterisë ose personat që veprojnë në emër të tij, me qëllim vënien e baterisë në dispozicion të agregatorëve të pavarur të energjisë ose pjesëmarrësve në tregun e energjisë.
5. Informacioni i përmendur në në pikën 3 të këtij neni përfshihet në pasaportën e baterisë vetëm në masën që është i zbatueshëm për kategorinë ose nënkategorinë përkatëse të baterisë.
6. Pasaporta e baterisë duhet të jetë e aksesueshme përmes kodit QR të përmendur në nenin 13 pika 6, i cili lidhet me një identifikues unik që i atribuohet baterisë nga operatori ekonomik që e vendos atë në treg. 
Kodi QR dhe identifikuesi unik duhet të jenë në përputhje me standardet ISO/IEC 15459-1:2014, 15459-2:2015, 15459-3:2014, 15459-4:2014, 15459-5:2014 dhe 15459-6:2014 ose ekuivalentet e tyre.
7. Operatori ekonomik që vendos baterinë në treg siguron që informacioni i përfshirë në pasaportën e baterisë të jetë i saktë, i plotë dhe i përditësuar. Ai mund të autorizojë me shkrim një operatori tjetër ekonomik të veprojë në emër të tij.
8. Të gjitha informacionet e përfshira në pasaportën e baterisë bazohen në standarde të hapura dhe paraqiten në format të ndërveprueshëm, të transferueshëm përmes një rrjeti të hapur të shkëmbimit të të dhënave pavarësisht nga furnizuesi, të lexueshme nga pajisjet, të strukturuara dhe të kërkueshme, në përputhje me kërkesat thelbësore të përcaktuara në nenin 77. 
9. Aksesi në informacionin e përfshirë në pasaportën e baterisë rregullohet në përputhje me kërkesat thelbësore të përcaktuara në nenin 77.
10. Për një bateri që i është nënshtruar përgatitjes për ripërdorim, përgatitjes për ripërdorim për një qëllim tjetër, ripërdorimit për një qëllim tjetër ose riprodhimit, përgjegjësia për përmbushjen e detyrimeve të përcaktuara në pikën 8 të këtij neni transferohet te  operatori ekonomik që e ka vendosur atë bateri në treg ose e ka vënë atë në shërbim. Kjo bateri pajiset me një pasaportë të re të baterisë lidhur me pasaportën ose pasaportat e baterisë ose baterive origjinale.
11. Kur bateria merr statusin e mbetjes, përgjegjësia për përmbushjen e detyrimeve të përcaktuara në pikën 8 të këtij neni transferohet  te prodhuesi, organizata e përgjegjësisë së prodhuesit, ose operatori i menaxhimit të mbetjeve sipas rastit.
12. Pasaporta e baterisë pushon së ekzistuari pas riciklimit të baterisë.
13. Kategoritë e personave me interes legjitim për akses në informacionin e përfshirë në pasaportën e baterisë, niveli i aksesit në këtë informacion, si dhe kushtet për shkarkimin, shpërndarjen, publikimin dhe ripërdorimin e tij përcaktohen në aktet përkatëse të Bashkimit Evropian. 
14. Regjistrimi i identifikuesit unik të baterisë kryhet në përputhje me legjislacionin e Bashkimit Evropian.

Neni 77
Projektimi teknik dhe funksionimi i pasaportës së baterisë

Projektimi teknik dhe funksionimi i pasaportës së baterisë duhet të jenë në përputhje me kërkesat thelbësore të mëposhtme:
a. pasaporta e baterisë duhet të jetë plotësisht e ndërveprueshme me pasaportat e tjera dixhitale të produktit të kërkuara nga legjislacioni për eko-projektimin, në lidhje me aspektet teknike, semantike dhe organizative të komunikimit dhe transferimit të të dhënave;
b. konsumatorët, operatorë ekonomikë dhe aktorë të tjerë përkatës kanë akses në pasaportën e baterisë pa pagesë dhe në përputhje me të drejtat e tyre të aksesit të përcaktuara në Aneksin XIII dhe aktet përkatëse të Bashkimit Evropian;
c. të dhënat e përfshira në pasaportën e baterisë ruhen nga operatori ekonomik përgjegjës për përmbushjen e detyrimeve të përcaktuara në nenin 75, pikat 8, 10 dhe 11, ose nga operatorë të autorizuar të veprojnë në emër të tij;
ç.	nëse të dhënat e përfshira në pasaportën e baterisë ruhen ose përpunohen nga operatorë të autorizuar për të vepruar në emër të operatorit ekonomik të përmendur në shkronjën “c”, këtyre operatorëve nuk u lejohet t'i shesin, ripërdorin ose përpunojnë ato të dhëna, tërësisht ose pjesërisht, përtej asaj që është e nevojshme për ofrimin e shërbimeve përkatëse të ruajtjes ose përpunimit;
d. pasaporta e baterisë mbetet e disponueshme edhe pasi operatori ekonomik përgjegjës për përmbushjen e detyrimeve të përcaktuara në nenin 75, pikat 8, 10 dhe 11, pushon së ekzistuari ose ndërpret aktivitetin e tij;
dh.	të drejtat për të aksesuar, futur, modifikuar ose përditësuar informacionin në pasaportën e baterisë kufizohen në përputhje me të drejtat e aksesit të përcaktuara në Aneksin XIII dhe në aktet përkatëse të Bashkimit Evropian
e. sigurohen autentifikimi, besueshmëria dhe integriteti i të dhënave;
ë.	pasaporta e baterisë duhet të garantojë një nivel të lartë sigurie dhe mbrojtjeje të privatësisë, si  dhe të shmanget mashtrimi.

KREU X 
MBIKËQYRJA E TREGUT DHE PROCEDURAT E MBROJTJES

Neni 78
Procedura kombëtare për trajtimin e baterive që paraqesin rrezik

1. Kur autoritetet e mbikëqyrjes së tregut kanë arsye të mjaftueshme për të besuar se një bateri e mbuluar nga ky vendim paraqet rrezik për shëndetin e njeriut, sigurinë e personave, pronën ose mjedisin, ato kryejnë një vlerësim të baterisë në fjalë në lidhje me përmbushjen e kërkesave të këtij vendimi.
2. Kur, gjatë vlerësimit, autoritetet e mbikëqyrjes së tregut konstatojnë se bateria nuk përputhet me kërkesat e këtij vendimi (“bateri jo në përputhje”), kërkojnë pa vonesë nga operatori ekonomik përkatës marrjen e masave korrigjuese të nevojshme, brenda një afati të arsyeshëm dhe në përpjesëtim me natyrën e rrezikut, për ta sjellë baterinë në përputhje me kërkesat e këtij vendimi, për ta tërhequr atë nga tregu ose për ta kthyer atë.
3. Autoritetet e mbikëqyrjes së tregut informojnë organin përkatës të njoftuar, sipas rastit.
4. Operatori ekonomik siguron që masat korrigjuese të zbatohen për të gjitha bateritë jo në përputhje që ai ka vënë në dispozicion në treg.
5. Kur operatori ekonomik nuk merr masat korrigjuese të kërkuara brenda afatit të përcaktuar në pikën 1 të këtij neni, autoritetet e mbikëqyrjes së tregut marrin masat e nevojshme për të ndaluar ose kufizuar vendosjen në treg të baterive jo në përputhje, për t'i tërhequr ato nga tregu ose për t'i kthyer ato.
6. Autoritetet e mbikëqyrjes së tregut sigurojnë që masat kufizuese të përshtatshme ndaj baterive jo në përputhje të zbatohen pa vonesë.
7.  Autoritetet përgjegjëse për mbikëqyrjen e tregut njoftojnë pa vonesë ministrinë përgjegjëse për mjedisin, institucionet kompetente dhe, sipas rastit, institucionet kompetente të Bashkimit Evropian për rezultatet e vlerësimit dhe masat e kërkuara ndaj operatorëve ekonomikë.
8.  Informacioni për masat e marra përfshin të paktën të dhënat e nevojshme për identifikimin e baterisë që nuk është në përputhje, origjinën e saj, natyrën e moskonformitetit, rrezikun e paraqitur, natyrën dhe kohëzgjatjen e masave të marra, si dhe pretendimet e operatorit ekonomik përkatës.
9.  Kërkesat që lidhen me bashkëpunimin ndërmjet shteteve anëtare dhe Komisionit Evropian për bateritë që nuk janë në përputhje me kërkesat e legjislacionit përkatës të Bashkimit Evropian zbatohen në përputhje me aktet përkatëse të Bashkimit Evropian dhe dispozitat kalimtare të këtij vendimi.
10. Autoritetet përgjegjëse sigurojnë që masat kufizuese të përshtatshme për bateritë që nuk janë në përputhje me kërkesat e këtij vendimi të zbatohen pa vonesë.


Neni 79
Procedura mbrojtëse e Bashkimit Evropian

Kërkesat që rrjedhin nga procedura mbrojtëse e Bashkimit Evropian sipas legjislacionit përkatës të Bashkimit Evropian për bateritë dhe mbetjet e baterive, përfshirë ato që lidhen me standardet e harmonizuara, specifikimet e përbashkëta, konsultimet, aktet zbatuese dhe masat mbrojtëse, zbatohen në përputhje me dispozitat kalimtare të këtij vendimi.

Neni 80
Bateritë që paraqesin rrezik për shëndetin, sigurinë, pronën ose mjedisin

1. Kur autoriteti i mbikëqyrjes së tregut, pas kryerjes së vlerësimit sipas nenit 77, konstaton se një bateri, megjithëse është në përputhje me kërkesat e këtij vendimi, paraqet rrezik për shëndetin e njeriut, sigurinë e personave, pronën ose mjedisin, i kërkon pa vonesë operatorit ekonomik përkatës të marrë të gjitha masat e nevojshme, brenda një afati të arsyeshëm dhe në përpjesëtim me natyrën e rrezikut, për të siguruar që bateria të mos paraqesë më rrezik kur vihet në dispozicion në treg, për ta tërhequr atë nga tregu ose për ta kthyer atë.
2. Operatori ekonomik siguron që masat korrigjuese të zbatohen për të gjitha bateritë që, megjithëse janë në përputhje me kërkesat e këtij vendimi, paraqesin rrezik dhe që ai i ka vënë në dispozicion në treg.
3. Autoriteti përgjegjës për mbikëqyrjen e tregut njofton pa vonesë ministrinë përgjegjëse për mjedisin dhe, sipas rastit, institucionet kompetente të Bashkimit Evropian për rastet e parashikuara në pikën 1 të këtij neni. Njoftimi përfshin të dhënat e nevojshme për identifikimin e baterisë, origjinën e saj, natyrën e rrezikut dhe masat e marra.
4. Kërkesat që lidhen me vlerësimin e masave kombëtare, konsultimin ndërmjet institucioneve kompetente, miratimin e akteve zbatuese dhe zbatimin e masave mbrojtëse të Bashkimit Evropian zbatohen në përputhje me aktet përkatëse të Bashkimit Evropian dhe dispozitat kalimtare të këtij vendimi.
Neni 81

Aktivitete të përbashkëta
 
Autoritetet e mbikëqyrjes së tregut bashkëpunojnë me organizatat që përfaqësojnë operatorët ekonomikë ose përdoruesit fundorë për të promovuar përputhshmërinë me kërkesat e këtij vendimi, për të identifikuar rastet e mospërputhshmërisë, për të rritur ndërgjegjësimin dhe për të ofruar udhëzime për zbatimin e tij.
Për këtë qëllim, mund të krijohen ose të mbështeten struktura teknike ose qendra kompetencepër bateritë.

Neni 82
Mospërputhja formale

1. Kur autoriteti i mbikëqyrjes së tregut konstaton një nga rastet e mëposhtme, i kërkon operatorit ekonomik përkatës të eliminojë mospërputhshmërinë e konstatuar:

a. markimi CE është vendosur në kundërshtim me kërkesat e legjislacionit në fuqi ose me kërkesat e këtij vendimi;
b. markimi CE nuk është vendosur;
c. numri i identifikimit të organit të njoftuar, kur kërkohet sipas Aneksit VIII, është vendosur në kundërshtim me kërkesat e këtij vendimi ose nuk është vendosur;
ç.	deklarata e BE-së e përputhshmërisë nuk është hartuar ose nuk është hartuar në mënyrën e duhur;
d. dokumentacioni teknik i përcaktuar në Aneksin VIII mungon ose është i paplotë;
dh.	 informacioni i kërkuar sipas këtij vendimi mungon, është i rremë ose i paplotë;
e. çdo kërkesë tjetër administrative e parashikuar në këtë vendim nuk është përmbushur.

2. Kur mospërputhshmëria e përmendur në pikën 1 të këtij neni vazhdon, autoriteti i mbikëqyrjes së tregut merr masat e nevojshme për të kufizuar ose ndaluar vendosjen në treg të baterisë, ose për të siguruar tërheqjen apo kthimin e saj..

Neni 83
Mospërputhja me detyrimet e kujdesit të duhur

1. Kur autoriteti i mbikëqyrjes së tregut konstaton se një operator ekonomik nuk përmbush detyrimet e tij të kujdesit të duhur të përcaktuara në nenet 47, 48 dhe 50 të këtij vendimi, i kërkon operatorit ekonomik përkatës të eliminojë mospërputhshmërisë e konstatuar.

2. Kur mospërputhshmëria e përmendur në pikën 1 të këtij neni vazhdon dhe kur nuk ka mjete të tjera efektive në dispozicion për t'i dhënë fund asaj, autoriteti i mbikëqyrjes së tregut merr masat e nevojshme për të kufizuar ose ndaluar vënien në dispozicion në treg të baterive nga operatori ekonomik përkatës dhe, kur mospërputhshmëria është serioze, siguron tërheqjen ose kthimin e tyre.

Neni 84
Prokurimi publik

1. Autoritetet kontraktuese dhe entet kontraktuese, kur prokurojnë bateri ose produkte që përmbajnë bateri, marrin në konsideratë ndikimet mjedisore të këtyre baterive gjatë ciklit të tyre jetësor, me qëllim minimizimin e këtyre ndikimeve.
2. Brenda 12 muajve nga hyrja në fuqi e këtij vendimi dhe në përputhje me aktet përkatëse të Bashkimit Evropian për përcaktimin e kritereve të dhënies për procedurat e prokurimit të baterive ose produkteve që përmbajnë bateri, ministri përgjegjës për mjedisin, në bashkëpunim me Agjencinë e Prokurimit Publik, miraton me urdhër kriteret përkatëse për zbatimin e tyre.
3. Procedurat e prokurimit për bateritë ose produktet që përmbajnë bateri, të cilat i nënshtrohen kërkesave të qëndrueshmërisë të përcaktuara në këtë vendim, përfshijnë në specifikimet teknike dhe kriteret e dhënies kërkesa që synojnë reduktimin e ndikimeve mjedisore gjatë ciklit jetësor të tyre.

Neni 85
Kufizimi i substancave

1. Kur ministria përgjegjëse për mjedisin vlerëson se përdorimi i një substance në prodhimin e baterive ose prania e saj në bateri mund të paraqesë rrezik për shëndetin e njeriut ose mjedisin, ajo kërkon kryerjen e vlerësimeve teknike përkatëse dhe përgatitjen e dokumentacionit mbështetës. Procedurat që lidhen me vlerësimin e substancave, përgatitjen dhe shqyrtimin e dosjeve përkatëse zbatohen në përputhje me nenin 86 të këtij vendimi.
2. Kërkesat që lidhen me procedurat për kufizimin e substancave, përgatitjen dhe vlerësimin e dosjeve përkatëse, si dhe procedurat e Bashkimit Evropian në këtë fushë, zbatohen në përputhje me aktet përkatëse të Bashkimit Evropian dhe dispozitat kalimtare të këtij vendimi.

KREU XI
DISPOZITA KALIMTARE DHE SHTESË

Neni 86
Dispozita kalimtare

1. Dispozitat e këtij vendimi që lidhen me Komisionin Evropian, agjencitë dhe organet e Bashkimit Evropian, përfshirë Agjencinë Evropiane të Kimikateve (ECHA), shtetet anëtare të Bashkimit Evropian, organet e njoftuara në nivel të Bashkimit Evropian, grupet sektoriale të koordinimit, standardet e harmonizuara, specifikimet e përbashkëta, skemat e njohura sipas legjislacionit të Bashkimit Evropian, regjistrat, sistemet, procedurat dhe mekanizmat e Bashkimit Evropian, si dhe aktet e deleguara dhe aktet zbatuese të Bashkimit Evropian, zbatohen pas anëtarësimit të Republikës së Shqipërisë në Bashkimin Evropian.
2. Deri në krijimin dhe funksionalizimin e moduleve përkatëse në Sistemin e Integruar Mjedisor (SIM), detyrimet e raportimit sipas këtij vendimi përmbushen sipas procedurave dhe formateve të përcaktuara nga Agjencia Kombëtare e Mjedisit.

Neni 87

Masat administrative

Mosrespektimi i kërkesave të këtij vendimi përbën kundërvajtje administrative dhe trajtohet në përputhje me legjislacionin në fuqi për mbrojtjen e mjedisit, menaxhimin e integruar të mbetjeve dhe përgjegjësinë e zgjeruar të prodhuesit.

Neni 88 
Shfuqizimi

Me hyrjen në fuqi të këtij vendimi, shfuqizohet Vendimi nr. 866, datë 4.12.2012, i Këshillit të Ministrave, “Për bateritë, akumulatorët dhe mbetjet e tyre”, si dhe çdo akt nënligjor që bie në kundërshtim me këtë vendim.


Neni 89 
Hyrja në fuqi 
Ky vendim hyn në fuqi pas botimit në Fletoren Zyrtare.


KRYEMINISTËR
Edi Rama

KUFIZIM MBI SUBSTANCAT

	Kolonë 1
Përcaktimi i substancës ose grupit të substancave
	Kolona 2
Kushtet e kufizimit

	1. Mërkuri
Nr. CAS: 7439-97-6
Nr. EC: 231-106-7
 
dhe përbërjet e tij
	Bateritë, pavarësisht nëse janë ose jo të inkorporuara në pajisje, mjete të lehta transporti ose automjete të tjera, nuk duhet të përmbajnë më shumë se 0,0005 % merkur, të shprehur si metal merkuri, në peshë.

	2. Kadmium
Nr. CAS: 7440-43-9
Nr. EC: 231-152-8
 
dhe përbërjet e tij
	Bateritë portative, pavarësisht nëse janë ose jo të inkorporuara në pajisje, mjete të lehta transporti ose automjete të tjera, nuk duhet të përmbajnë më shumë se 0,002 % kadmium, të shprehur si metal kadmiumi, në peshë.

	3. Plumbi 
Nr. CAS: 7439-92-1
Nr. EC: 231-100-4
 
dhe përbërjet e tij
	Nga 18 gusht 2024, bateritë portative, pavarësisht nëse janë ose jo të inkorporuara në pajisje, nuk duhet të përmbajnë më shumë se 0,01 % plumb, të shprehur si metal plumbi, në peshë.
 
Kufizimi i përcaktuar në këtë pikë nuk zbatohet për qelizat buton portative zink-ajër deri më 18 gusht 2028.


[bookmark: ANNEX_II]


ANEKSI II
GJURMA E KARBONIT

Objekti
Ky aneks përcakton elementet thelbësore për llogaritjen dhe verifikimin e gjurmës së karbonit të baterive.

Metodologjia për llogaritjen dhe verifikimin e gjurmës së karbonit, e cila miratohet me aktin përkatës, bazohet në elementet e përcaktuara në këtë aneks, është në përputhje me versionin më të fundit të metodës së Komisionit Evropian për Gjurmën Mjedisore të Produktit (Product Environmental Footprint - PEF) dhe me Rregullat për Kategorinë e Gjurmës Mjedisore të Produktit (PEFCR), si dhe pasqyron marrëveshjet ndërkombëtare dhe zhvillimet teknike e shkencore në fushën e vlerësimit të ciklit jetësor.

Llogaritja e gjurmës së karbonit gjatë ciklit jetësor bazohet në materialet, energjinë dhe materialet ndihmëse të përdorura në një impiant të caktuar prodhimi për prodhimin e një modeli të caktuar baterie. Në veçanti, komponentët elektronikë, si njësia e menaxhimit të baterisë dhe njësia e sigurisë, si dhe materialet e katodës, duhet të identifikohen me saktësi, pasi mund të përbëjnë burimin kryesor të emetimeve të karbonit të baterisë.

Përkufizime
Për qëllimet e këtij aneksi, termat e mëposhtëm kanë këto kuptime:

"të dhëna të aktivitetit" janë informacionet që lidhen me proceset e modelimit të inventarit të ciklit jetësor (LCI), ku rezultatet e agreguara të zinxhirëve të proceseve shumëzohen me të dhënat përkatëse të aktivitetit dhe kombinohen për të përcaktuar gjurmën e karbonit të lidhur me procesin përkatës;
"faturë materialesh" është lista e lëndëve të para, nënmontimeve, nënkomponentëve dhe pjesëve përbërëse, së bashku me sasitë e tyre, që nevojiten për prodhimin e baterisë;
"të dhëna specifike të shoqërisë" janë të dhënat e matura ose të mbledhura drejtpërdrejt nga një ose më shumë impiante dhe që pasqyrojnë veprimtarinë e operatorit ekonomik. Këto të dhëna njihen gjithashtu si "të dhëna parësore";
"njësi funksionale" janë karakteristikat cilësore dhe sasiore të funksionit ose shërbimit të ofruar nga bateria;
"cikli jetësor" janë të gjitha fazat e njëpasnjëshme dhe të ndërlidhura të një produkti, duke filluar nga nxjerrja e lëndëve të para ose burimeve natyrore deri në trajtimin ose asgjësimin përfundimtar të tij;
"inventar i ciklit jetësor (LCI)" është përmbledhja e të gjitha rrjedhave të materialeve, energjisë, produkteve dhe mbetjeve që lidhen me një sistem produkti gjatë ciklit të tij jetësor;
"grup të dhënash i inventarit të ciklit jetësor (LCI)" është një dokument ose skedar që përmban informacion mbi ciklin jetësor të një produkti, procesi ose vendndodhjeje të caktuar, duke përfshirë të dhëna përshkruese dhe të dhëna sasiore për inventarin e ciklit jetësor;
"rrjedhë reference" është sasia e produktit e nevojshme për të përmbushur funksionin e përcaktuar nga njësia funksionale;
"të dhëna dytësore" janë të dhëna që nuk mblidhen drejtpërdrejt nga operatori ekonomik ose zinxhiri i tij i furnizimit, por sigurohen nga baza të dhënash LCI, statistika zyrtare, publikime shkencore, shoqata sektoriale ose burime të tjera të krahasueshme;
"kufijtë e sistemit" janë proceset, aktivitetet dhe fazat që përfshihen ose përjashtohen nga vlerësimi i ciklit jetësor.

Rregullat e harmonizuara për llogaritjen e gjurmës së karbonit mund të përfshijnë përkufizime të tjera të nevojshme për zbatimin e këtij aneksi.
Njësia funksionale dhe rrjedha referuese

Njësia funksionale përcaktohet si 1 kWh energji totale e furnizuar nga bateria gjatë jetëgjatësisë së saj të pritshme të shërbimit.

Energjia totale llogaritet duke shumëzuar numrin e cikleve të baterisë me energjinë e furnizuar në secilin cikël.

Rrjedha referuese është masa e baterisë e nevojshme për të përmbushur funksionin e përcaktuar dhe shprehet në kilogramë bateri për kËh energji totale të furnizuar gjatë jetëgjatësisë së saj të shërbimit.

Të gjitha të dhënat hyrëse dhe dalëse të përdorura për llogaritjen e gjurmës së karbonit referohen ndaj kësaj rrjedhe referuese.

Për bateritë rezervë, funksioni kryesor i të cilave është sigurimi i vazhdimësisë së furnizimit me energji, njësia funksionale përcaktohet si aftësia për të siguruar 1 kËmin kapacitet energjie rezervë në çdo moment të jetëgjatësisë së baterisë.

Për këto bateri, rrjedha referuese shprehet në kilogramë bateri për kËmin kapacitet energjie rezervë, pjesëtuar me jetëgjatësinë e shërbimit të baterisë në vite.

Në raste të veçanta, si për bateritë e automjeteve hibride jo plug-in, metodologjia mund të përcaktojë një njësi funksionale të ndryshme.
Sistem kufi
Fazat e mëposhtme të ciklit jetësor dhe proceset e përfshira në to do të përfshihen në kufirin e sistemit:

	Faza e ciklit jetësor
	Proceset e përfshira

	Përftimi dhe përpunimi i lëndëve të para
	Përfshin nxjerrjen e lëndëve të para dhe burimeve të tjera përkatëse, përpunimin paraprak dhe transportin e materialeve aktive, deri në prodhimin e qelizave të baterive, komponentëve të baterive (materiale aktive, ndarës, elektrolit, mbështjellës dhe komponentë aktivë e pasivë të baterisë), si dhe komponentëve elektrikë dhe elektronikë.

	Prodhimi i produktit kryesor
	Përfshin prodhimin e qelizave të baterisë dhe montimin e baterisë duke përdorur qelizat e baterisë, si dhe komponentët elektrikë dhe elektronikë përkatës.

	Shpërndarja
	Përfshin transportin e baterisë deri në pikën e shitjes ose furnizimit.

	Fundi i jetës dhe riciklimi
	Përfshin grumbullimin, çmontimin, trajtimin dhe riciklimin e baterive si mbetje.



Proceset e mëposhtme përjashtohen nga kufijtë e sistemit:

a) prodhimi i pajisjeve të përdorura për montimin dhe riciklimin e baterive, pasi ndikimi i tyre në gjurmën e karbonit është vlerësuar si i papërfillshëm në rregullat për Gjurmën Mjedisore të Produktit (PEFCR) për bateritë e rikarikueshme me densitet të lartë energjie për përdorime të lëvizshme;
b) procesi i montimit të baterisë duke përdorur komponentë të sistemit të prodhuar nga prodhuesi i pajisjes origjinale (OEM). Ky proces lidhet kryesisht me montimin mekanik dhe konsiderohet pjesë e linjës së montimit të pajisjes ose mjetit përkatës. Konsumi i energjisë dhe materialeve për këtë proces konsiderohet i papërfillshëm krahasuar me konsumin që lidhet me prodhimin e komponentëve OEM.
Faza e përdorimit përjashtohet nga llogaritja e gjurmës së karbonit gjatë ciklit jetësor, pasi zakonisht nuk ndikohet drejtpërdrejt nga prodhuesi i baterisë, përveç rasteve kur provohet se zgjedhjet e bëra nga prodhuesi gjatë fazës së projektimit japin një kontribut të rëndësishëm në ndikimin mjedisor të kësaj faze.

Përdorimi i të dhënave specifike të operatorit ekonomik dhe i të dhënave dytësore

Për shkak të numrit të madh të përbërësve të baterisë dhe kompleksitetit të proceseve të prodhimit, operatori ekonomik mund të kufizojë, kur kjo është e justifikuar, përdorimin e të dhënave specifike të operatorit ekonomik në analizën e proceseve dhe përbërësve të veçantë të baterisë.
Në veçanti, të gjitha të dhënat e aktivitetit që lidhen me anodën, katodën, elektrolitin, ndarësin dhe mbështjellësin e qelizës së baterisë duhet t’i referohen një modeli të caktuar baterie të prodhuar në një impiant të caktuar prodhimi. Për këto procese nuk përdoren të dhëna të paracaktuara. Të dhënat specifike të baterisë përdoren së bashku me grupet përkatëse të të dhënave dytësore në përputhje me metodologjinë PEF.
Meqenëse deklarata e gjurmës së karbonit lidhet me një model të caktuar baterie dhe me një impiant të caktuar prodhimi, nuk lejohet përdorimi i kampionimit ose agregimi i të dhënave nga impiante të ndryshme që prodhojnë të njëjtin model baterie.
Kur ndryshon lista e materialeve përbërëse ose burimi i energjisë së përdorur për prodhimin e një modeli baterie, gjurma e karbonit për atë model baterie duhet të rillogaritet.
Rregullat e harmonizuara për llogaritjen e gjurmës së karbonit do të mbulojnë në mënyrë të detajuar fazat e mëposhtme të ciklit jetësor:
a) përftimin dhe përpunimin e lëndëve të para;
b) prodhimin e produktit;
c) shpërndarjen;
ç) prodhimin e energjisë elektrike;
d) fundin e jetës dhe trajtimin e mbetjeve.

Vlerësimi i ndikimit të gjurmës së karbonit
Gjurma e karbonit e baterisë llogaritet duke përdorur metodën e vlerësimit të ndikimit të ciklit jetësor “Ndryshimet klimatike”, të rekomanduar nga raporti i Qendrës së Përbashkët Kërkimore (JRC) të Komisionit Evropian për metodologjinë e Gjurmës Mjedisore të Produktit (PEF).
Rezultatet paraqiten si rezultate të karakterizuara, pa normalizim dhe pa ponderim. Lista e faktorëve të karakterizimit që përdoren është ajo e përcaktuar në Platformën Evropiane për Vlerësimin e Ciklit Jetësor (LCA).

Kompensimet e karbonit
Kompensimet e karbonit llogariten në raport me një nivel bazë që përfaqëson skenarin hipotetik të emetimeve që do të kishin ndodhur në mungesë të projektit që gjeneron kompensimet.
Kompensimet e karbonit nuk përfshihen në deklaratën e gjurmës së karbonit. Ato mund të raportohen veçmas si informacion shtesë mjedisor dhe të përdoren vetëm për qëllime informuese ose komunikimi.

Klasat e performancës së gjurmës së karbonit
Në varësi të shpërndarjes së vlerave të deklaruara të gjurmës së karbonit për bateritë e vendosura në treg, përcaktohen klasa të performancës së gjurmës së karbonit.
Klasa A përfaqëson klasën me performancën më të mirë, me ndikimin më të ulët të gjurmës së karbonit gjatë ciklit jetësor.
Përcaktimi i pragjeve për secilën klasë dhe i intervalit ndërmjet klasave bazohet në:
a) shpërndarjen e performancës së kategorive përkatëse të baterive të vendosura në treg gjatë tre viteve të mëparshme;
b) zhvillimet e pritshme teknologjike;
c) faktorë të tjerë teknikë përkatës.

Pragjet maksimale të gjurmës së karbonit
Bazuar në informacionin e mbledhur nëpërmjet deklaratave të gjurmës së karbonit dhe klasave përkatëse të performancës së baterive të vendosura në treg, si dhe duke marrë në konsideratë zhvillimet shkencore dhe teknologjike, përcaktohen pragje maksimale të gjurmës së karbonit gjatë ciklit jetësor për kategoritë e baterive të përcaktuara në këtë vendim.
Në përcaktimin e këtyre pragjeve merren në konsideratë:
a) shpërndarja e vlerave të gjurmës së karbonit për bateritë e vendosura në treg;
b) progresi i arritur në uljen e gjurmës së karbonit të baterive;
c) kontributi aktual dhe potencial i këtyre pragjeve në arritjen e objektivave të lëvizshmërisë së qëndrueshme dhe neutralitetit klimatik deri në vitin 2050.




[bookmark: ANNEX_III]ANEKSI III
PARAMETRAT E PERFORMANCËS ELEKTROKIMIKE DHE QËNDRUESHMËRISË PËR BATERITË PORTATIVE TË PËRDORIMIT TË PËRGJITHSHËM

Pjesa A
Parametrat për bateritë e parikarikueshme
Kohëzgjatja minimale mesatare: koha minimale mesatare e funksionimit e arritur nga një mostër baterish gjatë shkarkimit, kur përdoren në kushte të përcaktuara, si temperatura dhe lagështia relative.
Performanca pas ruajtjes: ulja relative e kohëzgjatjes minimale mesatare, e llogaritur kundrejt kohëzgjatjes minimale mesatare fillestare, pas një periudhe të caktuar ruajtjeje dhe në kushte të përcaktuara, si temperatura dhe lagështia relative.
Rezistenca ndaj rrjedhjes: aftësia e baterisë për të parandaluar rrjedhjen e paqëllimshme të elektrolitit, gazit ose materialeve të tjera.

Pjesa B
Parametrat për bateritë e rikarikueshme
Kapaciteti i vlerësuar: vlera e kapacitetit të baterisë, e përcaktuar në kushte të specifikuara, si temperatura dhe lagështia relative, dhe e deklaruar nga prodhuesi.
Ruajtja e ngarkesës (kapacitetit): kapaciteti që bateria mund të japë pas një periudhe ruajtjeje, në kushte të përcaktuara, si temperatura dhe lagështia relative, pa u rikarikuar më parë, i shprehur si përqindje e kapacitetit të vlerësuar.
Rikuperimi i ngarkesës (kapacitetit): kapaciteti që bateria mund të japë pas rikarikimit, pas një periudhe ruajtjeje në kushte të përcaktuara, si temperatura dhe lagështia relative, i shprehur si përqindje e kapacitetit të vlerësuar.
Qëndrueshmëria në cikle: numri i cikleve të ngarkimit dhe shkarkimit që bateria mund të përballojë në kushte të përcaktuara, si temperatura dhe lagështia relative, përpara se kapaciteti i saj të bjerë nën një nivel të caktuar të kapacitetit nominal.
Rezistenca ndaj rrjedhjes: aftësia e baterisë për të parandaluar rrjedhjen e paqëllimshme të elektrolitit, gazit ose materialeve të tjera.

ANEKSI IV
KËRKESAT PËR PERFORMANCËN ELEKTROKIMIKE DHE QËNDRUESHMËRINË PËR BATERITË LMT, BATERITË INDUSTRIALE ME KAPACITET MË TË MADH SE 2 KËH DHE BATERITË E AUTOMJETEVE ELEKTRIKE

Përkufizime
Për qëllimet e këtij Aneksi, termat e mëposhtëm kanë këto kuptime:
“kapacitet nominal” është sasia totale e ngarkesës elektrike, e shprehur në amper-orë (Ah), që mund të japë një bateri e ngarkuar plotësisht në kushtet e referencës;
“zbehje e kapacitetit” është ulja e kapacitetit të baterisë me kalimin e kohës dhe përdorimit, në raport me kapacitetin nominal fillestar;
“fuqi” është sasia e energjisë që bateria është në gjendje të sigurojë gjatë një periudhe të caktuar kohore, në kushtet e referencës;
“zbehje e fuqisë” është ulja e fuqisë që bateria mund të sigurojë me kalimin e kohës dhe përdorimit, në raport me fuqinë fillestare;
“rezistencë e brendshme” është kundërshtimi ndaj rrjedhës së rrymës elektrike brenda qelizës ose baterisë, në kushtet e referencës, duke përfshirë rezistencën elektronike dhe jonike;
“efikasitet energjetik vajtje-ardhje” është raporti ndërmjet energjisë së dorëzuar nga bateria gjatë shkarkimit dhe energjisë së nevojshme për rikthimin e saj në gjendjen fillestare të ngarkesës përmes një procesi standard të ngarkimit.

PJESA A
Parametrat e performancës elektrokimike dhe qëndrueshmërisë
· Kapaciteti nominal (Ah) dhe zbehja e kapacitetit (%);
· Fuqia (Ë) dhe zbehja e fuqisë (%);
· Rezistenca e brendshme (Ω) dhe rritja e rezistencës së brendshme (%);
· Kur është e zbatueshme, efikasiteti energjetik vajtje-ardhje (%) dhe zbehja e tij (%);
· Jetëgjatësia e pritshme e baterisë në kushtet për të cilat është projektuar, e shprehur: 
· në numër ciklesh, për bateritë ciklike;
· në vite kalendarike, për bateritë jo ciklike.

PJESA B
Elementet shpjeguese për matjen e parametrave të përcaktuar në Pjesën A
· Norma e shkarkimit e përdorur gjatë testimit;
· Norma e ngarkimit e përdorur gjatë testimit;
· Raporti ndërmjet fuqisë nominale të baterisë (Ë) dhe energjisë së baterisë (Ëh);
· Thellësia e shkarkimit e përdorur në testin e jetëgjatësisë në cikle;
· Kapaciteti i fuqisë në 80 % dhe 20 % të gjendjes së ngarkesës;
· Çdo llogaritje e kryer mbi bazën e parametrave të matur, kur është e zbatueshme.

[bookmark: ANNEX_V]ANEKSI V
PARAMETRAT E SIGURISË

Goditja termike dhe ciklet termike

Kjo provë vlerëson ndryshimet në integritetin e baterisë që mund të shkaktohen nga zgjerimi dhe tkurrja e përbërësve të qelizës pas ekspozimit ndaj ndryshimeve ekstreme dhe të papritura të temperaturës, si dhe pasojat e mundshme të këtyre ndryshimeve.
Gjatë provës së goditjes termike, bateria ekspozohet ndaj kufijve të sipërm dhe të poshtëm të temperaturës dhe mbahet në secilin prej tyre për një periudhë kohe të përcaktuar.

Mbrojtja ndaj qarkut të shkurtër të jashtëm
Kjo provë vlerëson performancën e sigurisë së baterisë në rast të një qarku të shkurtër të jashtëm.
Prova mund të vlerësojë aktivizimin e sistemit të mbrojtjes nga mbirryma ose aftësinë e qelizave për t’i bërë ballë rrymës pa arritur në një situatë të rrezikshme, si ikja termike, shpërthimi ose zjarri.
Faktorët kryesorë të rrezikut janë gjenerimi i nxehtësisë në nivel qelize dhe harku elektrik, të cilët mund të dëmtojnë qarkun ose të çojnë në uljen e rezistencës së izolimit.

Mbrojtja ndaj mbingarkesës
Kjo provë vlerëson performancën e sigurisë së baterisë në kushtet e mbingarkesës.
Rreziqet kryesore të sigurisë gjatë mbingarkesës përfshijnë:
· dekompozimin e elektrolitit;
· degradimin e katodës dhe anodës;
· dekompozimin ekzotermik të shtresës së ndërfaqes së elektrolitit të ngurtë (SEI);
· degradimin e ndarësit;
· depozitimin e litiumit.
Këto dukuri mund të çojnë në vetëngrohje të baterisë dhe ikje termike.
Faktorët që ndikojnë në rezultatin e provës duhet të përfshijnë të paktën shkallën e karikimit dhe gjendjen e ngarkesës së arritur.
Mbrojtja mund të sigurohet përmes:
· kontrollit të tensionit (ndërprerja pas arritjes së tensionit kufi të karikimit); ose
· kontrollit të rrymës (ndërprerja pas tejkalimit të rrymës maksimale të karikimit).

Mbrojtja ndaj shkarkimit të tepërt
Kjo provë vlerëson performancën e sigurisë së baterisë në kushtet e shkarkimit të tepërt.
Rreziqet kryesore përfshijnë:
· përmbysjen e polaritetit;
· oksidimin e kolektorit të rrymës së anodës (bakrit);
· depozitime në anën e katodës;
· formimin e dendriteve;
· qarkun e shkurtër të brendshëm.
Edhe shkarkimi i tepërt në nivele të ulëta mund të shkaktojë formimin e dendriteve dhe, rrjedhimisht, qark të shkurtër.

Mbrojtja ndaj mbinxehjes
Kjo provë vlerëson efektet e humbjes së kontrollit të temperaturës ose të mosfunksionimit të sistemeve mbrojtëse ndaj mbinxehjes së brendshme gjatë funksionimit.

Mbrojtja ndaj përhapjes termike
Kjo provë vlerëson performancën e sigurisë së baterisë në rast të përhapjes termike.
Ikja termike në një qelizë mund të shkaktojë një reaksion zinxhir në të gjithë baterinë, veçanërisht kur ajo përbëhet nga shumë qeliza, dhe mund të çojë në çlirimin e sasive të konsiderueshme të gazeve.
Prova duhet të marrë në konsideratë testet dhe standardet në zhvillim nga ISO dhe Rregullorja Teknike Globale e Kombeve të Bashkuara për aplikimet në transport.

Dëmtimi mekanik nga forca të jashtme
Këto prova simulojnë situata në të cilat bateria ekspozohet aksidentalisht ndaj ngarkesave ose goditjeve mekanike dhe mbetet funksionale për qëllimin për të cilin është projektuar.
Kriteret e provës duhet të pasqyrojnë kushtet reale të përdorimit.

Qarku i shkurtër i brendshëm
Kjo provë vlerëson performancën e sigurisë së baterisë në rastet e qarkut të shkurtër të brendshëm.
Qarqet e shkurtra të brendshme mund të shkaktohen nga:
· defekte prodhimi;
· prania e papastërtive;
· formimi i dendriteve të litiumit.
Ato mund të çojnë në çlirimin e energjisë, ikje termike dhe shkëndija që mund të ndezin avujt e elektrolitit.
Mund të ndodhin disa lloje qarkesh të shkurtra të brendshme, duke përfshirë:
· kontaktin katodë-anodë;
· kontaktin ndërmjet kolektorit të aluminit dhe kolektorit të bakrit;
· kontaktin ndërmjet kolektorit të aluminit dhe anodës.

Abuzimi termik
Gjatë kësaj prove bateria ekspozohet ndaj temperaturave të larta që mund të shkaktojnë reaksione ekzotermike të dekompozimit dhe të çojnë në ikje termike të qelizës.

Prova e zjarrit
Rreziku i shpërthimit vlerësohet duke ekspozuar baterinë ndaj zjarrit.

Emetimet e gazeve
Bateritë mund të përmbajnë materiale potencialisht të rrezikshme, përfshirë:
· elektrolite;
· përbërës gërryes;
· përbërës toksikë.
Kur integriteti i baterisë komprometohet, mund të ndodhë çlirimi i gazeve të rrezikshme.
Për këtë arsye, emetimet e gazeve nga substancat e çliruara gjatë provave duhet të identifikohen dhe vlerësohen.
Rreziku nga gazrat toksikë të emetuar nga elektrolitet jo ujore duhet të merret në konsideratë për të gjithë parametrat e sigurisë të përcaktuar në këtë Aneks.




[bookmark: ANNEX_VI]ANEKSI VI
ETIKETIMI, SHËNJIMI DHE KËRKESAT PËR INFORMACION

Pjesa A: Informacioni i përgjithshëm për bateritë
 
Etiketa e baterisë duhet të përmbajë të paktën informacionin e mëposhtëm:
a) informacionin identifikues të prodhuesit, në përputhje me nenin 37, pika 7;
b) kategorinë e baterisë dhe informacionin për identifikimin e saj, në përputhje me nenin 36, pika 6;
c) vendin e prodhimit, duke përfshirë vendndodhjen gjeografike të impiantit të prodhimit të baterisë;
ç) datën e prodhimit (muaji dhe viti);
d) peshën;
dh) kapacitetin;
e përbërjen kimike;
ë) substancat e rrezikshme të pranishme në bateri, përveç merkurit, kadmiumit dhe plumbit;
f) agjentët e përshtatshëm për shuarjen e zjarrit;
g) lëndët e para kritike të pranishme në bateri në një përqendrim mbi 0,1 % të peshës së saj.

Pjesa B: Simboli për grumbullimin e veçantë të baterive
 
[image: ]
Pjesa C: Kodi QR

Kodi QR duhet të ketë kontrast të lartë me sfondin dhe përmasa të tilla që të mund të lexohet lehtësisht nga lexues standardë të kodeve QR, përfshirë lexuesit e integruar në pajisje të lëvizshme elektronike.

PARAMETRAT PËR PËRCAKTIMIN E GJENDJES TEKNIKE DHE JETËGJATËSISË SË PRITSHME TË BATERIVE

Pjesa A: Parametrat për përcaktimin e gjendjes teknike të baterive të automjeteve elektrike, sistemeve stacionare të ruajtjes së energjisë me bateri dhe baterive LMT

Për bateritë e automjeteve elektrike:
- gjendja e certifikuar e energjisë (State of Certified Energy - SOCE).

Për sistemet stacionare të ruajtjes së energjisë me bateri dhe bateritë LMT:

- kapaciteti i mbetur;
- kur është e zbatueshme, fuqia e mbetur;
- kur është e zbatueshme, efikasiteti energjetik vajtje-ardhje i mbetur;
- evoluimi i normës së vetëshkarkimit;
- kur është e zbatueshme, rezistenca omike e mbetur.

PJESA B: Parametrat për përcaktimin e jetëgjatësisë së pritshme të sistemeve stacionare të ruajtjes së energjisë me bateri dhe baterive LMT

- data e prodhimit të baterisë dhe, sipas rastit, data e vënies në shërbim;
- energjia totale e qarkulluar (energy throughput);
- kapaciteti i qarkulluar;
- regjistrimi i ngjarjeve që ndikojnë negativisht në performancën e baterisë, si:
• numri i shkarkimeve të thella;
• koha e kaluar në temperatura ekstreme;
• koha e kaluar në ngarkim në temperatura ekstreme;

- numri i cikleve të plota ekuivalente të ngarkim-shkarkimit.

PROCEDURAT E VLERËSIMIT TË PËRPUTHSHMËRISË

PJESA A: MODULI A – KONTROLLI I BRENDSHËM I PRODHIMIT

Përshkrimi i modulit
 
Kontrolli i brendshëm i prodhimit është procedura e vlerësimit të përputhshmërisë nëpërmjet së cilës prodhuesi përmbush detyrimet e përcaktuara në këtë pjesë dhe siguron e deklaron, nën përgjegjësinë e tij të vetme, se bateritë në fjalë përmbushin kërkesat e zbatueshme të përcaktuara në nenet përkatëse të këtij vendimi.
Dokumentacioni teknik
 
Prodhuesi harton dokumentacionin teknik.
 
Dokumentacioni teknik duhet të mundësojë vlerësimin e përputhshmërisë së baterisë me kërkesat e zbatueshme dhe të përfshijë një analizë dhe vlerësim të përshtatshëm të rreziqeve.
 
Dokumentacioni teknik specifikon kërkesat e zbatueshme dhe mbulon, në masën e nevojshme për vlerësimin, projektimin, prodhimin dhe funksionimin e baterisë.
Dokumentacioni teknik, kur është e zbatueshme, përmban të paktën elementet e mëposhtme:
 
a) një përshkrim të përgjithshëm të baterisë dhe të përdorimit për të cilin ajo është projektuar;
 
b) projektimin konceptual, vizatimet e projektimit dhe të prodhimit, si dhe skemat e përbërësve, nënmontimeve dhe qarqeve;
 
c) përshkrimet dhe shpjegimet e nevojshme për kuptimin e vizatimeve, skemave dhe funksionimit të baterisë;
 
ç) një model të etiketës së kërkuar në përputhje me nenin 13;
 
d) një listë të standardeve të harmonizuara të përmendura në nenin 16, të zbatuara plotësisht ose pjesërisht, duke treguar pjesët e zbatuara, një listë të specifikimeve të përbashkëta të përmendura në nenin 17, të zbatuara plotësisht ose pjesërisht, duke treguar pjesët e zbatuara, si dhe një listë të specifikimeve të tjera teknike të përdorura për qëllime matjeje ose llogaritjeje;
 
dh) kur standardet e harmonizuara ose specifikimet e përbashkëta të përmendura në shkronjën “d” nuk janë zbatuar ose nuk janë të disponueshme, një përshkrim të zgjidhjeve të përdorura për përmbushjen e kërkesave të përcaktuara në nenet 6, 9, 10, 12, 13 dhe 14, ose për verifikimin e përputhshmërisë së baterisë me këto kërkesa;
 
e) rezultatet e llogaritjeve të projektimit, ekzaminimeve të kryera dhe provat teknike ose dokumentare të përdorura;
 
ë) raportet e testimit.PJESA B
 
MODULI D1 – SIGURIMI I CILËSISË SË PROCESIT TË PRODHIMIT
 
Përshkrimi i modulit
 
Sigurimi i cilësisë së procesit të prodhimit është procedura e vlerësimit të përputhshmërisë nëpërmjet së cilës prodhuesi përmbush detyrimet e përcaktuara në pikat 2, 4 dhe 7 dhe siguron e deklaron, nën përgjegjësinë e tij të vetme dhe pa cenuar detyrimet e operatorëve të tjerë ekonomikë sipas këtij vendimi, se bateritë në fjalë përmbushin kërkesat e përcaktuara në nenet 7 dhe 8 ose, sipas zgjedhjes së prodhuesit, të gjitha kërkesat e zbatueshme të përcaktuara në nenet 6 deri në 10 dhe nenet 12, 13 dhe 14.
 
Dokumentacioni teknik
 
Prodhuesi harton dokumentacionin teknik. Dokumentacioni teknik duhet të bëjë të mundur vlerësimin e përputhshmërisë së baterisë me kërkesat e zbatueshme të përmendura në pikën 1 dhe të përfshijë një analizë dhe vlerësim të përshtatshëm të rreziqeve.
 
Dokumentacioni teknik duhet të specifikojë kërkesat e zbatueshme dhe të mbulojë, në masën e nevojshme për vlerësimin, projektimin, prodhimin dhe funksionimin e baterisë.
 
Dokumentacioni teknik, kur është e zbatueshme, përmban të paktën:
 
a) një përshkrim të përgjithshëm të baterisë dhe përdorimit për të cilin është projektuar;
 
b) projektimin konceptual, vizatimet e projektimit dhe prodhimit, si dhe skemat e përbërësve, nënmontimeve dhe qarqeve;
 
c) përshkrimet dhe shpjegimet e nevojshme për të kuptuar vizatimet, skemat dhe funksionimin e baterisë;
 
ç) një mostër të etiketës së kërkuar në përputhje me nenin 13;
 
d) një listë të standardeve të harmonizuara të përmendura në nenin 15 dhe/ose të specifikimeve të përbashkëta të përmendura në nenin 16, të zbatuara plotësisht ose pjesërisht, duke treguar pjesët e zbatuara;
 
dh) një listë të specifikimeve të tjera teknike të përdorura për qëllime matjeje ose llogaritjeje dhe një përshkrim të zgjidhjeve të përdorura për përmbushjen e kërkesave të përcaktuara në nenet 6 deri në 10 dhe nenet 12, 13 dhe 14, ose për verifikimin e përputhshmërisë së baterisë me këto kërkesa, në rastet kur standardet e harmonizuara ose specifikimet e përbashkëta nuk janë zbatuar ose nuk janë të disponueshme;
 
e) rezultatet e llogaritjeve të projektimit, ekzaminimeve të kryera dhe provat teknike ose dokumentare të përdorura;
 
ë) studimin që mbështet vlerat e gjurmës së karbonit dhe klasën përkatëse të përmendur në nenin 8, duke përfshirë llogaritjet, provat dhe të dhënat hyrëse të përdorura;
 
f) studimin që mbështet përqindjen e përmbajtjes së ricikluar të përmendur në nenin 9, duke përfshirë llogaritjet, provat dhe të dhënat hyrëse të përdorura;
 
g) raportet e testimit.
 
Disponueshmëria e dokumentacionit teknik
 
Prodhuesi mban dokumentacionin teknik në dispozicion të autoriteteve kompetente për 10 vjet pas vendosjes së baterisë në treg.
 
Prodhimi
 
Prodhuesi zbaton një sistem cilësie të miratuar për prodhimin, inspektimin përfundimtar të produktit dhe testimin e baterive në fjalë, siç përcaktohet në pikën 5 të kësaj pjese, dhe i nënshtrohet mbikëqyrjes në përputhje me pikën 6.
 
Sistemi i cilësisë
 
Prodhuesi paraqet pranë organit të njoftuar, sipas zgjedhjes së tij, një kërkesë për vlerësimin e sistemit të cilësisë për bateritë përkatëse.
 
Kërkesa përfshin:
 
a) emrin dhe adresën e prodhuesit dhe, kur kërkesa paraqitet nga përfaqësuesi i autorizuar, edhe emrin dhe adresën e këtij të fundit;
 
b) një deklaratë me shkrim se e njëjta kërkesë nuk është paraqitur pranë ndonjë organi tjetër të njoftuar;
 
c) informacionin përkatës për kategoritë e baterive që mbulohen nga kërkesa;
 
ç) dokumentacionin e sistemit të cilësisë të përmendur në pikën 5.2;
 
d) dokumentacionin teknik të përmendur në pikën 2.
 
Sistemi i cilësisë duhet të sigurojë që bateritë të jenë në përputhje me kërkesat e zbatueshme të përcaktuara në nenet 6 deri në 10 dhe nenet 12, 13 dhe 14.
 
Të gjitha elementet, kërkesat dhe dispozitat e miratuara nga prodhuesi dokumentohen në mënyrë sistematike dhe të rregullt në formën e politikave, procedurave dhe udhëzimeve të shkruara. Dokumentacioni i sistemit të cilësisë duhet të mundësojë interpretimin e njëtrajtshëm të procedurave, planeve, manualeve dhe regjistrave.
 
Dokumentacioni i sistemit të cilësisë përmban të paktën:
 
a) objektivat e cilësisë dhe strukturën organizative, përgjegjësitë dhe kompetencat e drejtimit në lidhje me cilësinë e produktit;
 
b) procedurat për dokumentimin dhe monitorimin e parametrave dhe të dhënave të nevojshme për llogaritjen dhe përditësimin e përmbajtjes së ricikluar të përmendur në nenin 9 dhe, kur është e zbatueshme, të vlerave dhe klasave të gjurmës së karbonit të përmendura në nenin 8;
 
c) teknikat, proceset dhe masat sistematike të kontrollit dhe sigurimit të cilësisë që përdoren gjatë prodhimit;
 
ç) ekzaminimet, llogaritjet, matjet dhe testet që kryhen para, gjatë dhe pas prodhimit, si dhe shpeshtësinë e kryerjes së tyre;
 
d) regjistrat e cilësisë, përfshirë raportet e inspektimit, të dhënat e llogaritjeve, matjeve dhe testimeve, të dhënat e kalibrimit dhe raportet e kualifikimit të personelit përkatës;
 
dh) mjetet për monitorimin e arritjes së cilësisë së kërkuar të produktit dhe funksionimit efektiv të sistemit të cilësisë.
 
Organi i njoftuar vlerëson sistemin e cilësisë për të përcaktuar nëse ai përmbush kërkesat e pikës 5.2.
Përputhshmëria me kërkesat e pikës 5.2 prezumohet për elementet e sistemit të cilësisë që janë në përputhje me standardet e harmonizuara përkatëse.
 
Përveç përvojës në sistemet e menaxhimit të cilësisë, ekipi i auditimit duhet të përfshijë të paktën një anëtar me përvojë në vlerësimin e teknologjisë së produktit përkatës dhe me njohuri të mjaftueshme për kërkesat e përcaktuara në nenet 6 deri në 10 dhe nenet 12, 13 dhe 14.
 
Auditimi përfshin një vizitë vlerësimi në ambientet e prodhuesit.
 
Ekipi i auditimit shqyrton dokumentacionin teknik të përmendur në pikën 2 për të verifikuar aftësinë e prodhuesit për të identifikuar kërkesat e zbatueshme të përcaktuara në nenet 6 deri në 10 dhe nenet 12, 13 dhe 14, si dhe për të kryer ekzaminimet, llogaritjet, matjet dhe testet e nevojshme për të siguruar përputhshmërinë e baterisë me këto kërkesa.
 
Ekipi i auditimit verifikon gjithashtu besueshmërinë e të dhënave të përdorura për llogaritjen e përmbajtjes së ricikluar të përmendur në nenin 9 dhe, kur është e zbatueshme, të vlerave dhe klasës së gjurmës së karbonit të përmendura në nenin 8, si dhe zbatimin e duhur të metodologjisë përkatëse të llogaritjes.
 
Pas përfundimit të vlerësimit të sistemit të cilësisë, organi i njoftuar i komunikon prodhuesit vendimin e tij. Njoftimi përmban përfundimet e auditimit dhe arsyetimin e vendimit.
 
Prodhuesi merr përsipër të përmbushë detyrimet që rrjedhin nga sistemi i cilësisë i miratuar dhe ta mirëmbajë atë në mënyrë që të mbetet i përshtatshëm dhe efektiv.
 
Prodhuesi informon organin e njoftuar që ka miratuar sistemin e cilësisë për çdo ndryshim të planifikuar të këtij sistemi.
 
Organi i njoftuar vlerëson çdo ndryshim të propozuar dhe vendos nëse sistemi i modifikuar i cilësisë vazhdon të përmbushë kërkesat e përcaktuara në pikën 5.2 ose nëse kërkohet rivlerësim.
 
Organi i njoftuar i komunikon prodhuesit vendimin e tij. Njoftimi përmban përfundimet e vlerësimit dhe arsyetimin e vendimit.
 
Mbikëqyrja nën përgjegjësinë e organit të njoftuar
 
Qëllimi i mbikëqyrjes është të sigurojë që prodhuesi të përmbushë në mënyrë të vazhdueshme detyrimet që rrjedhin nga sistemi i cilësisë i miratuar.
 
Për qëllime vlerësimi, prodhuesi i lejon organit të njoftuar akses në ambientet e prodhimit, sistemet e kontrollit, vendet e testimit dhe të ruajtjes, si dhe i vë në dispozicion të gjithë informacionin e nevojshëm, duke përfshirë:
 
a) dokumentacionin e sistemit të cilësisë të përmendur në pikën 5.2;
 
b) dokumentacionin teknik të përmendur në pikën 2;
 
c) regjistrat e cilësisë, duke përfshirë raportet e inspektimit, të dhënat e llogaritjes, matjes dhe testimit, të dhënat e kalibrimit dhe raportet e kualifikimit të personelit përkatës.
 
Organi i njoftuar kryen auditime periodike për të verifikuar që prodhuesi mirëmban dhe zbaton sistemin e cilësisë dhe i jep prodhuesit një raport auditimi.
 
Gjatë auditimeve periodike, organi i njoftuar verifikon të paktën besueshmërinë e të dhënave të përdorura për llogaritjen e përmbajtjes së ricikluar të përmendur në nenin 9 dhe, kur është e zbatueshme, të vlerave dhe klasës së gjurmës së karbonit të përmendura në nenin 8, si dhe zbatimin e duhur të metodologjisë përkatëse të llogaritjes.
 
Përveç auditimeve periodike, organi i njoftuar mund të kryejë vizita të paparalajmëruara te prodhuesi. Gjatë këtyre vizitave ai mund të kryejë ose të kërkojë kryerjen e ekzaminimeve, llogaritjeve, matjeve dhe testeve të nevojshme për të verifikuar funksionimin e duhur të sistemit të cilësisë.

Organi i njoftuar i jep prodhuesit një raport vizite dhe, kur janë kryer teste, edhe raportin përkatës të testimit.
 
Markimi CE dhe deklarata e BE-së së konformitetit
 
Prodhuesi vendos markimin CE dhe, nën përgjegjësinë e organit të njoftuar të përmendur në pikën 5.1, numrin e identifikimit të këtij organi në çdo bateri që përmbush kërkesat e zbatueshme të përcaktuara në pikën 1 ose, kur kjo nuk është e mundur ose nuk justifikohet për shkak të natyrës së baterisë, në ambalazh dhe në dokumentet që e shoqërojnë atë.
 
Prodhuesi harton deklaratën e BE-së së konformitetit për çdo model baterie në përputhje me nenin 18 dhe e mban atë në dispozicion të autoriteteve kompetente për 10 vjet pas vendosjes në treg të baterisë së fundit që i përket modelit përkatës.
 
Deklarata e BE-së së konformitetit identifikon modelin e baterisë për të cilin është hartuar.
 
Një kopje e deklaratës së BE-së së konformitetit vihet në dispozicion të autoriteteve kompetente me kërkesën e tyre.
 
Disponueshmëria e dokumentacionit të sistemit të cilësisë
 
Prodhuesi mban në dispozicion të autoriteteve kompetente, për 10 vjet pas vendosjes në treg të baterisë:
 
a) dokumentacionin e sistemit të cilësisë të përmendur në pikën 5.2;
 
b) ndryshimet e miratuara të përmendura në pikën 5.5;
 
c) vendimet dhe raportet e organit të njoftuar të përmendura në pikat 5.5, 6.3 dhe 6.4.
 
Detyrimet për informim të organit të njoftuar
 
Çdo organ i njoftuar informon autoritetin njoftues për miratimet e sistemeve të cilësisë që ka lëshuar ose tërhequr dhe, periodikisht ose me kërkesë, i vë në dispozicion listën e miratimeve të refuzuara, pezulluara ose të kufizuara ndryshe.
 
Çdo organ i njoftuar informon organet e tjera të njoftuara për miratimet e sistemeve të cilësisë që ka refuzuar, tërhequr, pezulluar ose kufizuar ndryshe dhe, me kërkesë, për miratimet e sistemeve të cilësisë që ka lëshuar.
 
Përfaqësuesi i autorizuar i prodhuesit
 
Detyrimet e prodhuesit të përcaktuara në pikat 3, 5.1, 5.5, 7 dhe 8 mund të përmbushen nga përfaqësuesi i autorizuar i prodhuesit, në emër të tij dhe nën përgjegjësinë e prodhuesit, me kusht që ato të jenë të përcaktuara në mandat.

PJESA C
 MODULI G – PËRPUTHSHMËRIA E BAZUAR NË VERIFIKIMIN E NJËSISË
 
Përshkrimi i modulit

Përputhshmëria e bazuar në verifikimin e njësisë është procedura e vlerësimit të përputhshmërisë nëpërmjet së cilës prodhuesi përmbush detyrimet e përcaktuara në pikat 2, 3 dhe 5 dhe siguron e deklaron, nën përgjegjësinë e tij të vetme dhe pa cenuar detyrimet e operatorëve të tjerë ekonomikë sipas këtij vendimi, se bateria në fjalë është në përputhje me kërkesat e përcaktuara në nenet 7 dhe 8 ose, sipas zgjedhjes së prodhuesit, me të gjitha kërkesat e zbatueshme të përcaktuara në nenet 6 deri në 10 dhe nenet 12, 13 dhe 14.
 
Dokumentacioni teknik
 Prodhuesi harton dokumentacionin teknik dhe e vë atë në dispozicion të organit të njoftuar të përmendur në pikën 4.
 
Dokumentacioni teknik duhet të bëjë të mundur vlerësimin e përputhshmërisë së baterisë me kërkesat e zbatueshme të përmendura në pikën 1 dhe të përfshijë një analizë dhe vlerësim të përshtatshëm të rreziqeve.
 
Dokumentacioni teknik duhet të specifikojë kërkesat e zbatueshme dhe të mbulojë, në masën e nevojshme për vlerësimin, projektimin, prodhimin dhe funksionimin e baterisë.
 
Dokumentacioni teknik, kur është e zbatueshme, përmban të paktën:
 
a) një përshkrim të përgjithshëm të baterisë dhe të përdorimit për të cilin është projektuar;
 
b) projektimin konceptual, vizatimet e projektimit dhe prodhimit, si dhe skemat e përbërësve, nënmontimeve dhe qarqeve;
 
c) përshkrimet dhe shpjegimet e nevojshme për të kuptuar vizatimet, skemat dhe funksionimin e baterisë;
 
ç) një mostër të etiketës së kërkuar në përputhje me nenin 13;
 
d) një listë të standardeve të harmonizuara të përmendura në nenin 16 dhe/ose të specifikimeve të përbashkëta të përmendura në nenin 17, të zbatuara plotësisht ose pjesërisht, duke treguar pjesët e zbatuara;
 
dh) një listë të specifikimeve të tjera teknike të përdorura për matje ose llogaritje, si dhe një përshkrim të zgjidhjeve të përdorura për të përmbushur kërkesat e përcaktuara në pikën 1, në rastet kur standardet e harmonizuara ose specifikimet e përbashkëta nuk janë zbatuar ose nuk janë të disponueshme;
 
e) rezultatet e llogaritjeve të projektimit, ekzaminimeve të kryera dhe provat teknike ose dokumentare të përdorura;
 
ë) një studim që mbështet vlerat dhe klasën e gjurmës së karbonit të përmendura në nenin 8, duke përfshirë llogaritjet, provat dhe të dhënat hyrëse të përdorura;
 
f) një studim që mbështet përmbajtjen e ricikluar të përmendur në nenin 9, duke përfshirë llogaritjet, provat dhe të dhënat hyrëse të përdorura;
 
g) raportet e testimit.
 
Prodhuesi mban dokumentacionin teknik në dispozicion të autoriteteve kompetente për 10 vjet pas vendosjes së baterisë në treg.
 
Prodhimi
 
Prodhuesi merr të gjitha masat e nevojshme që procesi i prodhimit dhe monitorimi i tij të sigurojnë që bateria e prodhuar të jetë në përputhje me kërkesat e përcaktuara në pikën 1.
 
Verifikimi
 
Organi i njoftuar, i zgjedhur nga prodhuesi, kryen ose kërkon kryerjen e ekzaminimeve, llogaritjeve, matjeve dhe testeve të nevojshme për të verifikuar përputhshmërinë e baterisë me kërkesat e përcaktuara në pikën 1.
 
Kur ekzistojnë standarde të harmonizuara ose specifikime të përbashkëta të zbatueshme, verifikimi kryhet në përputhje me to. Në mungesë të tyre, organi i njoftuar përcakton ekzaminimet, llogaritjet, matjet dhe testet e nevojshme.
 
Organi i njoftuar lëshon një certifikatë përputhshmërie për baterinë që është verifikuar dhe vendos ose autorizon vendosjen e numrit të tij të identifikimit në baterinë e miratuar.
 
Prodhuesi mban certifikatën e përputhshmërisë në dispozicion të autoriteteve kompetente për 10 vjet pas vendosjes së baterisë në treg.
 
Markimi CE dhe deklarata e BE-së së konformitetit
 
Prodhuesi vendos markimin CE dhe, nën përgjegjësinë e organit të njoftuar të përmendur në pikën 4, numrin e identifikimit të këtij organi në çdo bateri që përmbush kërkesat e zbatueshme të përcaktuara në pikën 1 ose, kur kjo nuk është e mundur ose nuk justifikohet për shkak të natyrës së baterisë, në ambalazh dhe në dokumentet që e shoqërojnë atë.
 
Prodhuesi harton deklaratën e BE-së së konformitetit për secilën bateri në përputhje me nenin 18 dhe e mban atë në dispozicion të autoriteteve kompetente për 10 vjet pas vendosjes së baterisë në treg.
 
Deklarata e BE-së së konformitetit identifikon qartë baterinë për të cilën është hartuar.
 
Një kopje e deklaratës së BE-së së konformitetit vihet në dispozicion të autoriteteve kompetente me kërkesën e tyre.
 
Përfaqësuesi i autorizuar i prodhuesit
 
Detyrimet e prodhuesit të përcaktuara në pikat 2, 4 dhe 5 mund të përmbushen nga përfaqësuesi i autorizuar i prodhuesit, në emër të tij dhe nën përgjegjësinë e prodhuesit, me kusht që ato të jenë të përcaktuara në mandat.


ANEKSI IX
 DEKLARATA E BE-SË SË KONFORMITETIT
 
Nr. .....................
 (numri i identifikimit i deklaratës)
 
1. Modeli i baterisë:
(produkti, kategoria dhe numri i grupit ose i serisë)
 
2. Emri dhe adresa e prodhuesit dhe, kur është e zbatueshme, e përfaqësuesit të tij të autorizuar:
 
3. Kjo deklaratë e BE-së së konformitetit lëshohet nën përgjegjësinë e vetme të prodhuesit.
 
4. Objekti i deklaratës:
(përshkrimi i baterisë dhe informacioni identifikues që mundëson gjurmimin e saj; sipas rastit mund të përfshihet edhe një fotografi e baterisë)
 
5. Objekti i deklaratës i përshkruar në pikën 4 është në përputhje me legjislacionin përkatës të harmonizuar të Bashkimit Evropian:
(referenca ndaj akteve përkatëse të zbatueshme)
 
6. Referenca ndaj standardeve të harmonizuara, specifikimeve të përbashkëta ose specifikimeve të tjera teknike të përdorura për deklarimin e përputhshmërisë:
 
7. Organi i njoftuar:
 
(emri, adresa dhe numri i identifikimit)
 
ka kryer:
(përshkrimi i ndërhyrjes ose procedurës së vlerësimit të përputhshmërisë)
 
dhe ka lëshuar certifikatën/at:
(numri, data e lëshimit dhe, kur është e zbatueshme, afati dhe kushtet e vlefshmërisë).
 
8. Informacion shtesë:
 
............................................................
 
Nënshkruar për dhe në emër të:
 
Vendi: ....................................................
 
Data: .....................................................
 
Emri dhe funksioni: .......................................
 
Nënshkrimi: ...............................................


[bookmark: ANNEX_X]ANEKSI X
 LISTA E LËNDËVE TË PARA DHE KATEGORIVE TË RREZIKUT
 
1. Lëndët e para
 
a) kobalti;
 b) grafiti natyror;
 c) litiumi;
 ç) nikeli;
 d) përbërjet kimike të bazuara në lëndët e para të listuara në shkronjat “a” deri në “ç”, të nevojshme për prodhimin e materialeve aktive të baterive.
 
2. Kategoritë e rrezikut social dhe mjedisor
 
a) mjedisi, klima dhe shëndeti i njeriut, duke marrë në konsideratë ndikimet e drejtpërdrejta, të tërthorta, të shkaktuara dhe kumulative, përfshirë:
i. ajrin, përfshirë ndotjen e ajrit dhe emetimet e gazeve serrë;
ii. ujin, përfshirë mjedisin detar dhe fundin e detit, ndotjen e ujit, përdorimin e ujit, disponueshmërinë e ujit dhe aksesin në ujë;
iii. tokën, përfshirë ndotjen e tokës, erozionin, përdorimin dhe degradimin e saj;
iv. biodiversitetin, përfshirë dëmtimin e habitateve, faunës, florës, ekosistemeve dhe shërbimeve të ekosistemit;
v. substancat e rrezikshme;
vi. zhurmën dhe dridhjet;
vii. sigurinë e impianteve;
viii. përdorimin e energjisë;
ix. mbetjet dhe nënproduktet;
 
b) të drejtat e njeriut, të drejtat e punës dhe marrëdhëniet industriale, përfshirë:
i. shëndetin dhe sigurinë në punë;
ii. punën e fëmijëve;
iii. punën e detyruar;
iv. diskriminimin;
v. lirinë e organizimit dhe të drejtën e sindikalizimit;
 
c) jeta dhe mirëqenia e komuniteteve, përfshirë komunitetet indigjene.
 
3. Instrumentet ndërkombëtare që mbulojnë kategoritë e rrezikut të përcaktuara në pikën 2
 
a. Dhjetë Parimet e Paktit Global të Kombeve të Bashkuara;
b. Udhëzimet e UNEP për Vlerësimin Social të Ciklit Jetësor të Produkteve;
c. Konventa për Diversitetin Biologjik, përfshirë Vendimin COP VIII/28 mbi udhëzimet vullnetare për vlerësimin e ndikimit në biodiversitet;
ç.	Marrëveshja e Parisit;
d. tetë Konventat Themelore të Organizatës Ndërkombëtare të Punës (ILO);
dh. çdo konventë tjetër ndërkombëtare mjedisore që është detyruese për Bashkimin Evropian ose shtetet e tij anëtare;
e. Deklarata e ILO-së mbi Parimet dhe të Drejtat Themelore në Punë;
ë. Kartën Ndërkombëtare të të Drejtave të Njeriut, përfshirë Paktin Ndërkombëtar për të Drejtat Civile dhe Politike dhe Paktin Ndërkombëtar për të Drejtat Ekonomike, Sociale dhe Kulturore.
 
4. Instrumentet ndërkombëtare të njohura të kujdesit të duhur të zbatueshme për kërkesat e përcaktuara në Kreun VII të këtij vendimi
 
a. Karta Ndërkombëtare e të Drejtave të Njeriut, përfshirë Paktin Ndërkombëtar për të Drejtat Civile dhe Politike dhe Paktin Ndërkombëtar për të Drejtat Ekonomike, Sociale dhe Kulturore;

b. Parimet Udhëzuese të Kombeve të Bashkuara për Biznesin dhe të Drejtat e Njeriut;

c. Udhëzimet e OECD-së për Ndërmarrjet Shumëkombëshe;

ç. Deklarata Trepalëshe e ILO-së mbi Parimet lidhur me Ndërmarrjet Shumëkombëshe dhe Politikën Sociale;

d. Udhëzuesi i OECD-së për kujdesin e duhur për sjelljen e përgjegjshme të biznesit;

dh.	Udhëzuesi i OECD-së për kujdesin e duhur për zinxhirët e përgjegjshëm të furnizimit të mineraleve nga zonat e prekura nga konflikti dhe zonat me rrezik të lartë.



[bookmark: ANNEX_XI]ANEKSI XI
LLOGARITJA E NORMËS SË GRUMBULLIMIT PËR BATERITË PORTATIVE SI MBETJE DHE BATERITË LMT SI MBETJE
 
Prodhuesit e kategorisë përkatëse të baterive ose, kur caktohen në përputhje me nenin 57, pika 1, organizatat e përgjegjësisë së prodhuesit, llogarisin normën e grumbullimit si përqindje, duke pjesëtuar peshën e baterive si mbetje të grumbulluara gjatë një viti të caktuar kalendarik në Republikën e Shqipërisë me peshën mesatare të baterive të së njëjtës kategori që janë vendosur në treg në Republikën e Shqipërisë gjatë tre viteve kalendarike paraardhëse.
 
Pesha mesatare llogaritet mbi bazën e baterive të vendosura në treg drejtpërdrejt për përdoruesit fundorë ose të dorëzuara te palë të treta me qëllim vënien e tyre në dispozicion në treg për përdoruesit fundorë.
 
Norma e grumbullimit për bateritë portative si mbetje llogaritet në përputhje me nenin 43, ndërsa norma e grumbullimit për bateritë LMT si mbetje llogaritet në përputhje me nenin 44.
	Viti i raportimit
	Të dhënat e shitjes
	Të dhënat e grumbullimit
	Formula e llogaritjes së normës së grumbullimit
	Norma e grumbullimit

	Viti 1
	Shitjet në vitin 1 (S1)
	-
	-
	-

	Viti 2
	Shitjet në vitin 2 (S2)
	-
	-
	-

	Viti 3
	Shitjet në vitin 3 (S3)
	-
	-
	-

	Viti 4
	Shitjet në vitin 4 (S4)
	Grumbullimi në vitin 4 (C4)
	CR4 = 3 × C4 ÷ (S1 + S2 + S3)
	CR4

	Viti 5
	Shitjet në vitin 5 (S5)
	Grumbullimi në vitin 5 (C5)
	CR5 = 3 × C5 ÷ (S2 + S3 + S4)
	CR5

	...
	...
	...
	...
	...



Prodhuesit e kategorisë përkatëse të baterive ose, kur caktohen në përputhje me nenin 57, pika 1, organizatat e përgjegjësisë së prodhuesit, si dhe AKM, llogarisin shitjet vjetore të baterive për përdoruesit fundorë për një vit të caktuar kalendarik si peshën e baterive të vendosura për herë të parë në treg në territorin e Republikës së Shqipërisë gjatë atij viti, duke përjashtuar bateritë që kanë dalë nga territori i Republikës së Shqipërisë përpara se t’u jenë shitur përdoruesve fundorë.
 
Këto shitje llogariten veçmas për bateritë portative dhe për bateritë LMT.
 
Për qëllimet e kësaj metodologjie, për çdo bateri merret në konsideratë vetëm hera e parë kur ajo vendoset në treg.
 
Llogaritja e përcaktuar në këtë Aneks bazohet në të dhënat e mbledhura ose në vlerësime statistikisht të besueshme të bazuara në të dhëna të mbledhura.




[bookmark: ANNEX_XII]ANEKSI XII
KËRKESAT PËR RUAJTJEN DHE TRAJTIMIN, PËRFSHIRË RICIKLIMIN

Pjesa A: Kërkesat për ruajtjen dhe trajtimin

Trajtimi duhet të përfshijë, të paktën, largimin e të gjitha lëngjeve dhe acideve.

Trajtimi dhe çdo formë ruajtjeje, përfshirë ruajtjen e përkohshme në impiantet e trajtimit dhe riciklimit, duhet të kryhen në vende me sipërfaqe të papërshkueshme dhe me mbrojtje të përshtatshme ndaj kushteve atmosferike, ose në kontejnerë të përshtatshëm.

Bateritë si mbetje në impiantet e trajtimit, përfshirë impiantet e riciklimit, ruhen në mënyrë të tillë që të mos përzihen me mbetje ose materiale përçuese apo të djegshme.

Për trajtimin, ndarjen dhe ruajtjen e baterive me bazë litiumi si mbetje zbatohen masa të veçanta sigurie. Këto masa duhet të sigurojnë mbrojtje nga:

a) nxehtësia e tepërt, përfshirë temperaturat e larta, zjarrin ose ekspozimin e drejtpërdrejtë ndaj rrezeve të diellit;

b) uji, përfshirë reshjet dhe përmbytjet;

c) dëmtimet mekanike ose shtypëse.

Bateritë me bazë litiumi si mbetje ruhen në pozicionin e tyre normal të instalimit dhe jo të përmbysura, në ambiente të ajrosura mirë dhe të mbrojtura me materiale izoluese të përshtatshme. Hapësirat e ruajtjes së tyre duhet të pajisen me sinjalistikë paralajmëruese.

Merkuri ndahet gjatë trajtimit në një rrjedhë të identifikueshme, e cila i nënshtrohet immobilizimit dhe asgjësimit të sigurt, pa shkaktuar ndikime të dëmshme në shëndetin e njeriut ose në mjedis.

Kadmiumi ndahet gjatë trajtimit në një rrjedhë të identifikueshme dhe i nënshtrohet trajtimit të sigurt në mënyrë që të mos shkaktojë ndikime të dëmshme në shëndetin e njeriut ose në mjedis.

Pjesa B: Objektivat për efikasitetin e riciklimit

Jo më vonë se 31 dhjetor 2025, proceset e riciklimit duhet të arrijnë të paktën objektivat e mëposhtme të efikasitetit të riciklimit:

a) 75 % të peshës mesatare për bateritë plumb-acid;

b) 65 % të peshës mesatare për bateritë me bazë litiumi;

c) 80 % të peshës mesatare për bateritë nikel-kadmium;

ç) 50 % të peshës mesatare për kategoritë e tjera të baterive si mbetje.

Jo më vonë se 31 dhjetor 2030, proceset e riciklimit duhet të arrijnë të paktën objektivat e mëposhtme të efikasitetit të riciklimit:

a) 80 % të peshës mesatare për bateritë plumb-acid;

b) 70 % të peshës mesatare për bateritë me bazë litiumi.

Pjesa C: Objektivat për rikuperimin e materialeve

Jo më vonë se 31 dhjetor 2027, proceset e riciklimit duhet të arrijnë të paktën objektivat e mëposhtme për rikuperimin e materialeve:

a) 90 % për kobaltin;

b) 90 % për bakrin;

c) 90 % për plumbin;

ç) 50 % për litiumin;

d) 90 % për nikelin.

Jo më vonë se 31 dhjetor 2031, proceset e riciklimit duhet të arrijnë të paktën objektivat e mëposhtme për rikuperimin e materialeve:

a) 95 % për kobaltin;

b) 95 % për bakrin;

c) 95 % për plumbin;

ç) 80 % për litiumin;

d) 95 % për nikelin.


[bookmark: ANNEX_XIII]ANEKSI XIII
INFORMACIONI QË PËRFSHIHET NË PASAPORTËN E BATERISË

1. Informacion publikisht i aksesueshëm për modelin e baterisë

Pasaporta e baterisë përmban informacionin e mëposhtëm për modelin e baterisë, i cili është i aksesueshëm për publikun:

a) informacionin e përcaktuar në Pjesën A të Aneksit VI;

b) përbërjen materiale të baterisë, përfshirë përbërjen kimike të saj, substancat e rrezikshme të pranishme në bateri, me përjashtim të merkurit, kadmiumit dhe plumbit, si dhe lëndët e para kritike të pranishme në të;

c) informacionin për gjurmën e karbonit të përmendur në nenin 8;

ç) informacion mbi burimin e përgjegjshëm, sipas raportit për politikat e kujdesit të duhur për bateritë të përmendur në nenin 38, pika 3;

d) informacion mbi përmbajtjen e ricikluar, sipas dokumentacionit të përmendur në nenin 9;

dh) përqindjen e përmbajtjes së rinovueshme;

e) kapacitetin e vlerësuar (Ah);

ë) tensionin minimal, nominal dhe maksimal, si dhe intervalin e temperaturës përkatës, kur është e zbatueshme;

f) kapacitetin fillestar të energjisë (Ëh) dhe kufijtë përkatës, së bashku me intervalet e temperaturës kur është e zbatueshme;

g) jetëgjatësinë e pritshme të baterisë, të shprehur në numër ciklesh, si dhe metodën e testimit të përdorur;

gj) pragun e kapacitetit për fundin e jetës së baterisë, për bateritë e automjeteve elektrike;

h) intervalin e temperaturës që bateria mund të përballojë kur nuk është në përdorim;

i) periudhën e garancisë tregtare për jetëgjatësinë kalendarike;

j) efikasitetin fillestar energjetik vajtje-ardhje dhe efikasitetin energjetik në 50 % të jetëgjatësisë së ciklit;

k) rezistencën e brendshme të qelizave dhe paketës së baterisë;

l) normën C të përdorur për testimin e jetëgjatësisë në cikle;

ll) kërkesat e etiketimit të përcaktuara në nenin 14;

m) deklaratën e BE-së së konformitetit, të përmendur në nenin 18;

n) informacionin për parandalimin dhe menaxhimin e baterive si mbetje, të përcaktuar në nenin 74, pika 1.

2. Informacion për modelin e baterisë i aksesueshëm vetëm për personat me interes legjitim

Pasaporta e baterisë përmban informacionin e mëposhtëm për modelin e baterisë, i aksesueshëm vetëm për personat me interes legjitim:

a) përbërjen e detajuar të baterisë, përfshirë materialet e përdorura në katodë, anodë dhe elektrolit;

b) numrat e pjesëve për përbërësit dhe të dhënat e kontaktit për sigurimin e pjesëve këmbimi;

c) informacionin për çmontimin, duke përfshirë të paktën:

diagramet e çmontimit të sistemit ose paketës së baterisë, duke treguar vendndodhjen e qelizave;
rendin e çmontimit;
llojin dhe numrin e elementeve fiksuese që duhet të hiqen;
mjetet e nevojshme për çmontim;
paralajmërimet për rreziqet e mundshme gjatë çmontimit;
numrin dhe konfigurimin e qelizave;
masat e sigurisë që duhet të merren.
3. Informacion i aksesueshëm vetëm për organet e njoftuara dhe autoritetet e mbikëqyrjes së tregut

Pasaporta e baterisë përmban informacionin e mëposhtëm, i aksesueshëm vetëm për organet e njoftuara dhe autoritetet e mbikëqyrjes së tregut:

a) raportet e testimit dhe dokumentacionin që vërteton përputhshmërinë e baterisë me kërkesat e këtij vendimi.

4. Informacion dhe të dhëna për baterinë individuale, të aksesueshme vetëm për personat me interes legjitim

Pasaporta e baterisë përmban informacionin dhe të dhënat e mëposhtme që lidhen me një bateri individuale:

a) vlerat e parametrave të performancës dhe qëndrueshmërisë të përmendur në nenin 11, si në momentin e vendosjes së baterisë në treg ashtu edhe pas çdo ndryshimi të statusit të saj;

b) informacion mbi gjendjen teknike të baterisë në përputhje me nenin 15;

c) statusin e baterisë, i përcaktuar si:

origjinale;
e ripërdorur;
e ripërdorur për një qëllim tjetër;
e riprodhuar;
bateri si mbetje;

ç) informacionin dhe të dhënat që rrjedhin nga përdorimi i baterisë, përfshirë:

numrin e cikleve të ngarkim-shkarkimit;
ngjarjet negative ose aksidentet e regjistruara;
kushtet operative, përfshirë temperaturën;
[bookmark: ANNEX_XIV]gjendjen e ngarkesës së baterisë.


ANEKSI XIV
 KËRKESAT MINIMALE PËR DËRGESAT E BATERIVE TË PËRDORURA
 
Për të bërë dallimin ndërmjet baterive të përdorura dhe baterive që kanë statusin e mbetjes, kur mbajtësi i tyre pretendon se synon të dërgojë ose po dërgon bateri të përdorura dhe jo bateri si mbetje, ai duhet të mbajë në dispozicion dokumentacionin e mëposhtëm:
 
a) një kopje të faturës ose kontratës që lidhet me shitjen ose transferimin e pronësisë së baterive, ku përcaktohet se bateritë janë të destinuara për ripërdorim të drejtpërdrejtë dhe janë plotësisht funksionale;
 
b) provat e vlerësimit ose testimit, në formën e regjistrimeve ose certifikatave të testimit, që vërtetojnë funksionalitetin e secilës bateri ose të pjesëve të saj, si dhe protokollin e testimit që përmban të gjithë informacionin e regjistruar sipas pikës 3 të këtij Aneksi;
 
c) një deklaratë të mbajtësit që konfirmon se asnjë nga materialet ose pajisjet e përfshira në dërgesë nuk përbën mbetje;
 
ç) masa të përshtatshme mbrojtëse kundër dëmtimeve gjatë transportit, ngarkimit dhe shkarkimit, veçanërisht nëpërmjet paketimit të përshtatshëm dhe sistemimit të sigurt të ngarkesës.
 
Kërkesat e pikave “a”, “b” dhe “c” të paragrafit të parë nuk zbatohen kur provohet me dokumentacion përkatës se dërgesa kryhet në kuadër të një marrëdhënieje biznes-me-biznes dhe:
 
a) bateria e përdorur i dërgohet prodhuesit ose një pale të tretë që vepron në emër të tij për riparim në kuadër të garancisë, me qëllim ripërdorimin;
 
b) bateria e përdorur për përdorim profesional i dërgohet prodhuesit, një pale të tretë që vepron në emër të tij ose një impianti përkatës në shtetet ku zbatohet Vendimi i OECD-së C(2001)107/Final, për rinovim ose riparim në bazë të një kontrate të vlefshme dhe me qëllim ripërdorimin;
 
c) bateria e përdorur për përdorim profesional, e cila është me defekt, i dërgohet prodhuesit ose një pale të tretë që vepron në emër të tij për analizë të shkakut të defektit, në rastet kur kjo analizë mund të kryhet vetëm nga prodhuesi ose nga një palë e tretë që vepron në emër të tij.
 
Për të provuar se bateritë që transportohen janë bateri të përdorura dhe jo bateri si mbetje, mbajtësi duhet të kryejë hapat e mëposhtëm:
 
Hapi 1 – Testimi
 
a) bateria duhet t’i nënshtrohet vlerësimit të gjendjes së saj teknike dhe verifikimit të pranisë së substancave të rrezikshme;
 
b) rezultatet e vlerësimit dhe testimit regjistrohen.
 
Hapi 2 – Regjistrimi
 
a) regjistrimi vendoset në mënyrë të sigurt, por jo të përhershme, mbi baterinë e përdorur ose, kur ajo është e paketuar, mbi ambalazhin e saj, në mënyrë që të mund të lexohet pa hapur paketimin;
 
b) regjistrimi përmban të paktën informacionin e mëposhtëm:
 
i. emrin e baterisë ose të pjesës përkatëse të saj;
 
ii. numrin identifikues të baterisë ose të pjesës përkatëse, kur është i disponueshëm;
 
iii. vitin e prodhimit, kur është i disponueshëm;
 
iv. emrin dhe adresën e subjektit që ka kryer testimin e gjendjes teknike;
 
v. llojin e testeve të kryera sipas Hapit 1;
 
vi. rezultatet e testeve të kryera sipas Hapit 1, duke përfshirë datën e kryerjes së tyre.
 
Përveç dokumentacionit të përmendur më sipër, çdo ngarkesë me bateri të përdorura duhet të shoqërohet me:
 
a) dokumentin përkatës të transportit;
 
b) deklaratën e përgjegjësisë të personit përgjegjës për dërgesën.
 
Në mungesë të dokumentacionit dhe provave të kërkuara në këtë Aneks, si dhe të masave të përshtatshme mbrojtëse kundër dëmtimeve gjatë transportit, ngarkimit dhe shkarkimit, objekti në fjalë konsiderohet bateri si mbetje dhe dërgesa prezumohet si dërgesë e paligjshme.

